" Verikamah Genaany MDP Ge Candidate Mohmmed Nasheed " - Vaguthu\nކޮވިޑާއިއެކު ދިވެހިން އެއްއަހަރު! - 14 ގަޑިއިރު ކުރިން\n" ވެރިކަމަށް ގެންނާނީ އެމްޑީޕީގެ ރިޔާސީ ކެންޑިޑޭޓު މުހައްމަދު ނަޝީދު "\n2 އަހަރު ކުރިން ( ޖޫން 8, 2018 )\nކުރީގެ ރައީސް މުހައްމަދު ނަޝީދު – ފޮޓޯ: އޭޕީ\nވެރިކަމަށް ގެންނާނީ އެމްޑީޕީގެ ރިޔާސީ ކެންޑިޑޭޓު މުހައްމަދު ނަޝީދު އަދި ކުރީގެ ރައީސް ނަޝީދު ނުލާ ބާއްވާ އިންތިހާބެއް އިންސާފުވެރިއެއް ނުވާނެ ކަމަށް އެމްޑީޕީގެ ނައިބު ރައީސް މުހައްމަދު ޝިފާޒް ވިދާޅުވެއްޖެ އެވެ.\nރޭ ރާއްޖެ ޓީވީގެ "ފަލަ ސުރުހީ" ޕްރޮގްރާމްގައި ވާހަކަ ދައްކަވަމުން ޝިފާޒް ވިދާޅުވީ ކުރިއަށް އޮތް ރިޔާސީ އިންތިހާބު މިނިވަން އިންސާފުވެރި އިންތިހާބަކަަށް ވާނެ ކަމާއި މެދު ސުވާލު އުފެދޭކަމަށާއި ކަންބޮޑުވާ އެތައް ކަމެއް ހުރި އިރު، ކަންބޮޑުވުމުގެ ތެރެއިން ވެސް ރިޔާސީ އިންތިހާބުގެ ކަރުދާސް ކޮޅު ރައްޔިތުންގެ އަތަށް ލިބިއްޖެނަމަ، ރައީސް ޔާމީންގެ ވެރިކަން ބަދަލު ކުރާނެ ކަމަށެވެ.\nޝިފާޒު ވިދާޅުވީ މީޑިއާތަކުން ކަނޑައަޅާ މަންދޫބަކަށް ވޯޓު ނަގާ ސަރަހައްދުގައި ހަރަކާތްތެރިވެވޭ އިރު، އެ މަގު މިފަހަރު އޮންނަ އިންތިހާބުގައި ބަންދުކުރަން މަސައްކަތް ކުރާ ކަމަށެވެ.\n"އިންތިހާބުގެ ކަންކަން ނޫސްވެރިންނަށް އޮބްޒާވް ކުރެވޭނީ އިލެކްޝަންސް ކޮމިޝަނާއެކު ވެވޭ އެއްބަސްވުމެއްގެ ދަށުން , އަދި އިލެކްޝަނުން ކުރިން، ކުރި އިއުލާނެއްގައި އިންތިހާބުގައި ހަރަކާތްތެރިވެވޭނީ ހަމައެކަނި މީޑިއާގައި މަސައްކަތް ކުރާ މީހުންނަށް " ޝިފާޒު ވިދާޅުވިއެވެ.\nޝިފާޒު ވިދާޅުވީ ކެމްޕެއިން ކުރުމުގެ ފުރުސަތު ހުރިހާ ޕާޓީތަކަށް ދޭނެ ކަމަށް އިލެކްޝަންސް ކޮމިޝަނުން ހާމަ ކުރިއިރު، ޕީޕީއެމް ފިޔަވައި ދެން ހުރި ޕާޓީތަކަށް ހަރަކާތްތައް ހިންގުމަށް އެއްވެސް ފުރުސަތެއް ރާއްޖޭގައި ނެތް ކަމަށެވެ.\nޝިފާޒް ވިދާޅުވީ އިންތިހާބަށް އިދިކޮޅު ފަރާތްތަކުން ނިކުންނާނީ އެންމެންނަށް އެއްބަސްވެވޭ ކެންޑިޑޭޓަކާ އެކުގައި ކަމަށެވެ.\n"ލޯކަލް ކައުންސިލް އިންތިހާބުން އިދިކޮޅު ފަރާތްތަކަށް ލިބުނު ކާމިޔާބީން ހިތްވަރު ހޯދައި، ވަރަށް އަވަހަށް ކެމްޕެއިން ފަށާނަން" ޝިފާޒު ވިދާޅުވި އެވެ.\nއެމްޑީޕީ އަންހެން މެންބަރުންގެ ދެފުށްކެހެރި ޓޭޕް ދެން ނުހިނގާނެ: ޖަމީލް\nއިޔާޒު ސަސްޕެންޑް ކުރުމަކީ ސިޔާސީ ފިޔަވަޅެއް: ޖަމީލް\nކޯލިޝަން އެއްބަސްވުމާ ޚިލާފުވެއްޖެ ނަމަ އިންތިޚާބަކަށް ދާން ރައްޔިތުންނަށް ވައުދުވި: މަލީހް\nޖޫން 8, 2018 14:03\nއެއީ މަލައިކަތެއްތަ؟ ނުވާނެތިކަމެއް ލާހިކެއްނޫން ތިކަމެއްކުރާކަށް\nޖޫން 8, 2018 14:04\nބަލަ ނަސީދަކައް އިދިކޮޅު އެންމެން އެއްބަހެއް ނޫނޭ އިންތިހާބައް ނެރޭކައް. ނުވިތާކައް މޑޕ އިން ވެސް އެތައްބަޔަކު ބޭނުމެއް ނުވޭ އޭނަ އިންތިހާބައް ކުރި މަތި ލާކައް. ކޮންމެ ތާކުވެސް ތިބޭ ގަވައިދައް އަމަލު ކުރާބައެއް. ށސިފާޒު މެން ގާނޫން މުގުރުމައް ހިތްވަރު ދިނަސް\nނަސީދުގެ ނަމެއް ނޯންނާނެ ސިފާޒު މޮޔަނުގޮވާ\nޖޫން 8, 2018 14:16\nކަލޯ އަބަދު ނަޝީދު.މިފަހަރު ނިކަން އިބޫއަށް ފުރުސަތު ދީބަލަ.ތިބައިމީހުންއަށް ގުއިވެސް ލެވެނީ ނަޝީދު ގޮވައިގެންދޯ\nޖޫން 8, 2018 14:40\nކަލޯ ސިފާޒޫ ކަލޭ ނަޝީދުއާ ކަމެއް ކުރަންވީނު މޮޔަވޭ އިންސާ ﷲ ދެން ތި ބުނާ ނަޝީދެއް މި ޤައުމުގެ ވެރިކަން ކީކުރަން މި ޤައުމާވެސް ކިލޯ މީޓަރަކަށްވެސް ކައިރި ނުވެވޭނެ ހިއްވަރެއް ހުރިއްޔާ މި ގައުމަށް އަރާބަލަ މައުމޫނު ދައުރުގާ ތިމާއަށް ފުރުސަތު ލިބުނޭ ކިޔާފާ ހިޔަންޔައް މުޑިނުނަގާ މީ ވަރަށް ވާހަކަ އިންސާ ﷲ ސިފާޒްގެ ލަދުހަޔާތް ކޮބައިތަ ؟؟؟؟\nޖޫން 8, 2018 14:42\nޢިސްލާމްދީނަށްޓަކައި އަޅެ ތިހެން ހަށިފޮޅާ މޮޅު ބަސް ހައްޤު ޤޮތުގައި ކިޔާބަލަ . ނަޝީދަކީ ކުފުރުވެފަހުރި މީހެއް\nޖޫން 8, 2018 17:01\nކަލެއާ ނަޝީދާ ދެމީހުންގެ އަމިއްލަ އިންތިޚާބެއް ބާއްވާ! ވެބްކެމް މެދުވެރިކޮށް.\nޖޫން 8, 2018 18:07\nނަސީދު ގޮވައިގެން އަށްޕަޑަން ކުޅެން ދޭބަލަ... ތި ގައިދީގެ ނަމެއް ނޯންނާނެ ވޯޓް ކަރުދާހަކު ..މިޔޮށް ފަދަ ރޯދަމަހު މޮޔަނުވެބަލަ.. ވެބުކެމް ހޮވަން ތައްޔާރުވޭ ޔެލޯ ކުދިން..ހައްހާއްހާ\nޖޫން 9, 2018 03:12\nޝިފާޒު މޮޔަނުގޮވާ، ނިދަން ދޭ، މޑޕ އިން ނެރޭނީ އިބޫ. މޑޕ ތެރޭގަ އެކަކުވެސް ނެތް މޮޔަ ސޮރު ނެރެން ބޭނުންވާ. ނަޝީދުގެ އާއިލީ ތަޅާ ފޮޅުން ފެށުނީ. އަދިވެސް ކާމިނީ ގެ އާއިލީ ވެރިކަމޭ ކިޔައިގެން ވީދޭތި. ޙުސް އެކަށްޗެއް!\nޖޫން 9, 2018 03:16\nޝިފާޒް ވެބް ކެމަށް އަރާ ތިމޮޔަގޮވާބަލަ. އޭރުންވެސް ކޮންމެސް އެކަކު އަޑު އަހާނެ.\nޖޫން 9, 2018 12:45\nވެރިކަމާހެދި ނަޝީދު އާއިލާގެ ތަޅާފޮޅުން ފެށުނީ. ކާމިނީ އާއިލާ އެކަންޏެއްނޫންތާ ދަޯ!! ކެނަރީ ފެކްޝަން އާ ދީފުރަމް ފެކްޝަން! ތިމާ އެހެން މީހުނައް ކުރާމަލާމަތް އެބުރިތިމާމެނަށް ޖެހިދާނެ ކަމުގެރީތި މިސާލެއް. އިބްރަތް ހާސިލް ކުރޭ!\nލާދީނީ މީހުން އެންމެ ޖެހިލުންވާ އިލްމުވެރިއަކީ ޑރ.އިޔާޒް: އިލްޔާސް


Israel In Gaza Ge2Kudhin Shaheed Kollee Magumathee Kulhen Thibbaa - Vaguthu\nޣައްޒާގައި ޝަހީދުވި ދެކުއްޖެއް ކައިރީގައި އެކުދިންގެ މަންމަ\nއިސްރާއީލުން ޣައްޒާއަށް އިއްޔެ ދިން ހަމަލާގައި ޝަހީދުވި ނުވަ ކުދިންގެ ތެރެއިން ދެކުއްޖަކު ޝަހީދުވީ މަގުމަތީ ކުޅެން ތިއްބާ އިސްރާއީލުން ވައިގެ މަގުން ދިން ހަމަލާއެއް އަމާޒުވެގެން ކަމަށް އެކުދިންގެ އާއިލާ އިން ބުނެފިއެވެ.\nއިސްރާއީލުން އިއްޔެ އާއި ރޭގެ އެކި ވަގުތުތަކުގައި ޣައްޒާއަށް ދިން ހަމަލާތަކުގައި ފަލަސްތީންގެ 22 މީހަކު ވަނީ ޝަހީދުވެފައެވެ. އޭގެތެރޭގައި ހާއްސަ އެހީއަށް ބޭނުންވާ ދެމީހަކާއި ނުވަ ކުޑަކުދިން ހިމެނެއެވެ.\nފަލަސްތީންގެ މީޑިއާތަކަށް މައުލޫމާތު ދެމުން ޣައްޒާ އިން ޝަހީދުވި ކުދިންގެ ތެރެއިން ދެކުއްޖެއްގެ އާއިލާ އިން ބުނީ އެމީހުންގެ އާއިލާގެ 11 އަހަރުގެ ކުއްޖެއް ކަމަށްވާ އިބްރާހިމް އާއި ހަތް އަހަރުގެ ކުއްޖެއް ކަމަށްވާ މަރުވާން ޝަހީދުވީ ޣައްޒާގެ އުތުރުގައި އެމީހުން ދިރިއުޅޭ ގޭގެ ކައިރީ މަގުމަތީ ކުޅެން ތިއްބާ ކުއްލިއަކަށް އިސްރާއީލުން ދިން ހަމަލާއެއްގައި ކަމަށެވެ.\n"އެކުދިން ތިބީ ގޭ ދޮރުމައްޗަށް ވާގޮތައް ކުޅެން. އިތުރު ބައެއް ކުދިން ވެސް އެސަރަހައްދުގައި ކުޅެން ތިބި. އިސްރާއީލުން ވަނީ އެކުދިންނަށް އަމާޒުކޮށް ދެހަމަލާއެއް ފޮނުވާލާފައި. އެދެހަމަލާ އަމާޒުވީ އިބްރާހިމާއި މަރުވާނަށް." ޝަހީދުވި ކުދިންގެ ބައްޕަ ކަމަށްވާ ޔޫސުފް "މިޑްލް އީސްޓް އައި" އަށް މައުލޫމާތު ދެމުން ބުންޏެވެ.\nޔޫސުފް ބުނީ ޣައްޒާގެ ބައިބޯ ސަރަހައްދުތަކުގައި ކުޑަކުދިން ގެކައިރިއަށް ނިކުމެ މަގުމަތީގައި ކުޅެން ތިބުމަކީ އާއްމު ކަމެކެވެ. އެފަދަ ސަރަހައްދުތަކަށް އިސްރާއީލުން ހަމަލާދެނީ ގަސްދުގައި ކުޑަކުދިންނަށް އަމާޒުކޮށް ކަމަށް ޔޫސުފް ބުންޏެވެ. އޭނާ ބުނީ މިއީ ފަލަސްތީންގެ ޖީލެއް ނެތިކޮށްލުމަށް އިސްރާއީލުން ކުރަމުން އަންނަ ކަމެއް ކަމަށެވެ.\nއިއްޔެ ޣައްޒާއަށް އިރުއޮއްސުނު ވަގުތު ރޯދަ ވިއްލަން ތިއްބާ ވެސް އިސްރާއީލުން ހަމަލާތައްދީ ބައެއް މީހުން ޝަހީދު ކޮށްލާފައި ވެއެވެ.\nޝަހީދުވި 22 މީހުންގެ ތެރޭގައި އެއް އާއިލާއެއްގެ ފަސް މެންބަރުން ވެސް ހިމެނެއެވެ.\nއިސްރާއީލުން ޣައްޒާއަށް ހަމަލާތައް ދެމުން ދަނީ ހަމާސް ޖަމާއަތުގެ އަމާޒުތަކަށް ކަމަށް ބުނި ނަމަވެސް ޣައްޒާގެ އާއްމުން ބުނާ ގޮތުގައި އިސްރާއީލުން ހަމަލާތައް ދެމުން ދަނީ ހަމާސްގެ އަމާޒުތަކަކަށް ނޫނެވެ. އިސްރާއީލްގެ އަމާޒަކަށް ހަދާފައި ވަނީ ޣައްޒާގެ ރައްޔިތުން ކަމަށް ޣައްޒާގެ ރައްޔިތުން ބުނެއެވެ.\nމެއި 11, 2021 12:23\nމުޅި ދުނިޔޭގަވެސް ނޫޅޭނެ މިހާ ހަޔާތްކުޑަ ރަހުމްކުޑަ ބައެއް..މިމީހުންގެ ހިތްތަކަކީވެސް ޤުރްއާނުގަ ސިފަކޮށްދީފަވާފަދައިން ހިލަޔަށްވުރެ ހަރު ހިތްތަކެއް..ސިއްކަ ޖެހެވިގެންވާ ރަހުމެއް ނެތް ހިތްތަކެއް..\nމެއި 11, 2021 12:32\nހެޔޮނުވާނެ ތިހެން ހަދާކަށް.. ތި ތުއްތު ކުދިންގެ ކުށަކީ ކޮބައިބާ؟؟؟؟\nމެއި 11, 2021 14:06\nހިތް ފަޅައިގެންދާފަދަ އަމަލްތައް މިހުންނަނީ އިންސާނިއްޔަތުގެ ޒައްރެއްގެ މިންވަރެއްވެސް މިމީހުންގެނެތް. އަހަރެމެންގެ އަޙްންނާއި އުޙްތުން ފަލަސްތީންއެފަދަ ހާލަތެއްގަ ތިބޭއިރު އަހަރެން މިތިބެންޖެހްނީ އެއްކަމެއްވެސް ނުކުރެވި.. ފަލަސްތީންގެ އަޙްންނާއި އުޙްތުން ކެއްތެރިކަން ދެއްވާ ނަސްރް ދެއްވާށި..


ސްޓޭޓަސް އަޕްޑޭޓް ކޮށްލައިފިން ހެއްޔެވެ؟ – JANNAH MV\nދަމު ނަމާދުގައި ފޯނު ބަލައިގެން ޤުރްއާން ކިޔެވުން\nރޯދަޔަށްހުރެ ދެމަފިރިންނަށް ލޯބި ކުރެވެނީ ކިހާ މިންވަރަކަށް؟\nފަތިސް ނަމާދަށް ހޭލެވުނު އިރު، އިރު އަރަން ކައިރި ވެއްޖެނަމަ ނަމާދު ކުރާނެ ގޮތް\nއިސްތިހާރު : އެންޑްރޮއިޑް އެޕްލިކޭޝަން ހަދާހިތްވޭތަ؟\nސްޓޭޓަސް އަޕްޑޭޓް ކޮށްލައިފިން ހެއްޔެވެ؟\nޖަންނަތްއެމްވީ އެޑިޓޯރިއަލްޖޫން 22, 2020\nއަހަރެން ދައްކަން މިއުޅޭ ވާހަކަ ފެށުމުގެ ކުރިން ވާހަކައެއް އަހައިލަން ހެއްޔެވެ؟ ތިބާ އަތުގައި ފޯނެއް އޮވޭހެއްޔެވެ؟ އެފޯނަށް އެންމެފަހުން ކޯލެއް ނުވަތަ މެސެޖެއް އައީ ކޮންއިރަކު ހެއްޔެވެ؟ ފޯނުން ”ކައްކަކާކޯ“ ނުވަތަ މިނޫންވެސް ރިންގުޓޯނެއްގެ އަޑުއިވުމުން ޖަވާބުދިނިން ހެއްޔެވެ؟ ކޮފީއަކަށް ނުވަތަ އެހެންވެސް ކަމަކަށް އެކުވެރިޔާ ދަޢުވަތު ދީފައި ފޮނުވި މެސެޖަށް ޖަވާބު ފޮނުވިންތޯއެވެ؟\nދެން އެހެން ސުވާލެކެވެ. ފޭސްބުކުގައި ހުރީ ކިތައް ”ރަތް ދުނިޔެ“ ތޯ ޗެކުކުރީ ކޮންއިރަކުތޯއެވެ؟ އެރަތް ދުނިޔެތަކުގެ ތެރޭގައި ތިބާ ޖަވާބު ދޭންވެފައި ނުވަތަ ލައިކުވާން ޖެހިފައިހުރި ކޮމެންޓުތަކަށް ޖަވާބުދީ، ލައިކުވީ އެންމެފަހުން ކޮންއިރަކުތޯއެވެ؟\nމިއީ އަހަރެމެންގެ ތެރެއިން ވަރަށް ގިނަ ޒުވާނުން މިއަދު އިޖާބަދޭ ކަންކަމެވެ. ލޯބިވާ އެކުވެރިޔަކު ނުވަތަ ގާތްމީހަކު ކުރާ ފޯނުކޯލަށް ނުވަތަ އެސްއެމްއެސް އަށް ޖަވާބު ދިނުމަކީ މައްސަލައެކޭ އަހުރެން ނުބުނަމެވެ.\nބުނަންމިއުޅޭ ވާހަކައަކީ އަހަރެމެން އެންމެނަށްވެސް އެނގޭފަދައިން މިޒަމާނަކީ ވަރަށްވެސް ’ކުރަންޖެހިފައި ހުރިކަންތައް‘ ގިނަޒަމާނެކެވެ. ’ބިޒީ‘ ޒަމާނެކެވެ. މިބުނީ ޒަމާން ބިޒީ ވާހަކައެއް ނޫނެވެ. އަހަރެމެން ބިޒީ ވާހަކައެވެ. މިހަލަބޮލިކަމުގެ ތެރޭގައި އުޅޭއިރު ބަންގީގެ އަޑުއިވެނީ އަހަރެމެންގެ ތެރެއިން ކިތައް މީހުންނަށް ބާއެވެ؟ އެއީވެސް ކޯލެކެވެ. މެސެޖެކެވެ. ކޮންމެދުވަހަކު ފަސްފަހަރު ލިބޭ ނޯޓިފިކޭޝަނެކެވެ.\nއަހަރެމެން ވަރުވަރަށް ފޭސްބުކު ބަލަމެވެ. ފާޑުފާޑުގެ ސްޓޭޓަސްތަކާއި ފޮޓޯތައް އަޕްކުރަމެވެ. އެކަމަކު ބަންގީގެ އަޑުއިވުމުން އަހަރެމެންގެ ’ސްޓޭޓަސް‘ ﷲތަޢާލާގެ ޙަޟްރަތުގައި ’އަޕް’ކުރުމަކަށް އަހަރެމެންނަށް އެކަށީގެންވާ މަސައްކަތެއް ނުކުރެވެއެވެ. އަޅެފަހެ، މުހިންމުވާންވީ ސްޓޭޓަސް އަކީ މިއީނޫންތޯއެވެ. އަނެއްކާވެސް ސުވާލެކެވެ. މާފުކުރާށެވެ. މާ ސުވާލު ގިނަކުރަން އުޅެނީއެއްނޫނެވެ. ބަންގި ގޮވުމުގެ ކުރިން ވުޟޫކޮށް ނަމާދަށް ދިޔުމަށް ތައްޔާރުވަނީ އަހަރެމެންގެ ތެރެއިން ކިތައް މީހުންތޯއެވެ؟ ވިސްނާލާށެވެ! ހެނދުނު އޮފީހަށްދާން ގަޑިދެގަޑި ކުރިން ތައްޔާރުވަމުއެވެ. ރޭގަނޑު ޕާޓީތަކާއި އެކިއެކި ޙަފްލާތަކަށް ދިއުމަށް ތައްޔާރުވާން ދުވަހަކުވެސް ހަނދާނެއް ނުނެތެއެވެ. ހުކުރުދުވަހު ޕިކްނިކުދާން ފަތިހުފަތިހާ ހޭލައި ތައްޔާރުވަމުއެވެ. މިހެންގޮސް ހުރިހާކަމަކަށް ތައްޔާރުވަމެވެ. އެކަމަކު ނަމާދަށް ދިއުން ފިޔަވައެވެ.\nއެކުވެރިޔާއެވެ! މިއަދު އަޑުއިވުނު ބަންގިއަކީ ތިބާގެ ޙަޔާތުގައި އަޑުއިވޭނެ އެންމެފަހު ބަންގިކަމަށް ވެއްޖެނަމަ ހަދާނީ ކިހިނަކުންތޯއެވެ؟ މީހުން ބުނެއެވެ. ލޯބިވާމީހުންނާ ބައްދަލުނުވެ މާގިނަދުވަސް ނުކުރާށެވެ. މަރުއައިސް ތިބާއާ ބައްދަލުކުރާނީ ކޮންއިރަކުކަމެއް ނޭނގެއެވެ. މިލިޔުން ކިޔައި ނިމުމުގެ ކުރިންކަމަށްވެސް ވެދާނެއެވެ. ޝައްކެއްނެތެވެ. އަހަރެމެންނަށް ދުވާލަކު ފަސްފަހަރު އެނިދާއަކުން ގޮވައިލެވޭ ނިދާގެ ވެރިރައްބަކީ އަބަދަށް ދިރިދެމިވޮޑިގެންވާ އިލާހެވެ. އެއިލާހުފިޔަވައި އެހެން ހުރިހާ އެއްޗެއް ފަނާވެ ނެތިދާނެއެވެ. ޙަޔާތުން ފާއިތުވެގެންދާ ކޮންމެ ފަޅިސިކުންތަކާއެކު އަހަރެމެން އަހަރެމެންގެ މަރާކައިރިވެއެވެ.\nތިބާއަށް ޙަޔާތުގެ އެންމެފަހު ބަންގީގެ އަޑުއިވުމުގެ ކުރިން ﷲގެ މަގަށް ރުޖޫޢަވެ ތެދުވެރި ތަޢުބާއަކުން ތަޢުބާވާށެވެ. ﷲގެ ތަނަވަސްވެގެންވާ ރަޙްމަތްފުޅާމެދު މާޔޫސްނުވާށެވެ. ތިބާގެ ހިތުގެ ހަމަޖެހުންވަނީ އެއަޑަށް އިޖާބަދިނުން ކަމުގައި ހަދާށެވެ. މާތްﷲ ތިބާއަށް ހެޔޮތައުފީޤު ދެއްވައި ބަރަކާތް ލައްވާށި! آمين\nއެޑިޓޯރިއަލްގެ ފަރާތުން ޝާޢިރުކުރާ ލިޔުންތަކަކީ ޖަންނަ އެމްވީގެ އަމިއްލަ ޚީޔާލުތަކާއި ވިސްނުންތަކެވެ.


Rayyaan - 1 | Vaahaka ރައްޔާން – 1 – Vaahaka\nރައްޔާން - 1\n3k 10 0\tMarch 15, 2021\nރައްޔާން - 2\nރައްޔާން - 3\nރައްޔާން - 4\nރައްޔާން - 5\nރައްޔާން - 6\nހަނދާން ހުއްނަން ފެށީއްސުރެ ކާފަ ހޯދަން ގެޔަށް މީހުން އައިސް ގޮސް ނުވާ އިރެއް ރައްޔާން ނުދެކެއެވެ. ކާފަގެ ހުރި މޮޅުކަމުން ފަރުވާ ހޯދަން އަންނަ އެންމެން ކަހަލަ ގޮތަކަށް ނިކުމެގެން ދަނީ އުފާވެރި މޫނަކާއިގެންނެވެ. ރައްޔާން ދުށް ގޮތުގައި އެއަށްވުރެ މޮޅު ބޭސްވެރިކަމުގެ އެދުވަސްވަރު ރަށަކު ނެތެވެ. ދެން އައީ ކާފަ މުސްކުޅި ބަލީގައި އެނދުގައި އޮށޯންނަން ޖެހުނު ދުވަސްވަރެވެ. އެއައްފަހު ކާފައައް ދެވަނަ ފަހަރައް އެނދުން ތެދުވާކައްވެސް ނުލިބުނެވެ. ކާފަ ނިޔާވީ ދެތިން ހަތަރު މަސް ވަންދެން އެހެން އެންދުގައި އޮވެފައެވެ.\nކާފަ ނިޔާވި ދުވަހަކީ ރައްޔާންގެ ހަޔާތައް އައި އެއްމެ ހިތާމަވެރި ދުވަހެވެ. ރޮއިރޮއި ދެލޯ ހުރީ ދުޅަވެފައެވެ. އެއްޗެއް ކާހިތެއް ބޯހިތެއް ރައްޔާން ނުވިއެވެ. ކާފަ ވަޅުލާފައި އައިއިރު ވަރަށް ބޯކޮށް ވާރޭ ވެހެއެވެ. ތެތް އެއްޗިހި ބަދަލުކޮށްގެން ރައްޔާން އޮތީ އެނދަށް އަރައެވެ.\nނުކައި ހުރުމުގެ ސަބަބުން ވަރުބަލި ވެގެން ރައްޔާން އައް ނިދުނީއެވެ. ހުވަފެނުގައި ފެނުނީ ކާފަގެ ހިނިތުންވެފައިވާ މޫނެވެ. ނުހަނު ލޯބިން އައިސް ބޮލުގައި ފިރުމާލައިފައި ބުނީ ދެރަ ނުވުމަށެވެ. ވަގުތު ޖެހުމުން ކޮންމެ އިންސާނަކުވެސް ނިމިގެންދާނެއެވެ. އަހަރުމެން ޖެހޭނީ އެކަން ޤަބޫލު ކުރަން ކަމުގައެވެ. ރައްޔާން ކާފަގެ ބަސް އަހައިގެން ބޯ ޖަހައިލިއެވެ.\nހޭލެވުނުއިރު މަންމަ އައިސް ކާން ހިނގާށޭ ކިޔާފައި ގޮވަނީއެވެ. ރައްޔާން ކާން ދިޔައިރު ބައްޕަވެސް އިނެވެ. މަންމައާއެކު ދެބަފައިން އެކުގައި ކައިގެން ނިދަން ކޮޓަރިއަށް ވަންއިރު ވިއްސާރަ ކުރިއަށްވުރެ ވަރުގަދަ ވެއްޖެއެވެ. ޖެހިލާ ވައިރޯޅިން ފުރާޅުތައް ހީވަނީ އެއްލައިލަފާނެ ހެންނެވެ. ނިކަން ބާރު އަޑުފަށްގަޑެއް އިވިގެން ބެލިއިރު ގޭ ދޮރުމަތީގައި ހުރި ގަހެއް އޮތީ ވީދައިގެން ގޮސް ވެއްޓިފައެވެ. ހެނދުނު ހޭލިއިރު މުޅި ރަށަށް ވަނީ ވިއްސާރައިގައި ގެއްލުން ލިބިފައެވެ. އެގެއްލުން ތަކުގެ ވާހަކަ ހިފައިގެން މަންމައާ ބައްޕަ ކައުންސިލް އިދާރާއަށް ދިޔައީ ރައްޔާން ގޭގައި ބައިންދާފައެވެ. ސުކޫލަށް ދާ ގަޑި ނުޖެހޭތީ ރައްޔާން އިނީ ފިލާވަޅުތައް ނިންމާށެވެ. އިރުކޮޅެއް ފަހުން މީހަކު އައިސް ދޮރުގައި ޓަކި ޖަހާއަޑު އިވެން ފެށިއެވެ ރައްޔާން ގޮސް ބެލިއިރު ކުލާސް ކުއްޖެކެވެ. ޒިވާން އައިސް ހުރީ އަލްޔާ ގޮވައިގެންނެވެ. އަލްޔާއަކީ އަވަށްޓެރިއެކެވެ. މާލޭގައި އުޅެފައި އެރަށަށް އައިތާ އަދި ވިނަ ދުވަހެއް ނުވެއެވެ.\n"އަހަރުމެން މިއައީ ރައްޔާން އަށް ތައުޒިޔާ ކިޔަން އިއްޔެ މާ އަވަދިނެތި އުޅޭނެތީ ނައީ." އަލްޔާ ވާހަކަދެއްކިއެވެ. ރައްޔާން ހީލާފައި އެކުދިން އިށީންނަން ތަން ދެއްކިއެވެ.\n"ރައްޔާން ކާފަ ނިޔާވީމަ މިރަށަށް އެލިބުނީ ވަރަށް ބޮޑު ގެއްލުމެއް ދޯ." އަލްޔާ އިންދެފައި ބުނެލިއެވެ. "އާ ވަރައް ގިނަ މީހުންގެ ބަލިތަކަށް ކާފަ ފަރުވާކުރި." ރައްޔާން ރައްދު ދިނެވެ. އެއަޑު އަހާފައި އަލްޔާ ބަލާލީ ޒިވާން އަށެވެ.\n"ކީއްވެ ފާޑަކަށް ތިބަލަނީ؟ ޒިވާން ހައިރާންވެފައި އެހިއެވެ\n"ނޭނގޭތަ ރައްޔާން ކާފަޔަކީ ބޭސްވެރިއެއް ނޫންކަމެއް.............. ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nކާކު March 15, 2021\nމީ ކިނާން ކިޔާ ވާހަކަ އެއްގެ ކޮޕީއެއް ދޯ\nއެކަމަކު ވެސް ވަރަށް ރީތި\nI am me March 16, 2021\nVery good ✌\nlucky March 16, 2021\nފަސްޓް ވާހަކަ އާއި ބާލާފައި ވަރަށް ރީތި😍😍\nAishath Alya March 18, 2021\nޝުކުރިއްޔާ "އައި އޭމް މާ"\nޝުކުރިއްޔާ "އައި އޭމް މީ" *\n🖤kudoo🖤 March 20, 2021\nAishath Alya March 22, 2021\nާ🦋ފާތިމަތު އަޝާ🦋 April 2, 2021\nވަރަށް ރީތި...ކީޕް އިޓް އަޕް! 👏🏻👏🏻


Matchun balivi United ah Sancho beynun vey\nމެޗުން ބަލިވި ޔުނައިޓެޑަށް ސަންޗޯ ބޭނުންވޭ\nސްކޮޑަށް އިތުރު ކުރިއެރުން ބޭނުންވާކަމަށް، ރޭ ކްރިސްޓަލް ޕެލަސް އަތުން ބަލިވި މެންޗެސްޓާ ޔުނައިޓެޑްގެ ކޯޗް އޮލޭ ގަނާ ސޮލްޝަޔާ ބުނެފި އެވެ.\nވެލްފްރެޑް ޒަހާ ކާމިޔާބު ކުރި ދެ ލަނޑާއެކު ޕެލަސް މެޗު ކާމިޔާބު ކުރީ 3-1 ންނެވެ. ޔުނައިޓެޑްގެ ލަނޑު މެޗުގެ 80 ވަނަ މިނެޓްގައި ކާމިޔާބު ކުރީ މިފަހަރުގެ ޓްރާންސާފާގައި އެ ޓީމަށް ގެނައި ޑޮނީ ވެން ޑެ ބީކް އެވެ.\nމިދިޔަ ހަފުތާގައި، ޔުނައިޓެޑްގެ ސަޕޯޓަރުން ހިތްހަމަ ޖައްސާލަން ވަގުތު ކޮޅުތަކެއް ލިބުނެވެ. އެ ޓީމުން ގެންނަން މަސައްކަތް ކުރާ ބުރޫޝިއާ ޑޯޓަމުންޑްގެ ފޯވަޑް ޖާޑަން ސަންޗޯގެ ޓްރާންސްފާގައި ރަނގަޅު ހިސާބަކަށް ވާސިލު ވެއްޖެ ކަމުގެ ޚަބަރުތަކުން ޔުނައިޓެޑްގެ ސަޕޯޓަރުންނަށް ހިތްހަމަ ޖެހުން ލިބުނު ނަމަވެސް އެ ޓްރާންސްފާގައި ވަކި ގޮތެއް އަދި ނިމިފައެއް ނެތެވެ.\nޔުނައިޓެޑްގެ ޓީމަށް ސަންޗޯ ނުވަތަ އިތުރު ކުޅުންތެރިން ބޭނުންވޭތޯ ސުވާލު ކުރުމުން ޝޮލްޝަޔާ ބުނީ، މިހާރު އޮތް ޓީމާއެކުވެސް ޔުނައިޓެޑަށް މޮޅު ވެވޭނެ ކަމަށާއި އިތުރު ކުޅުންތެރިން ގެނެވިއްޖެނަމަ ސްކޮޑަށް އިތުރު ކުރި އެރުން ލިބޭނެ ކަމަށެވެ. ސަންޗޯގެ ނަމެއް ސޮލްޝަޔާ ފާހަގައެއް ނުކުރެ އެވެ.\n"މިއަދަށް ވުރެ މާ ރަނގަޅަށް އަހަރެމެންނަށް ކުޅެވޭނެ، ދަނޑުމަތީގައި ތިބި އަހަރެމެންގެ ކުޅުންތެރިންނަށް ބަލާފައި އަދި ބެންޗުގައި ތިބި ކުޅުންތެރިންނަށް ބެލިއަސް ފެންނާނެ އަހަރެމެންނަށް މާ ރަނގަޅަށް ޕާފޯމް ކުރެވޭނެ،" ނޯވޭގެ ކޯޗް ބުންޏެވެ. "އެކަމަކު އަހަރެމެން އަބަދުވެސް ބަލަން މި ސްކޮޑު އިމްޕްރޫވް ކުރެވޭނެ ގޮތެއް، ރަނގަޅު ވަގުތުގައި ރަނގަޅު މަގާމުގައި ލިބެން ހުރި ނަމަ - ނަމަވެސް އަހަރެމެން އަމިއްލަ ލޯގަނޑުން ބަލާލިޔަސް ފެންނާނެ މިހާރުވެސް އަހަރެމެން ރަނގަޅު ކުރަން ޖެހޭ ކަންކަން."\nޕެލަސްގެ ފުރަތަމަ ލަނޑު އެންޑްރޯސް ޓައުންސެންޑް ކާމިޔާބު ކުރީ މެޗު ފެށިގެން ހަތް ވަނަ މިނެޓްގަ އެވެ. ދެ ވަނަ ހާފުގައި ޒަހާ ފުރަތަމަ ލަނޑު ކާމިޔާބު ކުރީ ޕެލަސްއިން ދެ ވަނަ ފަހަރަށް ޖެހި ޕެނަލްޓީންނެވެ. ފުރަތަމަ ޕެނަލްޓީ ޖޯޑަން އަޔޭ ޖެހުމުން ޔުނައިޓެޑްގެ ކީޕަރު ޑޭވިޑް ޑެހެއާ ޕެނަލްޓީ ދިފާއު ކުރި އެވެ. އެހެންނަމަވެސް ރެފްރީ ނިންމީ ޕެނަލްޓީ ފޮނުވާލުމުގެ ކުރިން ޑެހެއާ ލައިނަށް ވުރެ ކުރިއަށް ނުކުތް ކަމަށެވެ. އެހެންވެ އެ ޕެނަލްޓީ ދެ ވަނަ ފަހަރަށް އަލުން ޖަހަން އެންގި އެވެ. ޕެނަލްޓީ ފޮނުވާލީ ޒަހާ އެވެ.\nފުރަތަމަ ޕެނަލްޓީ ޑެހެއާ ދިފާއު ކުރުމުން، އެނާއަށް ފާޑު ކިޔުންތަކުން ސަލާމަތް ވެވުނު ނަމަވެސް ޔުނައިޓެޑްގެ ސްކޮޑަށް ފާޑުކުޔުން އަމާޒުވި އެވެ. ޒަހާ ދެ ވަނަ ލަނޑު ކާމިޔާބު ކުރީ މެޗުގެ 85 ވަނަ މިނެޓްގަ އެވެ.


Drug aaeku hayyaru kuri Iran meehun ah dhauva nukuran ninmaifi\nއީރާން ބޯޓުގައި ތިބި އެ ގައުމުގެ ރައްޔިތުން-- ފޮޓޯ: ޕޮލިސް\nބޯޓު ހިފެހެއްޓުމަށްފަހު އެ ހަތް މީހުން ހައްޔަރުކޮށް ބަންދު އިތުރު ކުރުމަށް ކުރިމިނަލް ކޯޓަށް ގެންދިޔަ އެވެ. ނަމަވެސް ކުރިމިނަލް ކޯޓުން ނިންމީ އެމީހުން ދޫކޮށްލުމަށެވެ.\nމި މައްސަލައަކީ މިދިޔަ މަހުގެ ފުރަތަމަ ކޮޅު ފެންމަތިވި މައްސަލައެކެވެ. އޭރު ޕްރޮސިކިއުޓާ ޖެނަރަލްގެ މަގާމުގައި ހުންނެވީ އައިޝަތު ބިޝާމެވެ. އީރާނުގެ ހަތް މީހުންގެ މައްޗަށް ދައުވާ ނުކުރަން ނިންމިއިރު ޕްރޮސިކިއުޓާ ޖެނަރަލް ވަނީ ބަދަލުވެފަ އެވެ. މިހާރު އެ މަގާމުގައި ހުންނެވީ ހުސެއިން ޝަމީމެވެ.\nމީގެކުރިން ވެސް އީރާނުގެ ބޯޓުތަކުގައި ރާއްޖެއަށް މަސްތުވާތަކެތި އެތެރެކުރަން އުޅުނު މައްސަލަތައް ފެންމަތިވެފައިވެ އެވެ. އެގޮތުން އެއް ފަހަރަކު 70 ކިލޯގެ މަސްތުވާތަކެއްޗާއެކު އީރާނުގެ ބޯޓަކުން 13 މީހަކު ހައްޔަރުކުރި އެވެ. އޭގެ ތެރޭގައި ހިމެނީ ހަ ދިވެހިންނާއި ހަތް އީރާނު މީހުންނެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ހައިކޯޓް އީރާން ކުށްކުރުން


މޯލްޑިވްސް މީޑިއާ ކައުންސިލްގެ ފަރާތުން ބޭއްވެވި [ނޫސްވެރިންގެ އިނާމު 2014] ދެއްވުމުގެ ޙަފްލާގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\n3 މޭ 2015، ރިފަރެންސް: FAS/NRJ/2015/5\nاَلحَمْـدُ لِلّـهِ وحده، وَالصّـلاة وَالسّلام علـى مَن لا نبي بعده.\nމީޑިއާ ކައުންސިލްގެ ރައީސް އަލްފާޟިލް މުޙަންމަދު ޢާޞިފް، ނައިބު ރައީސް އަލްފާޟިލް އަޙްމަދު ޝަރީފް ނަފީސް، މިނިސްޓަރ އޮފް ހޯމްއެފެއާޒް އަލްފާޟިލް ޢުމަރު ނަޞީރު، ކޮމިޝަނަރ އޮފް އިންފޮމޭޝަން އަލްފާޟިލް ޢަބްދުލްޢަޒީޒު ޖަމާލް އަބޫބަކުރު، މޯލްޑިވްސް ބްރޯޑްކާސްޓިންގ ކޮމިޝަންގެ ރައީސް މުޙަންމަދު ޝަހީބް، މީޑިއާ ކައުންސިލްގެ ޢިއްޒަތްތެރި މެންބަރުން، މިރޭގެ މި ޙަފްލާގައި ވަރަށް ޝަރަފްވެރި ވަނަތަކާއި އަދި މަޤާމުތަކެއް ޙާޞިލު ކުރެއްވި އެންމެހާ ޢިއްޒަތްތެރި ބޭފުޅުން، މި އުފާވެރި ހަފްލާގެ ޢިއްޒަތްތެރި ޖަލީސުން، ދުރާއި ގާތުން މި އުފާވެރި މަންޒަރު މިރޭ އަޑުއައްސަވާ އަދި ބައްލަވަމުން ގެންދަވާ ދިވެހިރާއްޖޭގެ ޢިއްޒަތްތެރި ލޮބުވެތި އެންމެހާ ރައްޔިތުން.\nޝައްކެއްނެތް، މިނިވަންކަމާއެކު ތިމާގެ ޚިޔާލު ފާޅުކޮށް، ފިކުރު ފާޅުކުރުމަކީ، ދިވެހިރާއްޖޭގެ ޤާނޫނުއަސާސީގެ ދަށުން ކޮންމެ ރައްޔިތަކަށް ލިބިގެންވާ ދުސްތޫރީ ޙައްޤެއް. މިނިވަންކަމާއެކު ނޫސްވެރިކަން ކުރުމާއި، މުވާޞަލާތްތައް ބޭނުންކޮށްގެން ޚަބަރާއި މަޢުލޫމާތު ފޯރުކޮށްދިނުމާއި އަދި ހަމައެޔާއެކީގައި މަޢުލޫމާތު ހޯދައި ލިބިގަތުމަކީ، މިއަދު ދިވެހިރާއްޖޭގެ ދުސްތޫރުގައި ބިންވަޅު ނެގިފައިވާ އަސާސީ ޙައްޤެއް. ޢަމުދުން ޚަބަރު ފޯރުކޮށްދިނުމާއި، މަޢުލޫމާތު ފޯރުކޮށްދިނުމުގައި، މަސްދަރު ހާމަކުރުމެއްނެތި، މި ޙައްޤު އަދާކުރުމަކީ ދުސްތޫރުން ލިބިދީފައިވާ މުހިންމު ރުކުނެއް. މިއަދު މި މުހިންމު ޙައްޤު، ދިވެހިރާއްޖޭގެ ދުސްތޫރުގައި ބިންވަޅު ނެގިފައިވާއިރުގައި، މިފަދަ ޙައްޤެއް އަޅުގަނޑުމެންނަށް ލިބިދީފައިވަނީ ކީއްވެގެންތޯ، އެބަ ސުވާލުކުރަންޖެހޭ. މަޢުލޫމާތު ހޯދައި ލިބިގަތުމުގެ މިނިވަންކަމަކީ، ކޮން ބޭނުމެއްގައި، ކީއްވެގެން ގެނެއްސަ އޮތް ޙައްޤެއްތޯ ސުވާލުކޮށްލަން އެބަޖެހޭ.\nމިއަދުގެ ޑިމޮކްރަސީގައި އައިސްފައިވާ ހަމަތަކަކީ، ރައްޔިތުންގެ ފައިދާއަށްޓަކައި އެތަކެއް ޤަރުނެއް ވަންދެން ދުނިޔޭގެ ކުރިއަރާފައިވާ ޑިމޮކްރަސީތަކުގައި ތަޖުރިބާކޮށްފައިވާ ޙައްޤެއް. އަދި އެ މުޖްތަމަޢުތަކުގައި ގަބޫލުކޮށްފައިވާ ޙައްޤުތަކެއް. އަޅުގަނޑު ދެކޭގޮތުގައި، މި މުހިންމު ޙައްޤުގެ އެންމެ މުހިންމު ބޭނުމަކީ، ތެދާއި ދޮގު ސާފުކޮށްދިނުން. ތެދު ހާމަކޮށްދިނުމަކީ، މިނިވަން ޑިމޮކްރެޓިކް ނިޒާމެއްގައި ވަރަށް މުހިންމު އަސާސީ ސިފައެއް. އެހެންކަމުން، މިރޭގެ ވާހަކަތަކުގައި އަޑުއިވިގެންދިޔަ ފަދައިން، މިނިވަން މީޑިއާ ބަލައިގެންފައިވަނީ، ޑިމޮކްރަސީގެ ހަތަރު ވަނަ ރުކުނުގެ ގޮތުގައި. މިއީ މިޒަމާނުގެ ޑިމޮކްރެޓިކް ނިޒާމްތަކުގައި ބިންވަޅު ނެގިގެން އައިސްފައިވާ ޙައްޤެއް ކަމުގައިވީނަމަވެސް، މި ޙައްޤަކީ ޙަޤީޤަތުގައި އިސްލާމީ ޝަރީޢަތުގައި، އޭގެ އަސާސް ބިނާވެގެން އައިސްފައިވާ މުހިންމު ޙައްޤެއްކަން އަޅުގަނޑު ފާހަގަކުރަން. އިސްލާމްދީން އައުމުން، އެ ދީނަކީ ޙަޤީޤީ ދީނެއް ނޫންކަމަށް ދެއްކުމަށް، މައްކާގެ މުޝްރިކުން ގަދައަޅައި މަސައްކަތް ކުރަމުންދިޔަ. އެހިނދު اللّـه سبحـانـه وتعـالى ކީރިތި ޤުރްއާނުގައި ވަޙީކުރެއްވީ، يَا أَهْلَ الْكِتَابِ لِمَ تَلْبِسُونَ الْحَقَّ بِالْبَاطِلِ وَتَكْتُمُونَ الْحَقَّ وَأَنتُمْ تَعْلَمُونَ [އޭ ފޮތުގެ އަހުލުވެރީންނޭވެ! (އެއީ ޙައްޤުކަން) ތިޔަބައިމީހުންނަށް އެނގިތިބި ހާލުގައި، ޙައްޤާއި ބާޠިލު އޮޅުވާލައި، އަދި ޙައްޤުގޮތް ތިޔަބައިމީހުން ފޮރުވަނީ ކީއްވެގެންހެއްޔެވެ؟]\nއެއްވެސް ޝައްކެއްނެތްގޮތުގައި، މިނިވަން ނޫސްވެރިކަމަކީ ދިވެހިރާއްޖޭގެ ޑިމޮކްރެޓިކް ނިޒާމް ދިރުވައި އާލާކޮށް ތަރައްޤީ ކުރުމުގައި، ވަރަށް މުހިންމު ރަން ދައުރެއް އަދާކޮށްފައިވާ ނިޒާމެއް. މަޢުލޫމާތު ފޯރުކޮށްދިނުމުގެ މިނިވަންކަން ފުޅާވެގެންދިޔުމާއެކު، ދިވެހި ޤައުމުގެ ރައްޔިތުންނަށް، އެތަކެއް ކަންތައްތަކެއް ސާފުވެގެންދިޔަ، އޮޅުންފިލައިގެންދިޔަ. ކުރިން ހީކުރެވިފައިވާ ގޮތާ ޚިލާފަށް، ކޮންމެ މީހަކު ގޯހެއް ހެދިކަމުގައިވިޔަސް، އެއީ ގޯހެއްކަން ބުނެދިނުން ނުވަތަ ދެނެގަތުމުގެ ޙައްޤު، ދިވެހިންނަށް ލިބިގެންދިޔަ. މިއަދު އަޅުގަނޑުމެން، މި ފާއިތުކުރަމުންދަނީ ދިވެހި ނޫސްވެރިކަމުގެ މުޅިން އާ މަރްޙަލާއެއް. އަދި ދިވެހިން މިވަނީ މި މަރްޙަލާއަށް ދަތުރުކޮށްފައި. އެއްވެސް ޝައްކެއްނެތްގޮތުގައި، ދިވެހިންނަކީ ފޮތްކިޔުމަށް ޝައުޤުވެރިވާ ބައެއް. މަޢުލޫމާތު ހޯދުމަށް ޝައުޤުވެރިވާ ބައެއް. ޒަމާނަށް އައި ބަދަލާއެއްކޮށް، މިއަދު މަޢުލޫމާތު ވަރަށް ބޮޑަށް ޑިޖިޓަލައިޒްވެގެން ހިނގައްޖެ. ކޮންމެ މީހަކު ސީދާ ނޫސްކަރުދާސް ހިފައިގެން ނެތް ކަމުގައިވީނަމަވެސް، އަޅުގަނޑަށް ގަބޫލުކުރެވެނީ، މިއަދު ދިވެހިން އެންމެ ގިނައިން ކުރާ އެއްކަމަކީ، މަޢުލޫމާތު ހޯދުމަށްޓަކައި ނޫސްކިޔުމޭ، ޚަބަރުތައް ކިޔުމޭ. މިޒަމާނުގެ ތަފާތު ވަސީލަތްތަކުގެ ތެރެއިން، ޚާއްޞަ ގޮތެއްގައި ސޯޝަލް މީޑިއާތަކުގެ ތެރެއިން، ދިވެހިން މިއަދު މަޢުލޫމާތު ހޯދަމުން ގެންދަނީ، ދުނިޔޭގެ އެހެންވެސް ޤައުމުތަކަށް އައިސްފައިމިވާ އިންޤިލާބީ ބަދަލުތަކުގެ ތެރެއިން. މަޢުލޫމާތުގެ މި މުއްސަނދި ޚަޒާނާއަށް ދިވެހިންވެސް ވަނީ ޣަރަޤުވެގެން ގޮސްފައި. މިއަދު މަޢުލޫމާތު ހޯދުމަށް އޮތް ޝައުޤުވެރިކަން އިތުރުވެގެން ހިނގައްޖެ. ޝައްކެއްވެސްނެތް، އަދި މުޅި މަޢުލޫމާތު ފޯރުކޮށްދިނުމުގެ މާޙައުލާ ދޭތެރޭގައި، މީހުން ދެކޭގޮތްވެސް ވަރަށް ބޮޑަށް ތަފާތުވެގެން ހިނގައްޖެ.\nޝައްކެއްނެތް، މިއަދު ވަރަށް ފަސޭހަކަމާއެކު މަޢުލޫމާތު ލިބެން ހުންނައިރު، އެއަށްވުރެ ފަސޭހަކަމާއެކު، އެ މަޢުލޫމާތު ލިބެން ހުންނަ މަސްދަރުތައް ނިސްބަތްވާގޮތް ވަރަށް ބޮޑަށް ސާފުވެގެންދޭ. މަޢުލޫމާތާއި ނޫސްވެރިކަން ވަރަށް ބޮޑަށް ސިޔާސީ ކުލަ ޖެހިފައިވާތަން، މިއަދު ހާމަކޮށް ފެންނަން އޮތްއިރު، މިއަދު އަޅުގަނޑުމެންގެ ގެތަކުގައި، އެއް ޢާއިލާއެއް އެކީގައި ޚަބަރު ބެލުމަށްވެސް ވަނީ ދަތިވެފައި. އެކަކު ބޭނުންވާ ޗެނަލެއް، އަނެކަކަށް ކަމުނުދޭ. އެކަކު ކިޔާ ޚަބަރެއް، އަނެކަކަށް ކަމުނުދޭ. އެވަރަށް އަޅުގަނޑުމެންގެ ތެރޭގައި މިވަނީ ސިޔާސީ ކުލަ ޖެހިފައި. މިއީ ދުނިޔޭގެ އެހެންވެސް ޤައުމުތަކުގައި، ނޫސް މީޑިއާތަކުގައި ހިނގާ ކަމެއް. ސިޔާސީ އެކި ފިކުރަށް ތާއީދު ކުރުމަކީ ހިނގަމުން އަންނަ ކަމެއް. އެކަމަކު އެފަދަ ނޫސްތަކުގައިވެސް ބިނާކުރުވަނިވި ފާޑުކިޔުންތަކާއި، ތަރައްޤީގެ ދިރާސާތަކުން ދަލީލު ދައްކާކަން ފާހަގަކުރެވޭ. އެހެން ނަމަވެސް، ރާއްޖޭގައި ސިޔާސީގޮތުން ބުރަވާ އެކިއެކި ޛަރީޢާތަކުން ފޮނުވާ ޚަބަރުތަކުގައި، މިފަދަ ގޮތަކަށް ކަންކަން ހަމަޖެހިފައިވާ ކަމަށް ގަބޫލުކުރަން ދަތި.\nމިރޭ އަޅުގަނޑުގެ އިލްތިމާސަކީ، ނޫސްވެރިން، ޤަލަމުގެ ބާރާއި އަގު ވަޒަންކުރަން ދަސްކުރަމާ ހިނގާށޭ. އަޅުގަނޑުގެ އިލްތިމާސަކީ، މަޢުލޫމާތު ފޯރުކޮށްދިނުމުގައި، ތިޔަބޭފުޅުންގެ ކޮނޑުގައި އެޅިފައިވާ ޒިންމާ، އެއްގޮތަކަށްވެސް ހަނދާންނައްތާނުލައްވާށޭ. ޙައްޤު ވާހަކަތަކާއި، ތެދު މަޢުލޫމާތު ފޯރުކޮށްދިނުމުގައި ފަސްޖެހިވަޑައިނުގަންނަވާށޭ. ޙައްޤު ގޮތާއި، ތެދު މަޢުލޫމާތު ހާމަކުރުމަކީ، ކޮންމެ ނޫސްވެރިއެއްގެ ކޮނޑުގައި އެޅިފައިވާ ވަރަށްބޮޑު އަމާނާތެއް ކަމަށް ގަބޫލުކުރައްވާށޭ. އެއްވެސް ޝައްކެއްނެތްގޮތުގައި، ބިނާކުރުވަނިވި ފާޑުކިޔުމަކީ މައްސަލައެއް ނޫން. ކަންތައްތަކާ ދޭތެރޭގައި ވިސްނައި، ޚިޔާލުފާޅުކުރުމަކީ އަޅުގަނޑުމެން ކުރަންޖެހޭ ކަމެއް. ކީރިތި ޤުރްއާނުގައި اللّـه سبحـانـه وتعـالى ވަޙީކުރައްވާފައިވަނީ، أَوَلَمْ يَنظُرُوا فِي مَلَكُوتِ السَّمَاوَاتِ وَالْأَرْضِ وَمَا خَلَقَ اللَّـهُ مِن شَيْءٍ އެ އާޔަތުގެ މާނައަކީ، [އަދި އުޑުތަކާއި ބިމުގެ ވެރިކަމާމެދުގައްޔާއި، ﷲ ހައްދަވާފައިވާ އެންމެހާ ތަކެއްޗާ މެދު އެއުރެން ވިސްނައި ނުބަލަނީ ކީއްވެހެއްޔެވެ؟] މި އާޔަތުން ސާފުކޮށް އަޅުގަނޑުމެންނަށް އެނގެނީ، އަޅުގަނޑުމެން ލިޔަންޖެހެނީއަކީ ހަމަ ތިބެފައެއް ނޫންކަން. އަޅުގަނޑުމެން ޚިޔާލުފާޅުކުރަންޖެހެނީއަކީ، އެއްވެސް ގޮތަކަށް ނުވިސްނާ ނޫންކަން. އަޅުގަނޑުމެންގެ މައްޗަށް ލާޒިމްވެގެންވަނީ ވިސްނައި، ފިކުރުކޮށް، އަޅުގަނޑުމެން ލިޔާ ލިޔުންތަކާއި، ގެނެސްދޭ މަޢުލޫމާތުތައް، އެގޮތަށް ބިނާކުރުން.\nމިރޭ މި މަޤާމުގައި ހުއްޓި ހުރެ، އަޅުގަނޑަށް ލިބޭ ވަރަށް ޚާއްޞަ އުފަލެއް، މިރޭ ނޫސްވެރިކަމުގެ ދާއިރާއިން އެންމެ މަތިވެރި ޝަރަފް ހޯއްދަވައިގެން ވަޑައިގެންނެވި ދިވެހިރާއްޖޭގެ ވަރަށް ލޮބުވެތި، އަޅުގަނޑުމެން އެންމެންގެ ޤަދަރާއި ޢިއްޒަތް، އެބޭފުޅަކަށް މި ދާއިރާއިންނާއި އަދި ދިވެހި ޤައުމުގެ އިޖްތިމާޢީ، ސިޔާސީ ދާއިރާއިންނާއި، ޢިލްމީ ދާއިރާއިން ވަރަށް އަގުހުރި ޚިދްމަތްތަކެއް ފޯރުކޮށްދެއްވާފައިވާ، އަގުހުރި ދިވެހި ދަރިއެއް ކަމަށްވާ ޑޮކްޓަރ މުޙަންމަދު ޒާހިރު ޙުސައިނަށް ވަރަށް އިޚްލާޞްތެރިކަމާއެކީގައި އަޅުގަނޑު ތަހުނިޔާ ދަންނަވައި ޝުކުރު ދެންނެވުން. ނޫސްވެރިޔަކަށް ދެވޭ އެންމެ މަތިވެރި ޝަރަފަކީ، އަޅުގަނޑު ދެކޭގޮތުގައި އިތުބާރު. އެއީ ނޫސްވެރިކަމުގެ އެތިކްސްއާ ލާމެހިފައިވާ ކަމެއް. ނޫސްވެރިކަމުގެ އެތިކްސްއަކީ ބުރަ އެހާމެ ބިޔަ މަސްއޫލިއްޔަތެއް. ތިމާ ފޯރުކޮށްދޭ މަޢުލޫމާތަކީ، ތިމާއަށް ރަނގަޅަށް އެނގިގެން ފޯރުކޮށްދޭ މަޢުލޫމާތަކަށްވުން މުހިންމު.\nއެހެންވީމާ، މިއަދު ނޫސްވެރިކަމަކީވެސް އެކަމުގެ ތަޖުރިބާއާއި މަޢުލޫމާތާއި، އެކަމުގެ ހުނަރާއި ޢިލްމު ހޯދައިގެން ކުރާ މަސައްކަތަކަށްވާން އެބަޖެހޭ. އަދި މިގޮތުން އެ މަސައްކަތް ކުރާއިރުގައި، އެންމެ މުހިންމު ކަމެއްގެ ގޮތުގައި ބަލަހައްޓަންޖެހޭ މިންގަނޑަކީ، ނޫސްވެރިއެއްގެ ނަޒާޙަތުގެ މިންގަނޑު ކަމަށް އަޅުގަނޑު ދެކެން. ޝައްކެއްނެތް، އަޅުގަނޑުވެސް ގަބޫލުކުރަން، މިއަދު ރާއްޖޭގެ ނޫސްވެރިކަމަށް އޮތް ގޮންޖެހުންތައް ވަރަށްގިނަ. އެކަމަކު އެންމެބޮޑު އެއް ގޮންޖެހުމެއްގެ ގޮތުގައި އަޅުގަނޑަށް ފާހަގަކުރެވެނީ، މިއަދު ރާއްޖޭގެ މަޢުލޫމާތު ފޯރުކޮށްދޭ ފަރާތްތަކުގެ މައްޗަށް އޮތް އިތުބާރާމެދު އުފެދޭ ސުވާލު. ނަޒާޙަތްތެރިކަމާ ބެހޭގޮތުން ދެކޭގޮތް. ނޫސްވެރިންގެ އެތިކްސްގެ ވާހަކަ، ކެފޭތަކުގެ ކޮފީމޭޒުމަތީގައްޔާއި، ސިޔާސީ ވެރިންގެ މޭޒުތަކުގެ މަތީގައި، ތަފާތު ގޮތްގޮތަށް ދެކެވެމުންދޭ. މިއަދު ނޫސްވެރިކަން ފަހިވެ، ފަރިވެ، ފޮޅި ޗާލުވަމުންދާއިރު، ނޫސްވެރިންގެ މައްޗަށް އޮތް އިތުބާރާއި ނަޒާޙަތްތެރިކަން މޯޅިވެ، މިލަމުންދާކަން ފާހަގަކުރަނީ ހިތާމަޔާއެކު. ބިޔަ ރާޅުމަތީގައި އެކިގޮތްގޮތަށް ރާޅާއަޅާ ކުޅަދާނަ ޙަރަކާތްތައް ދައްކާ ޒުވާނުން، އެ މޫސުމުގައި އެ މަންޒަރު ބަލައި، އެތަނަށް އަންނަ މީހުންގެ މޫނުމައްޗަށް އުފާވެރިކަން ގެންނަން މަސައްކަތް ކުރާ ފަދައިން، ކޮންމެ މޫސުމަކަށް ފަރިވާ ކުޅަދާނަ ނޫސްވެރިން އެންމެން އުފާކުރަން މަސައްކަތް ކުރާނަމަ، އެއީ ނޫސްވެރިން ކަމުގެ ނަޒާޙަތްތެރިކަން ކަމަކަށް ނުބެލެވޭނެ. މިއީ މިއަދު ދިވެހި ނޫސްވެރިކަމަށް ދިމާވެފައިވާ ޙަޤީޤީ ގޮންޖެހުމެއް ކަމަށް ގަބޫލުކުރާއިރު، އިތުބާރު ދަމަހައްޓައި، އަމާނާތްތެރިކަމާއެކު މަސައްކަތްކުރާ ނޫސްވެރިން ތިބިކަން ދަނެ، އެފަރާތްތަކަށް މިރޭ މި ފިޔަވަޅުމަތީގައި އަޅުގަނޑު ޙައްޤު ތަޢުރީފާއި ޝުކުރު އަދާކުރަން.\nޢިއްޒަތްތެރި ލޮބުވެތި ޙާޒިރީން؛\nޙައްޤު ބަސް ބުނުމަކީ އަޅުގަނޑުމެންގެ މައްޗަށް އޮތް ވާޖިބެއް. ޙައްޤު ބަސް ބުނުމަށް އެއްވެސް މީހަކު ފަސްޖެހިގެނެއް ނުވާނެ. ތެދު ގޮތްތައް ހާމަކުރަން އަޅުގަނޑުމެން މަސައްކަތް ކުރަންޖެހޭނެ. ރަނގަޅު ގޮތްތައް ފަތުރަން މަސައްކަތް ކުރަންޖެހޭނެ. ސަރުކާރާއި އެހެންވެސް ފަރާތްތަކުން ކުރާ ރަނގަޅު ކަންތައްތައް ބަޔާންކޮށް، އެ ކަންތައްތަކަށް ހިތްވަރުދޭ ފަދައިން، ހިނގާ ނުރަނގަޅު ކަންތައްތައް ސަމާލުކަމަށް ގެނައުމަކީވެސް އަޅުގަނޑުމެން އެންމެންގެ މައްޗަށް ލާޒިމުވެގެންވާ ކަމެއް. އެއީ އެއްވެސް މައްސަލައެއް ނޫން. މި އުންމަތުގެ ދެވަނަ ޚަލީފާ، ޢުމަރު ބުނުލް ޚައްޠާބުގެ އަރިހަށް މީހަކު އައިސް ދެންނެވި، [އޭ ޢުމަރުގެފާނެވެ! ކަލޭގެފާނު ﷲ އަށް ބިރުވެތިވާށެވެ!] އެހިނދު އެތަނަށް ޙާޒިރުވެ ހުންނެވި ބޭކަލަކު ދެކެވަޑައިގަތީ، މިހާރު އެމީހާ ޙައްދުފަހަނައަޅައި ދިޔައީ ކަމަށް. އެހިނދު ޢުމަރުގެފާނު ވިދާޅުވި، [އެމީހާ އަހަރެންނަށް ހަނދާންކޮށްނުދޭނަމަ، އަދި އަހަރެންނަށް އެމީހާގެ ވާހަކަ އަޑުއެހުމުގެ ޤާބިލުކަން ލިބިފައިނުވާނަމަ، ކަންތައްތައް ރަނގަޅެއްނުވާނޭ.]\nއަޅުގަނޑުގެ ދުޢާއަކީ، اللّـه سبحـانـه وتعـالى ދިވެހި ޤައުމުގައި ނޫސްވެރިން ކުރާ މަސައްކަތުން ތެދު ފެތުރުމުގެ ތައުފީޤު، އެކަލާނގެ މިންވަރު ކުރެއްވުން. ރާއްޖޭގެ ރައްޔިތުންނަށް ޙައްޤު ގޮތްތައް ބުނެދިނުމުގައި، ދިވެހި ނޫސްވެރިން ކުރާ މަސައްކަތުގައި اللّـه سبحـانـه وتعـالى ތައުފީޤާއި ބަރަކާތް މިންވަރު ކުރެއްވުން. މުޖްތަމަޢުގައި ހިނގާ ނުރަނގަޅު ކަންތައްތައް ސަމާލުކަމަށް ގެނެސް، އެކަންތައްތައް އިޞްލާޙު ކުރުމުގައި، އަޅުގަނޑުމެން އެންމެން ކުރާ މަސައްކަތުގައި، އެކަލާނގެ ބަރަކާތް ލެއްވުން. އާމީން.


Mayor Muizzu Enmme Furathama Bahdhalukuri Ministerakee Nahulaa - Vaguthu\nމޭޔަރ މުއިއްޒު އެންމެ ފުރަތަމަ ބައްދަލުކުރެއްވި މިނިސްޓަރަކީ ނަހުލާ\nމޭޔަރ މުއިއްޒު އާއި މިނިސްޓަރ ނަހުލާ\nމާލޭގެ މޭޔަރު ޑރ. މުހައްމަދު މުއިއްޒު ޓްރާންސްޕޯޓް މިނިސްޓަރ އައިޝަތު ނަހުލާ ބައްދަލު ކުރައްވައިފިއެވެ.\nމި ބައްދަލު ކުރެއްވުން ކުރިއަށްގެންގޮސްފައި ވަނީ އޮންލައިކޮށެވެ. މިއީ މުއިއްޒު މޭޔަރުކަމާއި ހަވާލުވެޑައިގެން، ބައްދަލު ކުރެއްވި މި ސަރުކާރުގެ ފުރަތަމަ މިނިސްޓަރެވެ.\nމިނިސްޓަރ މުއިއްޒު ނަހުލާއާ ބައްދަލު ކުރެއްވުމަށްފަހު ކުރެއްވި ޓްވީޓެއްގައި ވިދާޅުވީ، މިނިސްޓަރ ނަހުލާގެ އިތުރުން އޭނާގެ ޓީމާއި މިއަދު ބައްދަލުކުރައްވާފައިވާ ކަމަށެވެ.\nMet with Minister @aishath_nahula and her team today and discussed how to fast track solving transport related issues in Male. @MaleCitymv pic.twitter.com/xvAppTWFJC\n— Dr Mohamed Muizzu (@MMuizzu) May 19, 2021\nއަދި އެ ބައްދަލުވުމުގައި މާލޭގެ ދަތުރުފަތުރާއި ގުޅުން ހުރި މައްސަލަތައް ހައްލު ކުރުމަށް މަޝްވަރާ ކުރެވިގެން ދިޔަ ކަމަށް އޭނާ ވިދާޅުވިއެވެ\nމާލެއަކީ ވަރަށް ބޮޑަށް ދަތުރުފަތުރުގެ ނިޒާމަށް ލޮޅުން އައިސްފައިވާ ސިޓީ އެކެވެ. އެ ސިޓީއަކީ ކާރުބާރުބޮޑު ސިޓީއެއްވެސް މެއެވެ. ހާއްސަކޮށް މާލޭގައި ޕާކް ކުރާނެ ޖާގަ ނެތްކަމުގެ ޝަކުވާތައް ބޮޑެވެ. އެ މައްސަލައަށް ހައްލު ހޯދުމަށް މިހާރުވެސް މަސައްކަތްތަކެއް ދަނީ ކުރަމުންނެވެ.\nމުއިއްޒަކީ މާލޭގެ ފުރަތަމަ އިންތިޚާބީ މޭޔަރެވެ. މިއީ ސިޓީ މޭޔަރުން ސީދާ ރައްޔިތުންގެ ވޯޓަކުން އިންތިޚާބު ކުރި ފުރަތަމަ ފަހަރެވެ.\nއައްލާ ގެ ނިހާދު\nދޮން ކަލޯ ރައީސް ކަން ކުރަން ފެށީ ތަ؟\nމެއި 20, 2021 06:17\nދަރިފުޅާ ނިހާދު! މިހާރު އެސޮރު އެހުރީ މާލޭ މޭޔަރުކަމަށއ ހޮވިފަ. އެހެންކަމުން، މާލޭގެ އެކިއެކި ކަންކަން ރަނގަޅު ކުރުމަށް ކަމާ ގުޅުންހުރި މިނިސްޓަރުންނާއި އެނޫން އެހެން ފަރާތްތަކާއި ބައްދަލުކުރަންޖެހޭނެ. އެކަމަކީ ހުސްއެކަނި ރައީސްއަށް އޮތްކަމެއްނޫން.\nމެއި 20, 2021 09:54\nކޮއްކޯ؟ ޑރ މުއިޒަކީ ޕަޕެޓެއްނޫން.. ޝިފާމެންހެން..ކޮއްޓާލިމަ ތެޅިގަންނާކަށް..ކަންކަންކުރާނީ ޕްލޭންކޮށްގެން ރާވައިގެން...ކޮބާ ލަދުހަޔާތް ބުރިޖުމަތިން ދުއްވާ ނަގާއިރު؟ ބޯކޮން ސަލާމް\nމެއި 19, 2021 19:17\nއިޚްލާސްތެރިކަމާއެކު މަސައްކުރައްވާކޮންމެފަރާތަކައްވެސް ﷲ ކާމިޔާބު ދެއްވާނެ.\nމެއި 19, 2021 19:31\nމާލެޔަށް އޮތް ހައްލަކީ މާކެ އަލުން ރީޑިޒައިން ކުރުން ރައީސު އަމީނު ދީދީގެ ރައްވެހި ތަރައްޤީއާއި އެއްގޮތަށް މާލޭގައި ހުރަހާއި ދިގަށް ރޯނު ދަމާ މަގުތަށް ހަދާ، ދެކޮޅުން އުދަރެސް ފެނޭވަރުގެ މަގުތަށް ހަދާ، ފޫއަޅުވާލަން ޖެހޭ މަގުތަށް ހުރަހާއި ދިގަށް ފޫއަޅުވާލައިގެން، ޗާދަނީ މަގހ ސޯސަން މަގު ފަދަ ކޮޅުބެދިފައިވާ މަގުތަށް ސީދަލަ ފޫއަޅުވާލައިގެން !\nމެއި 19, 2021 19:50\nޝިފާ މެން ދެ ދައުރު ނިންމާލީ ފިނަހަކަ ދުވެލީގައި މާލޭގެ ރިންގް ރޯޑްގައި ތާރު އަޅާ ތަން ވަރަށް އަވަހަށް ފެންނާނެ އެންމެނަށް ވެސް ފަސޭހަ ވާނެ ބަލަން ތިބޭ ސަރުކާރާ ގުޅިގެން މަސަައްކަތް ކުރަން އެނގޭނީ ވެސް އެނގޭ ވަރުގެ ގެ ގާބިލް މީހުންނަށް އިއްޔެ ވެސް މުއިޒް ވިދާޅުވި ސަރުކާރުން އެއްބާރުލުން ލިބޭނެއޭ ޝައްކެތް ނުކުރަމޭ އޭރުން ސަރުކާރަށޭ ރީތި ނަން ލިބޭނީ\nމެއި 19, 2021 19:52\nކޮބާ ގާބިލް މީހުން ފެނޭނު މެކުހަށް ޖަހާފައި އެހުރީ ބަދަލު ފެންނާނެ އިރާދަ ކުރެއްވިއްޔާ ފަހި ދުވަސް ތަކެއް ފެންނާނެ ރިންގްރޯޑް ގައި ނުނިމި އޮތްބައިގާ ތާރު އެޅުމުން މުދާ އުފުލާ މީހުންނަށް މާލެ ވަށާ ބުރުޖަހާ މީހުންނަށް ޓްރެފިކަށް ލުއިވާނެ\nމެއި 19, 2021 20:00\nނަހުލާ އަކީ އަސްލުގަވެސް ހާދަ ރީތި ކުއްޖެކޭ.\nމެއި 19, 2021 20:09\nވައުދާއި ހިލަފުވީ ރައީސް އާއި ބައްދަލު ކުރަން ވަުދުވީ ފުރަތަމަ\nމެއި 19, 2021 20:25\nދަތުމާ ނުދަތުމާ ހުރި ތަފާތު މި ފެންނަނީ. ކުރިން ހުރި މޭޔަރު އަބަދުވެސް އުޅެނީ ލައިނުގަނެގެން މީހުންނާ އަޅައިގަނެގެން ނުނެއްޓިގެން އެކަމަކުން މިންޖުނުވެވިގެން. މިހާރު ހުރި މޭޔަރު މިއުޅެނީ ދައުލަތުގެ ވަޒީރުންނާއި ވެރިންނާ މަޝްވަރާކުރުމާއި ޕްލޭންތައް ހެދުމާއި ތަންފީޒުކުރުމުގައި އަވަދިނެތި.\nމެއި 19, 2021 22:07\nކޮވިޑްގެ ވާހަކަވެސް ހަދުމަ ކުރައްވާ\nމެއި 19, 2021 22:20\nއެކަމަނާ އާއި ކޮންމެހެންވެސް ބައްދަލު ކުރަން ވާނެ ! އެހެންނޫނީ ތިކުރަން އުޅޭ ކަންތަކަށް ޚަރަދު ކުރާނެ މީހަކު ނުވާނެ ! ތިއީ ތެލިދޮންނަން ޖެހުނަސް އެކަން ކުރާނަމޭ ބުނި މީހާގެ އަބިގޮއްޔެވިއްޔަ !\nޢީ ސަ ބޭ\nމެއި 19, 2021 23:58\nމިހާރިު ރަޙިމް ބެ މަތިން ހަނދާން ނެތި ގެން އަނެއް ރ އްޖެ އާއި ދިމާލަށް ދަތުރު ފެށީ ދޯ\nމެއި 20, 2021 03:00\nމަޖީދީ މަހުން ހުޅަނގަށް އައިސް އޯކިޑް މަގުން ލާފައި އަމީނީ މަގަށް އަދި ދެން ސޯސަންމަގުން އެނބުރި މަޖީދީ މަގަށް ދެވޭގޮތައް ރާއްޖެއަށް ކަސްޓަމައިޒްޑް އިލެކްޓްރިކް ޓްރޭމް އެއް ތަޢާރަފް ކޮށްފިނަމަ ޓްރެފިކްގެ މައްސަލަތައް ހައްލުވެގެންދާނެ.\nމެއި 20, 2021 06:31\nއެކަނާ ނުފެންނަތާ ގިނަދުވަސް ވީމަ ރައްޔިތުންނަށް ދައްކާލީ ގަދަ މުއިއްޒޫ ހއ މެކުހަށް\nމެއި 20, 2021 08:16\nވާނުވާނޭގޭ މީހުން ކޮމެންޓު ކުރީމަ މިވާގޮތަކީ އަތަށް ގޮވަނީ. ބޮލުގަ ތެޅާއިން ޖެހިފަ ތިބި ގަމާރު މާލޭ މީހުން މިގަރުނުގަ ކުރި އެއްމެރަނގަޅު ކަންތަށް، މޭޔަރ ކަމަށް މުއިއްޒް ހޮވުމަކީ. އޭގެ ނަތީއްޖާ ބަލަން ތިބޭ. ކަލޭމެންނަށް ހަލާކުހުރި.


ލޮކްޑައުންގެ ޙާލަތުގައި އެކި ދުވަސްމަތިން ހާހަކަށްވުރެ ގިނަ ހަދިޔާކޮތަޅު ބެހި5އަހަރުގެ ސޯފީ- ގިނަބައަކު ޙައިރާންކުރުވައިފި!\nދަރިންގެ ކަންކަމުގަ އިތުބާރުކުރެވޭނެ މީހަކު ނެތެވެ! އޮތީ ބެލެހެއްޓިވަރެކެވެ!\nބްރެޒިލްގަ ޓެސްޓްކުރާ މީހުންގެ ދެބައިކުޅަ އެއްބައި ޕޮޒިޓިވްވާން ފަށައިފި! މިޞުރުގަ ހަފްލާތައް ހުއްދަކުރަނީ!\nއަހަރެން މިހިރީ އުފަލުން! އަހަރެން ނުކުޅެދުންތެރިކަންހުރި ފިރިހެނަކު ދެކެ ލޯބިވުމަކީވެސް ކައިވެނި ކުރުމަކީވެސް އެހެން ބައަކާ ބެހޭ ކަމެއް ނޫން!: ހަނާ\nމަންމައަކު އޭނާގެ5ދަރިން މަރާލާފަ އޮތްތަން ފެނުމުން ފުލުހުން ގެއިން ނުކުތީ ރޮމުން!\nއެމޭޒަންގެ ފައުންޑަރ ޖެފް ދުނިޔޭގެ ފުރަތަމަ ދުއިސައްތައިން މަތީ ބިލިއަނަރަށް!


ދިއްގަރު ޕޮލިސް ސްޓޭޝަނުން، ރަތްމަންދޫގައި ހުރި މުއައްސަސާތަކާ ބައްދަލުކޮށް މަޝްވަރާކޮށްފި\nހުކުރު ،8 ނޮވެމްބަރ 2019 / 18:14\nކުށްމަދު އަމާން މާހައުލެއް ރަށްރަށުގައި ޤާއިމުކޮށް އާންމު ރައްޔިތުން ހޭލުންތެރި ކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން، މ. ދިއްގަރު ޕޮލިސް ސްޓޭޝަނުން ރަތްމަންދުއަށް ޒިޔާރަތްކޮށް އެރަށުގައި ހުރި މުއައްސަސާތަކާއި ރައްޔިތުންނާ ބައްދަލުކޮށް މަޝްވަރާކޮށްފިއެވެ.\nމި ނޮވެމްބަރު މަހުގެ7ވަނަ ދުވަހު ކުރިއަށް ގެންދިޔަ މި ޕްރޮގްރާމްގައި، ރަށު ކައުންސިލް އިދާރާއާއި ރަތްމަންދޫ ސްކޫލާއި ހެލްތު ޕޯސްޓް އަދި މެޖިސްޓްރޭޓް ކޯޓުގެ އިސްފަރާތްތަކާ ބައްދަލުކޮށްފައިވެއެވެ.\nއެގޮތުން ރައްޔިތުން ހޭލުންތެރި ކުރުމާއި ކުށްމަދު އަމާން މާހައުލެއް ރަށުގައި ދެމެހެއްޓުމަށް ފުލުހުންނާއި އެ މުއައްސަސާތައް ގުޅިގެން ހިންގިދާނެ ޕްރޮގްރާމްތަކާ ގުޅޭގޮތުން މަޝްވަރާކޮށްފައިވެއެވެ. އަދި ސްކޫލް ދަރިވަރުންނާއި މުއައްސަސާތަކުގެ މުވައްޒަފުންނަށް އަމާޒުކޮށްގެން ކުރިއަށް ގެންދެވިދާނެ ޕްރޮގްރާމްތަކާ ގުޅޭގޮތުންވެސް މަޝްވަރާކޮށްފައިވެއެވެ.\nމީގެ އިތުރުން ރަށުގެ ގޭބިސީތަކަށް ޒިޔާރާތްކޮށް، ރައްޔިތުންގެ ހުރި ކަންބޮޑުވުންތައް އޮޅުންފިލުވައި އެކަންކަން ހައްލުކުރުމަށް ކުރެވިދާނެ ކަންކަމާ ގުޅޭގޮތުން މަޝްވަރާކޮށްފައިވެއެވެ. އަދި އާންމު ދިރިއުޅުމުގައި ރައްޔިތުން ސަމާލުކަންދޭންޖެހޭ ކަންކަމާ ގުޅޭގޮތުން މަޢުލޫމާތު ހިއްސާކޮށްފައިވެއެވެ.


2 Ministry Akah State Ministerun Ayyan Kohffi - Vaguthu\nރައީސް އޮފީސް - ވަގުތު އިމޭޖެސް\nއެންވަޔަރަންމަންޓް މިނިސްޓްރ އާއި ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރުކަމުގެ މަގާމަށް، ދެ ބޭފުޅަކު މިއަދު އައްޔަންކުރައްވައިފިއެވެ.\nމިއީ ރައީސުލްޖުމްހޫރިއްޔާގެ މަގާމުގެ ވާޖިބު އަދާކުރެއްވުމަށްޓަކައި ބޭނުންފުޅުވާ މަގާމުތަކަށް މީހުން އައްޔަންކުރެއްވުމަށް، އެމަނިކުފާނަށް ލިބިވަޑައިގަންނަވާ ބާރުގެ ދަށުންއައްޔަން ކުރެއްވި ބޭފުޅުންނެވެ.\nއެގޮތުން އެންވަޔަރަންމަންޓް މިނިސްޓްރީއަށް އައްޔަންކުރައްވާފައި ވަނީ ހ.ސުނާރު ހަދީޖާ ނަސީމެވެ.\nހަދީޖާ ވަނީ އެންވަޔަރަންމަންޓް ދާއިރާއިން އޮސްޓްރޭލިޔާގެ ޔުނިވަރސިޓީ އޮފް މެލްބަން އިން މާސްޓަރސް ޑިގްރީ ހާސިލުކުރައްވާފައެވެ. އަދި އޭނާ ވަނީ ބައިނަލް އަގްވާމީ އަދި ރާއްޖޭގެ ބައެއް ޖަމިއްޔާ ޖަމާއަތްތަކާއި ސަރުކާރުގެ އެކި އިދާރާތަކުގެ އެކިފަންތީގެ މަގާމުތަކުގައި ދިގު މުއްދަތެއްގައި މަސައްކަތްކުރައްވާ ތަޖްރިބާ ހޯއްދަވާފައެވެ. އެ މަގާމަށް އައްޔަން ކުރެވުއްވުމުގެ ކުރިން އޭނާ މަސައްކަތް ކުރައްވަމުން ގެންދެވީ އެ މިނިސްޓްރީގެ އެންވަޔަރަންމަންޓް އެންޑް ކްލައިމެޓް ސްޕެޝަލިސްޓުގެ މަގާމެވެ.\nޓްރާންސްޕޯޓް މިނިސްޓްރީއަށް މިއަދު އައްޔަންކުރެއްވީ އަޙްމަދު އަފްޟަލް އިބްރާހީމެވެ.\nއަފްޟަލް ވަނީ ކޮމްޕިއުޓަރ ސައިންސް ދާއިރާއިން މެލޭޝިޔާގެ ލިމްކޮކްވިންގް ޔުނިވަރސިޓީ އޮފް ކުރިއޭޓިވް ޓެކްނޮލޮޖީއިން، ބެޗްލަރ އޮފް ކޮމްޕިއުޓަރ ސައިންސް ( އޮނާސް) އިން މޮބައިލް ކޮމްޕިއުޓިން ޙާޞިލުކުރައްވާފައެވެ. އަފްޟަލް މީގެ ކުރިން ވަނީ ސަރުކާރުގެ އިދާރާތަކާ އަމިއްލަ ކުންފުނިތަކުގައި ދިގުމުއްދަތެއްގައި ޚިދުމަތްކުރައްވާފައެވެ. އެ މަގާމަށް އައްޔަން ކުރެއްވުމުގެ ކުރިން އޭނާ ހުންނެވީ އެންވަޔަރަންމަންޓް މިނިސްޓްރީގެ، ކްލައިމެޓް ޗޭންޖް އެންޑް ޓެކްނޯލޮޖީގެ މަގާމުގައެވެ.\nބަދަލު ދިނީ ހަމައެކަނި ނޫމަޑިއަށް ކަމަށްބުނެ ސަރުކާރުން އޭސީސީއަށް ރައްދުދީފި\nކޮވިޑް ފެތުރެމުން ދަނިކޮށް މަޑުއްވަރި މޮނިޓަރިންއިން ނެގުމަށްފަހު، ރައީސް އެ ރަށަށް\nޖޫން 28, 2021 17:00\nޖޫން 28, 2021 21:46\nގޯތި މީހުނަށް ދީފަ ދައުލަތުގެ ހަޒާނާގަ ބާކީ އެކައްޗެއްވެސް ނެތް.\nޖޫން 28, 2021 18:08\nސާބަސް އަމިއްލަ ބާލިސް ބަންޑާރަ ކަފަ ، އަތްއަނބުރާލާފަ ޔާހަބޭސް ، ތިއޮތީ ތަރިކަމުދާގަނޑެއް ބަހާލާ ބަހާލާ\nޖޫން 28, 2021 19:30\nގައުމު ފުނޑެމުންގޮސް ރަށްޔަތުންގެ ސިއްހީ ނިޒާމު ބޮށްސުންލައިގެން ދާއިރުވެސް އަމިއްލަ އަންބޮނޑި ބޮޑުކުރަމުން ކިތަންމެ ވަރަކަށް އުޅުނަސް މާދަމާ އަންނިފަދައިން އިސްތިއުފާދޭނެ .\nޖޫން 29, 2021 01:04\nޢަހަރުމެންގެ މޫސާރަ ބުޑުކުރަން ބުނީމަ ފއިސާއެއް ނެތް މި ކޮންތާކުން ލާރި ނެރެނީ😡


ދިވެހި ރެޑް ކްރެސެންޓް ޏ.ބްރާންޗްގެ ޔުނިޓްތަކުގެ މަގާމްތަކަށް މެމްބަރުން އިންތިހާބުކޮށްފިMikal News\nދިވެހި ރެޑް ކްރެސެންޓް ޏ.ބްރާންޗްގެ އުތުރު އަދި ދެކުނު ޔުނިޓްގެ ބޯޑް މެމްބަރުން\nދިވެހި ރެޑް ކްރެސެންޓް ޏ.ބްރާންޗްގެ ޔުނިޓްތަކުގެ މަގާމްތަކަށް މެމްބަރުން އިންތިހާބުކޮށްފި\n17 ފެބުރުއަރީ 2015, 9:15 |\nދިވެހި ރެޑް ކްރެސެންޓްގެ ޏ.ބްރާންޗްގެ އުތުރު އަދި ދެކުނު ޔުނިޓްގެ މަގާމްތަކަށް މެމްބަރުން އިންތިހާބުކޮށްފިއެވެ.\nދިވެހި ރެޑް ކްރެސެންޓްގެ ޏ.ބްރާންޗްގެ އުތުރު ޔުނިޓްގެ ލީޑަރ އަކަށް އިންތިހާބްވެފައިވަނީ އަހްމަދު ޖަވާދު، ނަލަހިޔާގެ އެވެ. އެޔުނިޓްގެ ޔޫތު މެމްބަރަކަށް އިންތިހާބުވީ ހުސައިން އަރީޝް، ފަރުވާ އެވެ. އާންމު މެމްބަރަކަށް އިންތިހާބުވީ މަރިޔަމް ޝިއުނާ، ޝީޝާ އެވެ.\nދެކުނު ޔުނިޓްގެ ޔުނިޓް ލީޑަރަކަށް އިންތިހާބުވީ އަހްމަދު ހަމީދު، ލައިޓް އެވެ. ޔޫތު މެމްބަރަކަށް އިންތިހާބުވީ ޚަދީޖާ މުހައްމަދު، ރަންބަގީޗާގެ އެވެ. އާންމު މެމްބަރަކަށް އިންތިހާބުވީ ފަޒީނާ ސައީދު، ސޯސަންވިލާ އެވެ.\nއާދީއްތަ ދުވަހުގެ ރޭ ޒިކުރާ ސުކޫލްގައި ބޭއްވި ފުވައްމުލަކު އުތުރު އަދި ދެކުނު ޔުނިޓްގެ ޔުނިޓް އެސެމްބްލީގައި ދިވެހި ރެޑް ކްރެސެންޓް ޏ.ބްރާންޗްގެ މިއަހަރުގެ އަހަރީ ޕްލޭނާއި މިދިޔަ އަހަރު ހިންގި ހަރަކާތްތަކުގެ ރިޕޯޓް މެމްބަރުންނާއި ހިއްސާކޮށްފައިވެއެވެ.


November3ge aneh faraaiy: Operation cactus 1 | Mihaaru\nއިންޑިއާގެ އާގްރާ އިން ސިފައިން ގޮވައިގެން މޭލެ އައި މަރުކާގެ ބޯޓެއް\nނޮވެމްބަރު ތިނެއްގެ އަނެއް ފަރާތް: އޮޕަރޭޝަން ކެކްޓަސް 1\n03 ނޮވެމްބަރ 2016 - 07:56 16 comments\nމީގެ 28 އަހަރު ކުރިން ވެސް ނޮވެމްބަރު3ވަނަ ދުވަހަކީ ހަމަ ބުރާސްފަތި ދުވަހެކެވެ. ނަމަވެސް އެއީ ނާމާންކަމާއި ބިރުވެރިކަމުގެ ދުވަހެކެވެ. ވެރިރަށް މާލެ އާއި ރާއްޖޭގެ އެހެން ހުރިހާ ރަށްތަކެއް 24 ގަޑިއިރަށް ވުރެ ގިނަ ވަގުތަށް ގުޅުން ކެނޑިގެން ދިޔަ އެވެ. މާލެ އާއި ރަށްރަށާ ދެމެދު ދަތުރުފަތުރު ހުއްޓުމަކަށް އައެވެ. ރޭޑިއޯ އާއި ޓީވީގެ ހިދުމަތް މެދުކެނޑުނެވެ.\nދިވެހި ގައުމަށް ޣައްދާރުވި، ހ. ހާޖަރާގޭ އަބްދުﷲ ލުތުފީ އާއި ސ. ހިތަދޫ، ޕެރިސްހޮލިޑޭ، އަހްމަދު ނާސިރު (ސަގަރު ނާސިރު) ފައިސާ ދީގެން ގެނައި ސްރީ ލަންކާގެ (ޕީޕަލްސް ލިބަރޭޝަން އޮފް ޓެމިލް އީލާމް (ޕްލޮޓް) ޖަމާއަތުގެ ކުލީ ސިފައިންނާ އެކު މާލެ އަރައި، ސިފައިންގެ ހިފުމަށް ހަމަލާ ދޭން ފެށީ އެ ދުވަހު ފަތިސް ނަމާދަށް ގޮވަން ކުޑަތަންވެފައި ވަނިކޮށެވެ. މާލޭގައި ހުރި ދައުލަތުގެ ހުރިހާ މުއައްސަސާތަކެއްގެ މަސައްކަތް ހުއްޓުމަކަށް އައެވެ.\nލުތުފީ އާއި ސަގަރު ނާސިރުގެ ބެލުމުގެ ދަށުން ލަންކާގެ ތަމަޅައިން ދަތުރުކުރި ދެ ބޯޓުގެ ތެރެއިން ޓީ-52 ބޯޓު އޭރު ހަދަމުން ދިޔަ މާލޭގެ ރަސްމީ ބޮޑުފާލަމާ ދިމާލަށް (މިހާރުގެ ވެސް ރަސްމީ ފާލަން ހުރި ތަނަށް) ލެފީ ފަތިހު4ޖަހަނިކޮށެވެ. އަނެއް ބޯޓު ސައުތު ވެސްޓް 37 މިހާރުގެ ވިޔަފާރި ބަނދަރާ ދިމާލަށް ލެފީ ފަތިހު 4:30 ވަނިކޮށެވެ.\nފުރަތަމަ ލެފި ބޯޓުގެ މީހުން ހަތިޔާރާ އެކު ޖުމްހޫރީ މައިދާނާ ދިމާލަށް ފައިބަނިކޮށް، އޭގެ ތެރެއިން މީހެއްގެ އަތުގައި އޮތް ބަޑިއެއްގެ ވަޒަނެއް އޭނާގެ ގަސްދަކާ ނުލައި ގޮވި އެވެ. އޭރު 4:15 ހިނގަނީ އެވެ. އެ އަޑާ އެކު ސިފައިންގެ ބޭރު ގޭޓުގައި ފޯރި އަށް ތިބި ސިފައިން ސަމާލުވި އެވެ. އެއީ ގޭޓުގައި ފޯރި އަށް ތިބި މީހުންގެ އަތުން ވީ ކަމެއްތޯ ސިފައިންގެ ތެރެއިން އޮޅުން ފިލުވުމުން، ފޯރި އަށް ހުރި، ހުސައިން އާދަމް ޖަވާބުދިނީ އެއީ އެމީހުންގެ އަތުންވީ ކަމެއް ނޫން ކަމަށާއި ސިފައިންގެއާ ދިމާލުން އަތިރިމަތީގައި، ސޯޓުބުރި ލައިގެން ތިބި ބަޔަކު އެބަ އުޅޭ ކަމަށެވެ. ނަމަވެސް އޭރު އަދި ސިފައިންގެ އަށް ހަމަލާ ދޭކަށް ނުފަށަ އެވެ.\nރައީސް މައުމޫނާއި އިންޑިއާގެ ބޮޑުވަޒީރު ރަޖީވް ގާނދީ (ކ) ސަލާމް ކުރައްވަނީ. ވަރަށް ގާތް ރަހްމަތްތެރި ދެ ބޭފުޅުން.\nއޭގެ އިރުކޮޅެއް ފަހުން 4:20 ހާއިރު، ރައިފަލެއް އޮޓޯ އަށް ލާފައި ފޮނުވައިލި ވަޒަންތަކެއް ސިފައިންގެ މައި ގޭޓުގެ ފާރަށް އަރައި މުޅި ތަނަށް އުވަތައް ބުރައިގެން ދިޔަ އެވެ. ގުގުމައިގެން ދިޔަ އެ އަޑުފަށްގަނޑު މުޅިން ނުކެނޑެނީސް، ސިފައިންގެ ބޭރުގައި ފޯރި އަށް ތިބި ދެ މީހުން ކަމަށްވާ ހުސައިން އާދަމާއި އާދަމް މުހައްމަދު ރައްދުގައި ހަމަލާ ދޭން ފެށި އެވެ. އެއާ އެކު ސިފައިންގެ ތެރެ އިމަޖެންސީ ރަނގަބީލު (ސައިރަން)ގެ އަޑުން ގުގުމައިގެން ދިޔަ އެވެ.\nއެ ހިސާބުން ދުޝްމަނުންނާއި ދިވެހި ސިފައިންނާ ދެމެދު ހަނގުރާމަ ފެށުނީ އެވެ. ދެ ފަރާތުން ހަމަލާ ބަދަލު ކުރަމުން ދިޔަ އިރު، ބަޑީގެ އަޑުފަށްގަނޑަށް މުޅި މާލެ ހޭލައިފި އެވެ. އޭރު ތަމަޅަ ހަނގުރާމަވެރިން މާލޭގެ އެކި ކަންކޮޅުތަކަށް ފެތުރިގެންފި އެވެ. ސިފައިންގޭ ކުރިމަތީގައި ވަރުގަދަ އަށް ހަމަލާ ބަދަލު ކުރަމުން ދިޔަ އިރު، ތަމަޅައިންގެ އެއް ބަޔަކު ދިޔައީ ރިއާސީ ގަނޑުވަރު (ތީމުގެ) އަށް ހަމަލާ ދޭށެވެ. އަނެއް ބަޔަކު ދިޔައީ ޑިފެންސް މިނިސްޓަރުގެ ނައިބު އިލްޔާސް އިބްރާހީމް ހައްޔަރު ކުރާށެވެ. އަނެއް ބަޔަކު ދިޔައީ ރައްޔިތުންގެ މަޖިލީހުގެ ރައީސް އަބްދުﷲ ހަމީދު ހޯދާށެވެ. އަނެއް ބަޔަކު މާލޭ ބާޒާރުމަތީގެ ފިހާރަތައް ލޫޓުވަނީ އެވެ.\nފަތިސް ނަމާދަށް ބަންގި ގޮވި އިރު، ތަމަޅައިންނަށް އެމީހުންގެ މަގު ބަންދުވެއްޖެ އެވެ. އަދި ދިވެހި ސިފައިން ތިބީ ބަނޑޭރިގެ އިން ބޭރަށް ނުކުމެވޭނެ ގޮތެއް ނެތި ބަންދުވެފަ އެވެ. ރިއާސީ ގަނޑުވަރު ތީމުގޭގެ އުތުރު ފަރާތު ދެ ގޭޓާ ދިމާލުން ޓެރަރިސްޓުން ހަމަލާ ދޭން ފެށި އިރު، ރައީސް މައުމޫން ގަނޑުވަރުގައި އުޅުއްވަ އެވެ. ތީމުގޭ ހުޅަނގު ފަރާތު ގޭޓުން ރައީސް މައުމޫންގެ ދެކަނބަލުންނާއި ހަގު ދަރިކަލުން ޣައްސާންގެ އިތުރުން، ރައީސްގެ އަރިސް އިސް މުވައްޒަފެއް ކަމަށްވާ އާދަމް ނައީމް ނުކުމެވަޑައިގެން ހިންގަވާފައި ވަޑައިގަތީ މ. ގުލިސްތާނުގެ އަށެވެ.\nއޭރު އަދި ތީމުގޭ ހުޅަނގު ފަރާތުން ތަމަޅައިން ހަމަލާ ދޭކަށް ނުފަށަ އެވެ. އެއީ އެ މީހުން މާލެ އައި އިރު ރައީސް މައުމޫން ވާނީ އިންޑިއާ އަށް ކުރައްވާ ދަތުފުޅުއްގައި ކަމަށް އެމީހުންނަށް އެނގިފައި އޮތުމުން، ރައީސް މައުމޫން އަތުލައިގަތުމަކީ މިޝަންގެ ތެރޭގައި ހިމެނިފައި އޮތް ކަމެއް ނޫނެވެ. ނަމަވެސް ރިއާސީ ގަނޑުވަރަކީ ދައުލަތުގެ މުހިންމު ތަނަކަށް ވާތީ އެތަން ވެސް ތަމަޅައިންގެ ބާރުގެ ދަށަށް ގެންނަން ބޭނުންވީ އެވެ.\nލުތުފީ ހައްޔަރުކޮށް އިންޑިއާ ސިފައިންގެ ބެލުމުގެ ދަށުގައި\nގުލިސްތާނު ގޭގައި ހުންނަވައިގެން ރައީސް މައުމޫން އިންޑިއާގެ ބޮޑުވަޒީރު ރަޖީވް ގާނދީއާ ގުޅުއްވަން މަސައްކަތް ކުރެއްވުމަށް ފަހު، ސަލާމަތީ ސަބަބުތަކަށްޓަކައި އެ މަސައްކަތް ހާރިޖީ ވަޒީރު ފަތުހުﷲއާ ހަވާލު ކުރެއްވި އެވެ. ފަތުހުﷲގެ ބެއްލެވުމުގެ ދަށުން، ފޮރިން މިނިސްޓްރީގެ ސީނިއާ އަންޑަ ސެކްރެޓަރީ އިބްރާހީމް ހުސައިން ޒަކީ އިންޑިއާ އަށް ގުޅުއްވައިގެން އެ ގައުމުގެ އެހީ ހޯއްދެވުމުގެ މަސައްކަތް ފެއްޓެވި އެވެ.\nމި ހަމަލާއާ ގުޅިގެން އެމެރިކާ، އިނގިރޭސި ވިލާތް، ޕާކިސްތާން، ސްރީ ލަންކާ އަދި މެލޭޝިޔާ އާއި އެހެން ބައެއް އެކުވެރި ގައުމުތަކުގެ އެހީ އަށް ރައީސް މައުމޫން އެދިވަޑައިގަތެވެ. ރާއްޖެ އަށް އެހީވުމުގެ ގޮތުން ކޮލަމްބޯގެ ރަޓްމަލަނަ އެއާބޭސްގައި 85 ކޮމާންޑޯއިންގެ ފައުޖެއް ތައްޔާރީ ހާލަތުގައި ބޭތިއްބި އެވެ. މެލޭޝިޔާގެ ކަނޑުގެ ސިފައިންގެ ލަޝްކަރެއް ވެސް އެ ކަމަށް ތައްޔާރުވި އެވެ. ފޯޅަވަހީގައި ތިބޭ އެމެރިކާ ސިފައިން ވެސް ތައްޔާރީ ހާލަތަކަށް ގެނަ އެވެ. އެމެރިކާ ސިފައިން އެ ކަމުގެ ތެރެއަށް ވެއްދުމުގެ ބަދަލުގައި އެމެރިކާ ސަރުކާރު އިސްކަން ދިނީ އިންޑިޔާ އިން އަޅާ އެހީތެރިކަމުގެ ފިޔަވަޅުތަކުގައި އިނގިރޭސި ވިލާތާ ގުޅިގެން އެހީތެރިކަމާއި އެއްބާރުލުން ދިނުމަށެވެ.\nނޮވެމްބަރު3ވަނަ ދުވަހުގެ މާއިރާ، އިންޑިއާގެ އެކްސްޓާނަލް އެފެއާޒް މިނިސްޓްރީގެ ޖޮއިންޓް ސެކްރެޓަރީ އަށް ރާއްޖޭން ފޯން ކޯލެއް ލިބުނެވެ. ރާއްޖެ އަށް ބޭރު ބަޔަކު އަރައި ހަމަލާދީ ސިފައިންގެ މައި މަރުކަޒު ހިސޯރު ކުރުމުން، ރައީސް މައުމޫން ވެސް ސިއްރު ތަނެއްގައި ހިމާޔަތް ހޯއްދަވައިގެން ހުންނެވި ކަން އެ ފޯން ކޯލުން އެނގުނެވެ. ރާއްޖޭން އެދުނީ އިންޑިއާގެ އަސްކަރީ އެހީތެރިކަމާ އެކު، އެ އުދުވާނީ ބަޣާވާތް ނާކާމިޔާބު ކޮށްލުމަށެވެ.\nއިންޑިއާ ސިފައިންގެ ތައްޔާރީ ހާލަތަކަށް\nއިންޑިއާގެ އާގްރާގައި ތިބި އިންޑިއާގެ އަސްކަރިއްޔާގެ 44 ވަނަ ސްކޯޑްރަންގެ ސިފައިންނަށް އެއީ ހަމަ އާދައިގެ ފިނި ދުވަހެކެވެ. ހެނދުނު 7:15 ގައި ކޮންޓްރޯލް ރޫމުން އޯޑަރު އައީ ތިން ގަޑިއިރުގެ ތެރޭގައި ތިން މަތިންދާބޯޓު ތައްޔާރީ ހާލަތަށް ގެނައުމަށެވެ. އެހެންކަމުން ސްކޯޑްރަންގެ އިސް އޮފިސަރުން އޯޑަރާ އެއްގޮތަށް، ހެނދުނުގެ 10 ޖަހަންވާ އިރަށް ތިން މަތިންދާބޯޓު ތައްޔާރީ ހާލަތަށް ގެނަ އެވެ. އަދި މި އަސްކަރީ ހަރަކާތަށް "އޮޕަރޭޝަން ކެކްޓަސް"ގެ ނަން ދިނެވެ.\nސްކޯޑްރަންގެ ގިނަ ސިފައިން ތައްޔާރުވެގެން ތިބީ ބްރީފިން ރޫމްގަ އެވެ. އެ މީހުން ކުއްލި ހާލަތަކަށް ގެނުވާ ފަދަ ކަމެއް ހިނގައިގެން އުޅެނީ ކޮން ތާކުތޯ ބެލުމަށް ޓީވީ ހުޅުވައިގެންނެވެ. ދޫރްދަރްޝަން ޓީވީން ތަކުރާރުކޮށް ކިޔަމުން ދިޔައީ ދިވެހިރާއްޖެ އަށް ބަޣާވާތެއް ގެނެސްފި ވާހަކަ އާއި އެކަން ނާކާމިޔާބު ކޮށްލުމުގައި އިންޑިއާ އިން ދިވެހި ސަރުކާރަށް ފުރިހަމަ އެއްބާރުލުން ދޭން ނިންމާފައިވާ ވާހަކަ އެވެ.\nއިރުކޮޅަކުން ސްކޯޑްރަންގެ ނިޔަމިން އެ މީހުންގެ އަތުގައިވާ ޗާޓުތައް ނަގައި ބަލަން ފެށި އެވެ. އާގްރާ އިން ފުރައިގެން ޓްރިވެންޑްރަމްގައި ޖައްސާފައި ހުޅުލެ އަށް ދިއުމާ މެދު މަޝްވަރާ ކުރަން ފެށި އެވެ. ސިފައިން ގޮވައިގެން ދާ ބޯޓު ޖައްސަން ޖެހޭނީ، އޭރު ހުޅުލޭގައި އޮތް އެންމެ 7600 ފޫޓު ދިގުމިނުގެ ރަންވޭ އަށް ކަމަށްވާތީ، ހަނގުރާމައިގެ ހާލަތުގައި އޮތް ތަނަކަށް ބޯޓު ޖެއްސުމުގައި ކުރިމަތިވެދާނެ ނުރައްކާތަކާ މެދު މަޝްވަރާ ކުރެވުނެވެ.\nހެނދުނު 11 ޖެހިތަނާ ސްކޯޑްރަންގެ ޕައިލެޓުންނާއި ފަޅުވެރިންނަށް އޯޑަރު އައީ އެއް ގަޑިއިރުގެ ތެރޭގައި ފުރުމަށް ތައްޔާރީގައި ތިބުމަށެވެ. ކޮންމެ މީހެއްގެ ހިތުގައި އުފެދެމުން ދިޔަ ސުވާލަކީ ބޯޓުގައި ފުރާނީ ކޮން ލަޝްކަރެއްގެ ސިފައިންނެއް ހެއްޔެވެ؟ އަދި އެއީ ކިތައް ސިފައިން ހެއްޔެވެ؟ ގެންދަނީ ކޮން ހަތިޔާރުތަކެއް ހެއްޔެވެ؟\nސްކޯޑްރަންގެ ބޯޓުތައް ތައްޔާރުކޮށް ނިމުނު އިރު، އާގްރާގައި ގާއިމްވެ އޮތް 50 ވަނަ އިންޑިޕެންޑެންޓް ޕެރަޝޫޓް ބްރިގޭޑް އޮތީ ހަރަކާތް އަވަސްވެ ހަލަބޮލި ވެފަ އެވެ. ބްރިގޭޑިއާ ފާރޫގް ބަލްސަރާ އަވަދިނެތި އުޅެނީ، ތަމްރީންތަކެއްގައި ނުކުމެ އުޅޭ އޭނާގެ ލަޝްކަރުގެ ސިފައިން އެއްތަން ކުރެވޭތޯ އެވެ. ބްރިގޭޑްގެ ސިފައިން އެކި ގްރޫޕްތަކަށް ބަހައި ޒިންމާތައް ހަވާލުކުރަމުން ދިޔަ އިރު، އަނެއް ބަޔަކު ހަތިޔާރާއި އެހެނިހެން ސާމާނު ތައްޔާރު ކުރަމުން ދިޔަ އެވެ.\nއިންޑިއާ ސިފައިން އާގްރާ އިން ފުރަން ކުޑަތަންވި އިރު، ކުރިމަތިވި އެންމެ ބޮޑު ގޮންޖެހުމަކަށްވީ މާލެ އާއި ހުޅުލެއާ ބެހޭ މާ ގިނަ މައުލޫމާތެއް ލިބިފައި ނެތުމެވެ. އަދި އަސްކަރީ ހަރަކާތެއްގައި ބޭނުން ކުރަން އެކަށޭނަ ޗާޓެއް ވެސް ނެތުމެވެ. އެ ސިފައިންނަށް އަތުޖެހުނީ، ޓޫރިސްޓުން ބޭނުންކުރާ ޒާތުގެ ޗާޓެކެވެ.\nއެހެންކަމުން، ނިއު ދިއްލީން ލިބޭ މައުލޫމާތުތަކަށް ބިނާކޮށް، ދަތުރުގެ ރޭވުންތައް އެތައް ފަހަރަކު ބަދަލު ކުރަން ޖެހުނެވެ. އެ މައުލޫމާތުން އެނގުނީ، އޭކޭ47ގެ ރައިފަލް އާއި އާރްޕީޖީ ހިފައިގެން އުޅޭ 500 އެއްހާ ޓެރަރިސްޓުން މާލެ އަރައި މާލެ ހިފާފައިވާ ކަމެވެ. ޓީވީ ސްޓޭޝަނާއި މުވާސަލާތީ މަރުކަޒާއި ސަރުކާރުގެ މުހިންމު ހުރިހާ ތަނެއް އެމީހުންގެ ބާރުގެ ދަށުގައިވާ ކަމެވެ. އަދި ޓެރަރިސްޓުންގެ މައި މަރުކަޒަކަށް ހަދާފައިވަނީ މާލޭ ބަނދަރުގައި އޮތް ރަތް ކުލައިގެ އާގުބޯޓެއް ކަމެވެ. ނަމަވެސް ހުޅުލެ އަށް ޓެރަރިސްޓުން އަރާފައިނުވާ ކަމެވެ.\n(ދެ ވަނަ ބައި މާދަމާ)\nއިތުރު ލިޔުންތައް ރައީސް މައުމޫން އަބްދުލްގައްޔޫމް އިންޑިއާ އެމްއެންޑީއެފް ނަސްރުގެ ދުވަސް ރަޖީވް ގާންދީ ޓެރަރިސްޓް ހަމަލާ ތަމަޅަ ޓައިގަރުން މިލިޓަރީ ރާއްޖެ-އިންޑިއާ ނޮވެމްބަރު3ނޮވެމްބަރު3ބަޣާވާތް ދިވެހި ސިފައިން އިންޑިއާގެ އަސްކަރިއްޔާ


A letter fromaMaldivian muslims | Maldivian Apostates\nA letter fromaMaldivian muslims\nPosted by Bjorn EnFiddle ⋅ August 7, 2011 ⋅4Comments\nލޯބިވާ މަންމައާއި ބައްޕައަށް،\nމަންމައާއި ބައްޕާއެވެ. އަހަރެން މަންމައާއި ބައްޕަދެކެ ވަރަށް ލޯބިވެއެވެ. އަހަރެން ލޯހުޅުވާލީ މަންމައާއި ބައްޕަގެ އުނގަށެވެ. އަހަރެން ބަލާބޮޑުކޮށް ތަޢުލީމު އުނގަންނާދީ، ދުނިޔެއަށް ރޯފިލުވާދިނީ ތިމަންމައާއި ބައްޕައެވެ. އަހަރެންނަށް ރަނގަޅާއި ނުބައި އޮޅުންފިލުވާދިނީވެސް ތިމަންމައާއި ބައްޕަ އަހަރެންނަށް ކޮށާދިން މަގުގެ އަލީގައެވެ.\nމަންމައާއި ބައްޕާއެވެ. އަހަރެން މަންމައާއި ބައްޕަ ބުނިބަސް ގަބޫލުކުރީމެވެ. ބަނޑަށް ހުރެގެން ނަމާދު ކުރީމެވެ. ގުރުއާން ކިޔެވީމެވެ. ރޯދަހިފީމެވެ. އަދި އެހެން ކަންކަންވެސް މަންމައާއި ބައްޕަ ބުނިގޮތަށް ކުރީމެވެ. އަހަރެންނަށް އެންމެ ހެޔޮއެދޭނޭ ބަޔަކީ އަހަރެންގެ މަންމައާއި ބައްޕަ ނޫން ކޮންބައެއް ހެއްޔެވެ. އަހަރެން ކިތަންމެ ނުލަފާކޮށް އުޅުނަސް އަހަރެންނަށް އަޅާލާނީ މަންމައާއި ބައްޕަ ނޫން ކޮންބައެއް ހެއްޔެވެ. އެހެން ވިއްޔާ މަންމައާއި ބައްޕައަށް ދޮގެއް ހެދުމުގެ ބޭނުމެން ނެތެއް ނޫންހެއްޔެވެ.\nމަންމައާއި ބައްޕާއެވެ. އަހަރެންގެ ހިތައް އަރާ އެއްޗެއް އެއަރާގޮތަކަށް މަންމައާއި ބައްޕައަށް ދޮގަކާ ނުލާކިޔާދީފިއްޔާ މަންމައާއި ބައްޕަ އަހަރެންދެކެ ނަފްރަތުކުރާނޭ ސަބަބެއް އެބައޮތްހެއްޔެވެ. އަހަރެންގެ ހިތައް ގޯސް އެއްޗެއް އަރަނީނަމަ އަހަރެންނަށް ރަނގަޅުގޮތް ވިސްނާދޭށެވެ.\nމަންމާއެވެ. ބައްޕާއެވެ. އަހަރެންގެ ހިތައް އަރާއެއްޗެތި އެހެން މީހުންގާތުގައި އަހަރެންނަށް ކިޔާދޭކަށް ނުކެރޭނެއެވެ. އެހެންމީހުން އަހަރެންނާ ދިމާލަށް މަލާމަތްކޮށް ހަޖޫ ޖަހާނެއެވެ. އެހެންވެ މަންމައާއި ބައްޕަ މިވާހަކަތައް އަޑުއަހާފައި ބުނަން ބޭނުން އެއްޗެއް ބުނެދޭށެވެ.\nއަހަރެން އެންމެ ތުއްތު އިރުންފެށިގެން ތިއުލީމު ހާސިލުކުރަމުންއައިސް މިއަދާޖެހެންދެންވެސް ސިކުނޑިއަށް ދަސްވެފައި ހުރީ ކޮންމެކަމެއްވެސް ގަބޫލުކުރެވޭނީ އެކަމެއްގެ ދަލީލާއި ހެކި އަހަރެންނަށް ޔަގީންކުރެވޭވަރަށް ފެނުމުން ކަމަށެވެ. މީހުން ދައްކާ ވާހަކަތައް ގަބޫލުކުރެވެނީ އެވެރީން އެކަންކަމާބެހޭ ހެކި އެކިގޮތްގޮތަށް ކިޔާދީ ދެއްކުވީމައެވެ.\nމަންމާއެވެ. ބައްޕާއެވެ. އަހަރެންގެ ވިސްނުން މިގޮތަށް ބައްޓަންވެފައި ހުރިއިރު، ވަރަށް ބޮޑު އެއްކަމެއް އަހަންނަށް އެބަ އުދަގޫ ކުރެއެވެ. މަންމައާއި ބައްޕައަށް އެކަން އަހަރެން އަންގާދޭން ބޭނުންވެއެވެ. އަހަންނަށް މިކަމުގައި އެހީތެރިވެދޭނެ ތިޔަނޫން ބައެއް ނޭނގެއެވެ. އަހަރެން ދެކެ އެންމެ ލޯބިވާނީ ތިޔަ ދެމީހުންކަމުގައި ޝައްކެއްވެސް ނެތެވެ. އެހެންވީމާ މިވާހަކަތައް މަންމައާއި ބައްޕައަށް ކިޔާދިނުން އަހަންނަށް ވަރަށް މުޙިންމެވެ.\nމަންމާއެވެ. ބައްޕާއެވެ. އަހަރެންގެ ސިކުނޑިއަށް ވިސްނޭ ވިސްނުމަކީ އަހަރެން ގަސްދުގައި ކުރާ ކަމެއްނޫންކަން އެނގޭދޯއެވެ. އަހަރެން ކިތަންމެވަރަކަށް މަސައްކަތް ކުރިޔަސް އެވިސްނުމަކީ އަހަންނަށް ހިފެހެއްޓައިގެން ތަޅުއަޅުވައިގެން ވަކިގޮތަކަށް ވަކިކަމެއް ގަބޫލުކުރަން މަޖުބޫރުކުރެވޭނެ އެއްޗެއްނޫންކަން އެނގޭދޯއެވެ. އަހަރެން ވަރަށް މަސައްކަތް ކޮށްފީމެވެ. މަންމައާއި ބައްޕަ ދެރަކުރާކަށް އެއްގޮތަކަށްވެސް ބޭނުމެއް ނޫނެވެ. އެކަމު ދުވަހަކުވެސް މަންމައާއި ބައްޕައަށް އަހަރެން ދޮގު ހަދާކަށް ގަސްދެއްނުކުރަމެވެ. މަންމާއެވެ. ބައްޕާއެވެ. އަހަރެން މިބުނަން އުޅޭވާހަކަ ނުބުނެ ދިގުވުމުގެ އެންމެބޮޑު ސަބަބަކީ އަހަރެން ބުނަން މިއުޅޭ އެއްޗެއް ބުނުމުން މަންމައާއި ބައްޕަ ދެރަވެދާނެތީއެވެ. އެއީ އަހަރެން ދުވަހަކުވެސް ކުރަންބޭނުންވާކަމެއް ނޫނެވެ. އެކަމު، ބުނާނަމެވެ. މަންމާއެވެ. ބައްޕާއެވެ. އަހަރެންނަށް އިސްލާމް ދީނުގައި ކިޔާދޭ އެއްޗެތި ގަބޫލުނުކުރެވެއެވެ. އަހަރެން ގަސްދުގައި ކުރިކަމެއް ނޫނެވެ. އެކަމަކު މިއީ ހަގީގަތެވެ. މަންމައާއި ބައްޕަ ރުއްސުވުމަށް އަހަރެން އަމިއްލަ ނަފްސަށް އޮޅުވާލައިގެން އުޅުން މަންމައާއި ބައްޕައަށް މުޙިންމު ހެއްޔެވެ.\nމަންމާއެވެ. ބައްޕާއެވެ. ދެރަނުވައްޗެވެ. އަހަރެންގެ ހިތުގައި އޮތްއެއްޗެއް އޮތްގޮތަށް ސާފުކޮށް ތެދަށް މަންމައާއި ބައްޕަގާތުގައި ބުނުމުގެ ފުރުސަތު އަހަންނަށް އޮތްކަމަކީ އަހަރެންނަށް ލިބުނު އެންމެ ބޮޑު އުފަލެވެ. އަހަރެންގެ ހިތުގައި މިހުރިހާއެއްޗެއް ފޮރުވައިގެން ދިރިއުޅުމަކީ އަހަންނަށް ނަފްސާނީ ގޮތުން ލިބެމުން އަންނަވޭނެކެވެ. އަހަރެން މިވާހަކަތައް ކިޔާދޭނީ ވަކި ކާކަށް ހެއްޔެވެ. އެއްވެސް މީހެއްގާތުގައި މިވާހަކަތައް ނުބުނެ އަމިއްލައަށް އޮޅުވާލައިގެން އުޅެންވެއްޖެއްޔާ އަހަރެން މޮޔަވެދާނެއެވެ. މަންމައާއި ބައްޕައަށް އަހަރެން ދުވަހަކުވެސް އޮޅުވާލާކަށް ބޭނުމެއް ނޫނެވެ. މަންމައާއި ބައްޕަ ބުނެގެން އަހަރެން ނަމާދަށް އަރާ ގުރުއާން ކިޔެވިދާނެއެވެ. އެކަމު ހިތުގައި އޮތްގޮތްވެސް މަންމައާއި ބައްޕައަށް އޮޅުންފިލުވާދިނުމަކީ އެންމެ ރަނގަޅުގޮތެއް ނޫންހެއްޔެވެ. އަހަރެން މިހިރީ އަބަދުވެސް މަންމައާއި ބައްޕަ ގާތުގައި ދޮގުނުހަދާ ތެދަށް ވާހަކަ ދައްކާށެވެ.\nމަންމައާއި ބައްޕާއެވެ. އަހަރެންގެ ވާހަކަތައް ތެދުބަހުން ކިޔާދިނުމަށް ހިތްވަރުލިބުނީވެސް މަންމައާއި ބައްޕަ ރަނގަޅުކަމުންނެވެ. އަހަންނަށް ދުވަހަކުވެސް ދެރަގޮތެއް ނޭދޭނޭކަން އަހަރެންނަށް ޔަގީންވާތީއެވެ. އަހަރެން ތެދަށް ވާހަކަދައްކައިގެން އަހަރެންދެކެ ރުޅިނާންނާނޭކަން ޔަގީންވާތީއެވެ.\nމަންމައާއި ބައްޕަދެކެ އަހަރެންވާ ލޯތްބަކީ ބަދަލެއް އަންނާނޭ އެއްޗެއްނޫނެވެ.\n« Women under Sharia Law\n4 thoughts on “A letter fromaMaldivian muslims”\nIs thisaletter from you, Bjorn Sophia?\nPosted by ali al-maaldheefee | August 8, 2011, 10:47 AM\nIts very difficult to read this letter due to font size. Can you please edit this letter withalittle bit large font .\nPosted by Mardoog | August 9, 2011, 8:21 AM\nvery sorry about that, im working on it and will have it fixed really soon, sorry for the inconvenience\nPosted by Bjorn EnFiddle | August 12, 2011, 12:22 PM\na letter fromaconfused pansy\nPosted by callodus | August 11, 2011, 6:14 AM


Rahumu Kuda Firiyaku, Maabandu Anhenunnah Bodethi Aniyaathakeh Dheefi - Vaguthu\nރަޙުމު ކުޑަ ފިރިޔަކު، މާބަނޑު އަންހެނުންނަށް ބޮޑެތި އަނިޔާތަކެއް ދީފި\nމާބަނޑު އަނބިމީހާއަށް، ވަޅިއެއް ބޭނުންކޮށްގެން ހަމަލާ ދިން މީހަކު ހޯދުމުގެ މަސައްކަތް ފަށައިފިއެވެ. މި އަނިޔާވެރި ޢަމަލު ހިންގާފައިވަނީ އެމެރިކާގެ ސިޓީއެއްގައެވެ. އެޤައުމުގެ ބައެއް ނޫސްތަކުން ބުނެފައިވާ ގޮތުގައި މިކަން ހިނގާފައިވަނީ މި ހަފްތާގެ ބުރާސްފަތި ދުވަހުގެ މެންދުރު 12:50 ހާއިރުއެވެ.\nއެނޫސްތަކުން ބުނެފައިވާ ގޮތުގައި މާބަނޑު އަނބިމީހާއަށް ފިރިމީހާ ހަމަލާ ދީފައިވަނީ ސްޓީކް ވަޅިއެއް ބޭނުންކޮށްގެންނެވެ. އަދި، އެވަގުތު އަނބިމީހާ ގޭގައި ހުރީ، އެމީހުންގެ ހަތް އަހަރު ދަރިފުޅު ސްކޫލުން އަންނަ ވަގުތަށް މަޑުކޮށްގެންކަމަށްވެސް ބުނެފައިވެއެވެ.\nއެ ދެމަފިރިންގެ ގޭގެ ތެރޭގައި ކަމެއް ހިނގާ އަޑު އިވުމުން، އަވަށްޓެރިން އެމައްސަލަ ފުލުހުންނަށް ހުށަހެޅިއެވެ. އެހެންނަމަވެސް، ފުލުހުންނަށް އެތަނަށް ދެވުނުއިރު، އަންހެން މީހާއަށް ހަމަލާ ދިނުމަށްފަހު، ފިރިހެން މީހާވަނީ ފިލައިގެން ގޮސްފައެވެ.\nރިޕޯޓުތައް ބުނާގޮތުގައި ފިރިހެން މީހާ ހަމަލާ ދީފައިވަނީ އަންހެން މީހާގެ ދެ އަތަށެވެ. އެގޮތުންމ ކަނާތަށްވެސް ސީރިޔަސް ޒަޚަމްތަކެއް ލިބިފައިވާއިރު، ވައަތުގެ ދެ އިނގިއްޔެއް ބުރިވެފައިވާކަމަށްވެސް ބުނެފައިވެއެވެ.\nޕެރަމެޑިކުން އެތަނަށް އައިސް އަންހެން މީހާއަށް ފަރުވާ ދޭން ފަށާފައިވާއިރު، އޭނާގެ ޙާލު ސީރިޔަސްވެ، އެމީހާވަނީ ކޯމާއަކަށްވެސް ގޮސްފައެވެ.\nމިކަމާ ގުޅިގެން، އެސަރަޙައްދުގައި އުޅޭ މީހުން ބުނެފައިވަނީ، އެމީހުންގެ ތެރޭގައި އެއްވެސް މައްސަލައެއް ޖެހިގެން އުޅޭހެން ހީނުވާކަމަށާއި ފެންނަ ފެނުމަށް އެއީ ހަމަޖެހިލައިގެން އުޅޭ ދެމަފިރިންހެން ހީކުރިކަމަށެވެ.


Surveygai faisaa ge muaamalaatheh nukuraane: MWSC\nމާލެ ސަރަހައްދުގައި ނަރުދަމާގެ ހިދުމަތްތައް ފޯރުކޮށްދޭ އެމްޑަބްލިއުއެސްސީ ހިންގަމުންދާ ގެންދާ އިމާރާތް -- ފޮޓޯ: އެމްޑަބްލިއުއެސްސީ\nމޯލްޑިވްސް ވޯޓާ އެންޑް ސުވަރޭޖް ކޮންޕެނީ (އެމްޑަބްލިއުއެސްސީ) އިން މިހާރު ކުރިއަށް ގެންދާ ސާވޭގައި ފައިސާގެ އެއްވެސް މުއާމަލާތެއް ނުކުރާނެ ކަމަށާއި އެކަމަށް ރައްޔިތުން ސަމާލުވާން އެ ކުންފުނިން އިލްތިމާސް ކޮށްފި އެވެ.\nއެމްޑަބްލިއުއެސްސީން ބުނީ ނަރުދަމާއާ ބެހޭ ސާވޭއެއް މާލެ، ހުުޅުމާލެ އަދި ވިލިމާލޭގައި ކުރިއަށް ދާ ކަމަށެވެ. މި ސާވޭ ނޮވެންބަރު މަހުގެ 30 ވަނަ ދުވަހުގެ ނިޔަލަށް ކުރިއަށް ގެންދާނެ ކަމަށް ވެސް އެ ކުންފުނިން ވަނީ ބުނެފަ އެވެ.\nއެމްޑަބްލިއުއެސްސީން ބުނީ މި ސާވޭއަށް ޓީމުތައް ގޭގެއަށް ދާއިރު، އަބަދުވެސް ތިބޭނީ ކުންފުނީގެ ފާސް އަޅައިގެން ކަމަށެވެ. އަދި އެ ފާހުން އެއީ ކާކުކަން ސާފުވާނެ ކަމަށެވެ.\nމީގެ އިތުރުން ސާވޭގައި ފައިސާގެ އެއްވެސް މުއާމަލާތެއް ނުކުރާނެތީ އެކަމަށް ސަމާލުވުމަށްވެސް އެމްޑަބްލިއުއެސްސީން އެދިފައިވެއެވެ. ދެ މަސް ދުވަހަށް ކުރިއަށްދާ އެ ސާވޭގައި ކޮމާޝަލް ބަދިގެތަކުގައި އޮއިލް ޓްރެޕް ހުރިތޯ ބަލައި ފާސް ކުރުމާއި ވިޔަފާރީގެ ކަންކަމަށް ބޭނުން ކުރާ ބަދިގެތައް ދެނެގަތުމުގެ އިތުރުން އިމާރާތްތަކުގެ ދިޔަދޮވިތައް ގުޅާފައިވާ ގޮތް ބަލާނެ އެވެ. އަދި ދޮރުން ދޮރަށް ހިނގައި ގޭގެ ނަރުދަމާގެ ނިޒާމަށް މައްސަލަތައް ދިމާވުމަށް މެދުވެރިވާ ސަބަބުތަކާ މެދުގައި ހޭލުންތެރި ކުރުވުމުގެ މަސައްކަތް ކުރާނެ އެވެ.\nކުންފުނިތަކުގެ ނަމުގައި އޮޅުވާލައިގެން ފައިސާ ހޯދުން ވަނީ އާންމުވެފައެވެ. ބައެއް ފަހަރު މިގޮތަށް އޮޅުވާލައިގެން މީހުންނަށް ބޮޑެެތި ގެއްލުން ދީފައިވެއެެވެ.


Meehaku maruvi accident gai pickup dhuvvan in meehaa hayyaru koffi\nމީހަކު މަރުވި އެކްސިޑެންޓުގައި ޕިކަޕް ދުއްވަންއިންމީހާ ހައްޔަރުކޮށްފި\nމިދިޔަ އަންގާރަ ދުވަހު އައްޑޫސިޓީ ހިތަދޫ ލިންކުރޯޑުގައި ހިނގި އެކްސިޑެންޓުގައި ޕިކަޕް ދުއްވަންއިން މީހާ ހައްޔަރު ކޮށްފި ކަމަށް ފުލުހުން ބުނެފިއެވެ.\nފުލުހުންގެ މީޑިއާއިން މިރޭ ބުނިގޮތުގައި އުމުރުން 33 އަހަރުގެ އެމީހާ ހައްޔަރުކޮށްފައިވަނީ ކޯޓުއަމުރެއްގެ ދަށުން ކަމަށެވެ. އެމީހާ ހައްޔަރު ކުރުމަށްފަހު ޕިކަޕްވެސް މިހާރުވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nއެ އެކްސިޑެންޓުގައި ދެމީހަކަށް ވަރަށްބޮޑަށް އަނިޔާވެ ދެމީހުންނަށްވެސް ހިތަދޫ ރީޖަނަލް ހޮސްޕިޓަލުގެ އައިސީޔޫގައި ފަރުވާދެމުންދަނިކޮށް އެކަކުވަނީ ނިޔާވެފައެވެ. ނިޔާވެފައިވަނީ ގދ. ވާދޫ، ނެސްޓް، އަރުޝަމް އިބްރާހީމެވެ. އޭނާގެ އުމުރަކީ 13 އަހަރެވެ. ވާދޫ ސްކޫލުގެ ގްރޭޑް 8 ގައި ކިޔަވަމުން އައި އަރުޝަމް އައްޑުއަށް އައީ ޗުއްޓީއަށެވެ.\nއެ އެކުސިޑެންޓުގައި ދެން އަނިޔާވީ ސ. މަރަދޫ، ހިރުނދު ގަސްދޮށުގޭ، ހުސައިން އަނަސްއެވެ. އޭނާގެ އުމުރަކީ 21 އަހަރެވެ. ހިތަދޫ ރީޖަނަލް ހޮސްޕިޓަލުގައި ފަރުވާދިނުމަށްފަހު މިހާރު އޭނާވަނީ މާލޭ ފޮނުވައިފައެވެ. އެ އެކްސިޑެންޓުގައި އޭނާގެ ދެފައި ބިނދި ޅިނދުކައްޓަށްވެސް ވަނީ ގެއްލުން ވެފައި ކަމަށް އައިޖީއެމްއެޗުން ވަނީ ބުނެފައެވެ.\nއެ އެކްސިޑެންޓުގައި އަނަސްއާއި އަރުޝަމް ދުއްވި ސައިކަލުގައި ޖެހިފައިވަނީ އެންވަޔަރުމެންޓް މިނިސްޓްރީގެ ޕިކަޕެކެވެ. ޕޮލިސް މީޑިއާއިން ބުނީ މި ތަހުގީގު ކުރިއަށްދާ ކަމަށެވެ. އަދި ތަހުގީގަށް ބޭނުންވާ އެއްބާރުލުންވެސް ހުރިހާ ފަރާތްތަކުން ލިބެމުންދާ ކަމަށެވެ.\nމައުލޫމާތު ލިބިފައިވާ ގޮތުގައި އެކްސިޑެންޓު ހިނގީ ދެ އުޅަނދުވެސް އެއްކޮޅަކަށް ދުއްވާފައިދަނިކޮށް ޕިކަޕް ސައިކަލުގައި ޖެހިގެންނެވެ.


Vaccine furihama kohffaivaa meehunnah lui dhenee – adduLIVE\nވެކްސިން ފުރިހަމަ ކޮށްފައިވާ މީހުންނަށް ލުއިދެނީ\nJul 07, 2021, 12:43 އަބްދުﷲ ޔާމީން\nނައިބު ރައީސް ވެކްސިން ޖައްސަވަނީ - ފޮޓޯ: ރައީސް އޮފީސް\nކޮވިޑް-19 އިން ރައްކާތެރިވުމަށް ޖަހާ ވެކްސިން ފުރިހަމަކޮށްފައިވާ މީހުންނަށް ވަރަށް އަވަހަށް ލުއިދޭން ނިންމައިފިއެވެ.\nއިތުބާރު ހުރި މަސްދަރަކުން "އައްޑޫލައިވް"އަށް މައުލޫމާތު ދެމުން ބުނެފައިވަނީ، ކޮވިޑް-19ގެ ވެކްސިން ފުރިހަމަ ކޮށްފައިވާ ފަރާތްތަކަށް އީދު ބަންދާ ދިމާކޮށް އިތުރު ލުއިތަކެއް ދޭން ނިންމާފައިވާކަމަށެވެ. އަދި ކަމާގުޅޭ މަޝްވަރާތައްވެސް ކުރިއަށް ގެންގޮސްފައިވާކަމަށެވެ.\nއެހެންނަމަވެސް ލުއި ދިނުމުގައި ވެކްސިން ފުރިހަމަކޮށްފައިވާ މީހުންގެ އަދަދާއި ބައްޔަށް ޕޮޒިޓިވްވާ އަދަދަށް ބަލާނެކަމަށް މައުލޫމާތު ދީފައިވެއެވެ.\nކޮވިޑް-19 އާއި ގުޅިގެން އަޅާފައިވާ ފިޔަވަޅުތަކަށް އިތުރު ލުއި ދިނުމަށް ނިންމާ އެކަން މިއަދު އިއުލާނުކުރާގޮތަށް ވަނީ ހަމަޖެހިފައެވެ. އެގޮތުން މެންދުރު 02:30 ގައި ލުއި ތައް އިއުލާނު ކުރުމަށް ރައީސް އޮފީހުގެ ތަރުޖަމާން މަބްރޫކް އަޒީޒް އަދި ޑރ. ނަޒްލާ ރަފީގް ޕްރެސްއާ ބައްދަލުކުރާނެކަމަށް ރައީސް އޮފީހުން މައުލޫމާތު ދިފައިވެއެވެ.\nމީގެ ކުރިން ހެލްތް މިނިސްޓަރު ވިދާޅުވީ، ވެކްސިން ފުރިހަމަ ކުރިނަމަވެސް ލުއި ދިނުމަށް އޭރު ނިންމާފައިނުވާކަމަށެވެ. އަދި ވެކްސިން ފުރިހަމަ ކޮށްފައިވާ މީހުން ދަތުރުކުރާއިރު ކަރަންޓިން ވާންޖެހޭނެކަމަށްވެސް ކުރިން މިނިސްޓަރު ވިދާޅުވެފައިވެއެވެ. އަދި އެ ނިންމުމަށް ގިނަ ބައެއްގެ ފާޑުކިޔުން ވެސް އަމާޒުވެފައިވެއެވެ.


ފަތިސް ނަމާދު ޖަމާއަތުގައި ކޮށްފިނަމަ މުޅި ރޭ އެއްކޮށް އަޅުކަންކުރިކަމުގެ ސަވާބު ލިބޭނެ: ޑރ. އިޔާޟް\n"ބަންގީގެ އަޑު އިވޭ ފިރިހެނުން ޖަމާއަތަށް ދާންޖެހޭނެއެވެ. ފަތިސް ނަމާދު ޖަމާއަތުގައި ކޮށްފިނަމަ މުޅި ރޭ އެއްކޮށް އަޅުކަންކުރިކަމުގެ ސަވާބު ލިބޭނެއެވެ."\nޑރ. މުޙައްމަދު އިޔާޟް ޢަބްދުއްލަޠީފް މިމޭރުމުން ވިދާޅުވެފައިވަނީ "ނަމާދުތައް މިސްކިތުގައި ކޮށް ހަމައެކަނި ފަތިސް ނަމާދު ގޭގައި ކުރުމުން ފަތިސް ނަމާދު ލިބޭނެތޯ؟" މީހަކު ކޮށްފައިވާ ސުވާލެއްގެ ޖަވާބުގައެވެ.\nދެމަފިރިންގެ ގުޅުން އިތުރަށް ބަދަހިކުރުމުގެ ގޮތުން ފަރުޟު ނަމާދު ދެމަފިރިން އެކުގައި ގޭގައި ކުރެވިދާނެތޯ މީހަކު ކުރި ސުވާލެއްގެ ޖަވާބުގައި ވެސް ޑރ. އިޔާޟް ވަނީ މިމޭރުމުން ޖަވާބު ދެއްވައި ފިރިހެނުން މިސްކިތަށް ދާންޖެހޭނެ ކަމަށް ވިދާޅުވެފައެވެ.\nމިކަމުގައި އިތުރު ތަފްޞީލު ދެއްވަމުން ޑރ. އިޔާޟް ވިދާޅުވީ އެއްވެސް ސަބަބެއް މެދުވެރިވެގެން ޖަމާއަތަށް މިސްކިތަށް ނުދެވުނު ނަމަ ފިރިހެނުންވެސް ގޭގައި ނަމާދުކުރުން ހުއްދަ ކަމަށެވެ. އަދި ބަންގީގެ އަޑު ނުއިއވިއްޖެނަމަ އެމީހަކަށް އެ އުޒުރު ލިބޭނެ ކަމަށެވެ.\nމަތީ ބުރިތަކުގައި ދިރިއުޅޭތީ އާއި އަދި މިހާރަކަށް އައިސް ގެތަކުގެ ދޮރުތައް ލައްޕާފައި ހުންނާތީ އާއި ބަންގީގެ އަޑު މަޑުވުމުގެ ސަބަބުން ނަމަވެސް ބަންގީގެ އަޑު ނުއިވުނު ނަމަވެސް ގަޑި ބަލައި މިސްކިތަށް ފިރިހެނުން ގޮސް ޖަމާއަތުގައި ނަމާދުކޮށްފިނަމަ 27 ގުނައަށް ސަވާބު އިތުރުވެގެންވެއެވެ.


SunOnline: Shima gehlumugai thuhumathuvaa Fazeel meehaku raheenu kuri mahsala ehgai hayaaru kohfi\nޝިމާ ގެއްލުމުގައި ތުހުމަތުވާ ފަޒީލް މީހަކު ރަހީނުކުރި މައްސަލައެއްގައި ހައްޔަރުކޮށްފި\nމާހިލް މުހައްމަދު 07 May 2019, 19:43\nގެއްލުނު ޝިމާ ގޮވައިގެން ދިޔަ ޑިންޑީ ދުއްވަން އިން ފަޒީލް --\nލ. ކައްދޫއިން އެ އަތޮޅު މާމެންދޫއަށް ދަތުރު ކުރި ޑިންގީއެއް ބަންޑުން ޖަހާލައި ގެއްލުނު ކަމަށް ބުނާ، 19 އަހަރުގެ އައިމިނަތު ޝިމާ ނާފިޒުގެ މައްސަލައިގައި އެންމެ ބޮޑަށް ތުހުމަތުވާ އިބްރާހިމް ފަޒީލް، މީހަކު ރަހީނުކުކުރި މައްސަލައެއްގައި ހައްޔަރުކޮށްފި އެވެ.\nމި މަހުގެ ދެވަނަ ދުވަހު ލ. ގަމުގައި ދުވަސްވީ މީހަކު ރަހީނުކޮށް އޭނާ އަތުން ފައިސާ ހޯދަން އުޅުނު މައްސަލައެއްގައި ފަޒީލް ހައްޔަރުކޮށްފައިވާކަން ފުލުހުން ވެސް ކަށަވަރުކޮށްދެ އެވެ.\nފުލުހުންގެ މީޑިއާ އޮފިޝަލަކު ވިދާޅުވީ އެ މައްސަލައާ ގުޅިގެން ފުލުހުން ފަޒީލް ހައްޔަރު ކުރީ އޭނާ ފިލައިގެން އުޅެނިކޮށް ރޭ ހުޅުމާލެއިން ކަމަށެވެ. އަދި އެ މައްސަލައިގައި ފަޒީލްގެ އިތުރުން ވެސް އިތުރު އެކަކު ހައްޔަރުކޮށްފައިވާ އިރު އެ މީހުންގެ ބަންދަށް 10 ދުވަސް ކޯޓުން ޖަހާފައިވާ ކަމަށް ވެސް ފުލުހުން ބުންޏެވެ.\nމީގެ ކުރިން ވެސް، ފަޒީލް ހައްޔަރުކޮށްފައިވާ އިރު އެފަހަރު ފަޒީލް ހައްޔަރު ކުރީ ގެއްލިފައިވާ ޝިމާގެ، އަންހެން ކޮއްކޮއަކު ގޮވައިގެން ގްރޫޕަކާ އެކު ޑިންގީއެއްގައި ކަނޑުމައްޗަށް ނުކުމެ އުޅެނިކޮށެވެ. ނަމަވެސް ފަހުން ފުލުހުން އޭނާ ދޫކޮށްލި އެވެ. ފުލުހުން ބުނެފައި ވަނީ އެކަމާ ގުޅިގެން އަޅަން ޖެހޭ ގާނޫނީ ފިޔަވަޅު އަޅާފައިވާ ކަމަށެވެ.\nޝިމާޔާއި އެ މީހުން ދަތުރުކުރި ޑިންގީގެ ނިޝާނެއް ވެސް ނުފެންނަ އިރު، ފުލުހުން ބުނެފައި ވަނީ ފަޒީލް ދައްކާ ބައެއް ވާހަކަ ދިމާ ނުވާ ކަމަށެވެ. އެހެން ނަމަވެސް ޝިމާ ގެއްލުވާލީ ފަޒީލް ގަސްތުގައިކަން ކަށަވަރު ކުރެވޭ ވަރަށް ހެކި ލިބިފައި ނެތް ކަމަށް ފުލުހުން ބުނެ އެވެ.


Fulidhoo School Hall Elhun Lasvanee Bin Hama Nujeheythee: Minister - Vaguthu\nމިއަދުގެ ޖަލްސާގައި މިނިސްޓަރު އައިޝަތު އަލީ ވާހަކަ ދައްކަވަނީ\nވ. ފުލިދޫ ސްކޫލުގެ މަލްޓިޕާޕަސް ހޯލް އެޅުން ލަސް ވަނީ އެތަން އަޅާނެ ބިމެއް ހަމަނުޖެހިގެން ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ މިއަދު ވިދާޅުވެއްޖެއެވެ.\nފުލިދޫ ސްކޫލުގެ ހޯލް އެޅުން ލަސްވާ މައްސަލާގައި ސުވާލު ކުރުމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވަނީ ރައްޔިތުންގެ މަޖިލިހަށް ހާޒިރުކޮށްފައެވެ. ފެލިދޫ ދާއިރާގެ ޕީޕީއެމް މެންބަރު އިބްރާހިމް ފަޒުލް ރަޝީދު ކުރެއްވި ސުވާލަށް ޖަވާބުދެއްވަމުން މިނިސްޓަރު ވިދާޅުވީ އެ ސްކޫލުގައި ހޯލް އަޅަން ޕްރޮޕޯސްކޮށްފައި އޮތީ ބާ ހޯލް އިމާރާތް ހުރި ތަނުގައި ކަމަށެވެ.\n"އެތަނުގެ އޭވީ ރޫމް ތަޅާލާފައި މަލްޓި ޕާޕަސް ހޯލް އެޅެން އޮތީ" މިނިސްޓަރު ވިދާޅުވިއެވެ.\nއޭނާ ވިދާޅުވި ގޮތުގައި މިހާރު އެ ސްކޫލުގައި ވަކިވަކިން ހުރީ ހަތަރު ކްލާސް ރޫމް އާއި، ހޯލް ތެރޭގައި ކިޔަވައިދެމުންދާ ހަތަރު ކްލާސް ރޫމްއެވެ.\n" ފަހެއް ހައެއް ކިޔަވައި ދެނީ މަލްޓި ގްރޭޑްކޮށް، ހަތެއް އަދި އަށެއް ގެންދަނީ މަލްޓި ގްރޭޑްކޮށް އަދި ޔޫކޭޖީ އެލްކޭޖީވެސް ތިބެނީ އެއް ކްލާހެއްގައި" ސްކޫލަށް އިތުރު ކްލާސްރޫމްތަކެއް ބޭނުންވާ ކަން ފާހަގަ ކުރައްވައި މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ މިހާރު ހޯލް އަޅައިފިކަމަށްވާ ނަމަ ކުދިން ކިޔަވާނެ ޖާގައެއް ނޯންނާނެ ކަމަށެވެ. އަދި އޭނާ ވިދާޅުވީ އެ ސްކޫލުގެ އުތުރަށް އޮތް ބިމުން 100 ފޫޓް 80 ފޫޓް ބިމެއް ލިބިއްޖެ ނަމަ ހޯލް އެޅިދާނެ ކަމަށެެވެ.\nއެކަމާ ގުޅޭ ގޮތުން އެޑިއުކޭޝަނުން ވަނީ ކައުންސިލާއެކު މަޝްވަރާތަކެއް ކޮށްފައެވެ. އަދި އެކަމުގައި ރައްޔިތުންގެ ހިޔާލޯ ހޯދަން ރޭ ވަނީ ބައްދަލުވެއްވެސް ބާއްވާފައެވެ.\nހޯލް އަޅަން ކިހާ ދުވަހެއް ނަގާނެތޯ ފަޒުލް ސުވާލުކުރެއްވުމުން މިނިސްޓަރު ވިދާޅުވީ ބިން ހަމަޖެހޭ އިރަށް ޓެންޑަރިންއަށްލާނެ ކަމަށެވެ. އެކަމަށް ނަގާނީ އެއް މަސް ކަމަށް ވިދާޅުވިއެވެ.\nސްކޫލަކަށް ހެދުމަށް ބޭނުންވާ ހުރިހާ ވަސީލަތްތަކެއް ރާއްޖޭގެ 213 ސްކޫލުގައި ގާއިމްކުރުމުގެ މަސައްކަތް ސަރުކާރުން ދަނި މަސައްކަތްކުރަމުންނެވެ.\nނޮވެމްބަރު 2, 2021 12:48\nޑިސެމްބަރު 13, 2021 19:04\nބިން ހަމަނުޖެހި އަބަދު ތެޅެނީތޯ. ބަލަ މުޅިންވެސް ހުންނާނީ ދަޢުލަތުގެ ބިން. ދަޢުލަތުން ބޭނުންނަމަ ބިން ރުއްސުވައިގެންވެސް ހަމަޖެއްސޭނެ. ކުރަންބޭނުންނުވީމަ ބިންހަމަނުހޭތީއޭ ހަމަނުޖެހުން ހިންގަނީއޭ ކިޔުމުގެ ބޭނުމެއް ނެތް.


Kuwait ge emir avahaaravumun Dhive dhidha bai dhandi ah\nއަމީރު އަވަހާރަވުމުން ދިވެހި ދިދަ ބައިދަނޑިއަށް\nކުވޭތުގެ އަމީރު ޝެއިހް ސަބާހު އަލް އަހުމަދު އަލް ސަބާހު\nކުވޭތުގެ އަމީރު ޝެއިހް ސަބާހު އަލް އަހުމަދު އަލް ސަބާހު އަވަހާރަވުމުގެ ހިތާމާގައި ދިވެހި ގައުމީ ދިދަ ބައިދަނޑިއަށް ތިރި ކުުރަން ދިވެހި ސަރުކާރުން ނިންމައިފި އެވެ.\nސަރުކާރުގެ މި ނިންމުން ހާމަ ކުރެއްވީ ފޮރިން މިނިސްޓަރު އަބްދުﷲ ޝާހިދެވެ. މިނިސްޓަރު މިރޭ ކުރެއްވި ޓްވީޓެއްގައި ވިދާޅުވީ ކުވޭތުގެ އަމީރު އަވަހާރަވުމާއި ގުޅިގެން މާދަމާއިން ފެށިގެން ތިން ދުވަހަށް ދިވެހި ގައުމީ ދިދަ ބައިދަނޑިއަށް ތިރި ކުރެއްވުމަށް ރައީސް އިބްރާހިމް މުހައްމަދު ސޯލިހު ނިންމަވާފައިވާ ކަމަށެވެ.\nކުވޭތުގެ އަމީރު ޝެއިހް ސަބާހު އަލް އަހުމަދު އަލް ސަބާހު އަވަހާރަވިއިރު އުމުރުފުޅަކީ 91 އަހަރެވެ. މިދިޔަ ޖުލައި މަހު ޝެއިހް ސަބާހު ވަނީ އޮޕްރޭޝަނެއް ކުރެއްވުމަށް އެމެރިކާއަށް ވެސް ވަޑައިގެންފަ އެވެ. ނަމަވެސް އެއީ ކޮންކަހަލަ އާލާސްކަންފުޅެއްގައި ކުރެއްވި އޮޕަރޭޝަނެއް ކަމެއް ކުވޭތުގެ ސަރުކާރުން ހާމަ ކޮށްފައެއް ނުވެއެވެ.\nޝެއިހު ސަބާހުއަށް ކުވެއިތުގެ އަމީރުކަން ލިބިވަޑައިގަތީ 2006 ވަނަ އަހަރު ގައެވެ. އެއީ އޭރު ހުންނެވި އަމީރު ސާދު އަލް އަބުދުﷲ އެންމެ ނުވަ ދުވަސް ތެރޭގައި އެމަނިކުފާނުގެ ސިއްހީ ހާލުކޮޅު ހުރި ގޮތުން ވެރިކަމުން ދުރުކުރުމަށް ޕާލަމެންޓުން ނިންމުމާ ގުޅިގެނެވެ. ޝެއިހް ސަބާހު ވަނީ ކުރީގެ އަމީރު ޖާބިރު އަލް އަހުމަދު އަލްޖާބިރު އައްސަބާހުގެ ވެރިަކަމުގައި ދެފަހަރެއްގެ މަތިން ހާރިޖީ ވަޒީރުކަން ކުރައްވާފަ އެވެ. މިގޮތުން ފުރަތަމަ ފަހަރު 1963 އިން 1991 އަށް އަދި ދެވަނަ ފަހަރު 1992 އިން 2003 އަށް ހާރިޖީ ވަޒީރުކަން ކުރައްވާފަ އެވެ.\nއެމަނިކުފާނަށް ފަހު ދެން ކުވޭތުގެ ވެރިކަމާއި ހަވާލުވެވަޑައިގަންނަ ވާނީ އުމުރުފުޅުން 83 އަހަރުވީ ވަލީއަހުދު ޝެއިހް ނަވާފް އަލް އަހުމަދެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ އަބްދުﷲ ޝާހިދު + ކްވޭތު\n"ސަރުކާރުން ނޫސްވެރިކަމަށް ކުރިއެރުން ހޯދައިދީފި"\nރާއްޖެ-ކުވައިތު، ދެ އެއްބަސްވުމެއްގައި ސޮއިކޮށްފި\nކުވެއިތުގެ އަމީރަށް ރައީސްގެ ސިޓީފުޅެއް އަރުވައިފި\nކުވޭތުގެ ބޮޑުވަޒީރާއި ޝާހިދު ބައްދަލުކުރައްވައިފި


Rajapaksa ge kokko gaumun beyrah dhiun manaa koffi | Mihaaru\nރާޖަޕަކްސާގެ ކޮއްކޮ ގޮތަބަޔާ ސަރުކާރާ ދެކޮޅު މުޒާހަރާގައި. --ފޮޓޯ:އޭއެފްޕީ\nރާޖަޕަކްސާގެ ކޮއްކޮ ގައުމުން ބޭރަށް ދިއުން މަނާކޮށްފި\n11 ސެޕްޓެމްބަރ 2018 - 13:02 1 comment\nކޮލަމްބޯ (ސެޕްޓެމްބަރު 11) - ސްރީ ލަންކާގެ ކުރީގެ ރައީސް މަހިންދާ ރާޖަޕަކްސާގެ ކޮއްކޮ ގޮތަބަޔާ ރާޖަޕަކްސާ ގައުމުން ބޭރަށް ވަޑައިގަތުން ސްޕެޝަލް ހައި ކޯޓުން އިއްޔެ މަނާކޮށްފި އެވެ.\nސަރުކާރު ފައިސާ ޚަރަދުކޮށްގެން މައިންބަފައިންނަށް ހަނދާނީ ބިނާއެއް ހެދި މައްސަލާގައި ގޮތަބަޔާގެ މައްޗަށް އިއްޔެ ވަނީ ދައުވާ ކޮށްފަ އެވެ. ކުރީގެ ސަރުކާރުގެ ކޮރަޕްޝަނުގެ މައްސަލަތައް ބަލަން އުފެއްދި ސްޕެޝަލް ހައި ކޯޓަށް ހުށަހެޅި މައްސަލާގައި ވަނީ ސަރުކާރުގެ ފައިސާ އިން ގޮތަބަޔާ 250،000 ޑޮލަރު ބޭނުން ކުރައްވާފައިވާ ކަމަށް ބުނެފަ އެވެ.\nގޮތަބަޔާގެ އިތުރުން އިތުރު ހަ މީހެއްގެ މައްޗަށް ވެސް އެ މައްސަލާގައި ދައުވާ ކުރެ އެވެ. އެ އެންމެން ވެސް ވަނި ދައުވާ އަށް އިންކާރު ކޮށްފަ އެވެ. މައްސަލަ އިތުރަށް ދިރާސާ ކުރަން ބޭނުންވާ ކަމަށް ދިފާއީ ވަކީލުން ކޯޓުގައި ބުނުމުން ޝަރީއަތުގެ އަޑުއެހުންތައް ވަނީ އަންނަ މަހު9އާ ހަމައަށް ފަސްކޮށްފަ އެވެ.\nގޮތަބަޔާގެ އެހެން މައްސަލަތަކެއް ވެސް ދަނީ ތަފާތު ކޯޓުތަކުން ބަލަމުންނެވެ. އޭގެ ތެރޭގައި ސަރުކާރުގެ ހަތިޔާރުތައް އަމިއްލަ ކުންފުންޏަކަށް ޓްރާންސްފާ ކުރި މައްސަލައެއް ހިމެނެ އެވެ. އެކަމުގެ ސަބަބުން ސަރުކާރަށް 11.4 ބިލިއަން ރުޕީސް (76 މިލިއަން ޑޮލަރު) ގެ ގެއްލުން ލިބިފައިވާ ކަމަށް އޮފިޝަލުން ބުނެ އެވެ. ގޮތަބަޔާ އެކަން ކުރައްވާފައި ވަނީ އޭނާ ޑިފެންސް ސެކްރެޓަރީގެ މަގާމުގައި ހުންނެވި ދުވަސްވަރު އެވެ.\nކުރީގެ ސަރުކާރުގެ މައްސަލަތައް އަވަސް ކުރަން ސްޕެޝަލް ހައި ކޯޓު އުފެއްދީ މެއި މަހު އެވެ. އެ ކޯޓުން މިދިޔަ މަހު ވަނީ ރާޖަޕަކްސާގެ ޗީފް އޮފް ސްޓާފް ލަލިތު ވީރަތުންގާގެ މައްޗަށް ހަތަރު މިލިއަން ޑޮލަރުގެ ކޮރަޕްޝަނުގެ މައްސަލައެއް ސާބިތުވުމާ ގުޅިގެން، ތިން އަހަރަށް ޖަލަށްލާން ހުކުމްކޮށްފަ އެވެ.\nރާޖަޕަކްސާގެ ކޮއްކޮ ޚާއްސަ ކޯޓަށް ހާޒިރުވާން އަންގައިފި


"ދެސްޕަސީތޯ" ފަހަތަށް ޖައްސާލާ "ބޭބީ ޝާކު" ޔޫޓިއުބްގެ އެންމެ ކުރިޔަށް "ދެސްޕަސީތޯ" ފަހަތަށް ޖައްސާލާ "ބޭބީ ޝާކު" ޔޫޓިއުބްގެ އެންމެ ކުރިޔަށް\n"ދެސްޕަސީތޯ" ފަހަތަށް ޖައްސާލާ "ބޭބީ ޝާކު" ޔޫޓިއުބްގެ އެންމެ ކުރިޔަށް\nޔޫޓިއުބުން މިހާތަނަށް އެންމެ ގިނަ މީހުން ބެލި ވީޑިއޯއަށް ކުޑަކުދިންގެ މެދުގައި މަގުބޫލު 'ބޭބީ ޝާކް' ލަވަ ވެއްޖެއެވެ.\nދެކުނު ކޮރެއާގެ ޕިންކްފޮންގު ކުންފުނިން ރެކޯޑުކޮށްފައިވާ އެ ލަވަ މިހާތަނަށް 7.04 ބިލިއަން ފަހަރު ޔޫޓިއުބު މެދުވެރިކޮށްވަނީ ބަލާފައެވެ. ޔޫޓިއުބު މެދުވެރިކޮށް އެ ވީޑިއޯ ބެލުމުން މިހާތަނަށް ޕިންކުފޮންގަށް 5.2 މިލިއަން އެމެރިކާ ޑޮލަރަށްވުރެ ގިނަ ޢަދަދަކަށް ފައިސާ ލިބިފައިވާނެކަމަށް ބެލެވެއެވެ. ދެ މިނެޓާޢި ސޯޅަ ސިކުންތުގެ މި ވީޑިއޯ7ބިލިއަން ފަހަރު ބެލުމަށް ހޭދަވާ ވަގުތަކީ ޖެހިޖެހިގެން 30،187 އަހަރު ވަންދެން އެ ވީޑިއޯ ޖަހާފައި ބެހެއްޓުމާ އެއްވަރުގެ ވަގުތެކެވެ.\nޔޫޓިއުބު މެދުވެރިކޮށް އެންމެ ގިނަ ޢަދަދެއްގެ މީހުން ބެލި ވީޑިއޯގެ ލަޤަބު ބޭބީ ޝާކު އެ ލަވަ ލިބިފައި މިވަނީ ލަވަ ނެރުނުތާ ނެރުނުތާ ހަތަރު އަހަރު ފަހުންނެވެ. ނަމަވެސް އެ ލަވަޔަކީ އެއަށްވުރެވެސް ދުވަސްވީ ލަވައެކެވެ. ބައެއް ފަރާތްތަކުން ބުނާގޮތުގައި ބޭބީ ޝާކު ލަވަ ވުޖޫދަށް އައީ 1970ގެ އަހަރުތަކުގައި ހޫނު މޫސުމުގައި އެމެރިކާގައި ބާއްވާފައިވާ ކޭމްޕުތަކުންނެވެ.\nއެ ލަވަޔަކީ 1975ވަނަ އަހަރު ނިކުތް ސްޓީވަން ސްޕީލްބާގުގެ މަޝްހޫރު ފިލްމު 'ޖޯސް' ނިކުތް ފަހުން އެ ފިލްމާ ގުޅުވައިގެން ހެދި ލަވައެއްކަމަށްވެސް ބައެއް ފަރާތްތަކުން ބުނެއެވެ. އެ ލަވަ އެހެން ބަސްބަހުންވެސްވަނީ ކިޔާފައެވެ. އެގޮތުން ފަރަންސޭސިވިލާތުގެ "ބެބެ ރެންކުއިން" އާއި ޖަރުމަނުވިލާތުގެ "ކްލެއިނާ ހައި" ވަނީ 2007ވަނަ އަހަރުގެ ތެރޭގައި ވިލާތުގައި ކޮންމެވެސް ވަރެއްގެ މަޝްހޫރުކަމެއް ހޯދާފައެވެ. ނަމަވެސް އެއިން އެއްވެސް ލަވައެއް ޕިންކްފޮންގުގެ އުފެއްދުމުން ހޯދި މަޝްހޫރުކަމާއި ގާތްވެސް ނުކުރެއެވެ.\nއުމުރުން އެންމެ ދިހަ އަހަރުގެ ކޮރެއަން-އެމެރިކަން ކުއްޖެއްކަމަށްވާ ހޯޕް ސެގޮއިން ކިޔާފައިވާ ލަވަ ޕިންކްފޮންގުން އެންމެ ފުރަތަމަ އިންޓަނެޓަށް ދޫކޮށްލީ 2015ވަނަ އަހަރުގައެވެ. 2017ވަނަ އަހަރުގެ އޯގަސްޓު މަހުން ފެށިގެން އެންމެ ގިނައިން ބަލާފައިވާ ޔޫޓިއުބު ވީޑިއޯގެ ގޮތުގައި އޮތް މަޝްހޫރު ލަވަ "ދެސްޕަސީތޯ" ފަހަތަށް ޖައްސާލުމަށްފަހު އެ މަޤާމަށް އެއްވަނައަށް އެރުމަށް ބޭބީ ޝާކަށް ނެގީ ހަތަރު އަހަރެވެ.\nދެކުނު ކޮރެއާގައި އެ ލަވަ ފުރަތަމަ މަޝްހޫރުވެ، އެ ޤައުމުގެ މަގުބޫލު ބޭންޑުތަކުންވަނީ އެ ބޭންޑުތަކުގެ ކޮންސެޓުތަކުގައިވެސް އެ ލަވަ ބޭނުން\nޖެހިގެންއައި އަހަރުގެ ޖޫން މަހުގެ ތެރޭގައި ޕޮންގުފޮންގުންވަނީ "ބޭބީ ޝާކު" ލަވައާއި ގުޅޭ ދެވަނަ ވީޑިއޯއެއް އާންމުކޮށްފައެވެ. ބޭބީ ޝާކު ޑާންސުގެ ނަމުން ނަންދީފައިވާ އެ ވީޑިއޯގައި ދައްކުވައިދެނީ ކުޑަ ދެކުދިން ބޭބީ ޝާކު ލަވައަށް ނަށާ މަންޒަރެވެ. އެ ވީޑިއޯ ކޮޅާއެކު "ބޭބީ ޝާކު ޗެލެންގު" ގެ ނަމުގައި ހޭޝްޓެގެއް އުފަންވެ، ދުނިޔޭގެ ހުރިހާ ސަރަޙައްދުތަކުން އެ ޗެލެންޖުގައި މީހުން ބައިވެރިވާން ފެށިއެވެ. އިންޑިނޭޝިޔާގެ ދަނޑުތަކުގައި މަސައްކަތްކުރާ މީހުންނާއި ނަން މަޝްހޫރު ޝަހުސިއްޔަތުތަކުންވެސް އެ ޗެލެންޖުގައި ބައިވެރިވިއެވެ.\nމިދިޔަ އޮކްޓޯބަރު މަހުގައި ލުބުނާނުގައި ބޭއްވި މުޒާހަރާތަކުގެ މެދަށް އެ ޤައުމުގެ ރައްޔިތެއްކަމަށްވާ އެލިއަން ޖައްބޫރަށް އޭނާގެ ކާރުގައި ދެވުނީ ނޭނގުމެއްގެ ތެރޭގައެވެ. 15 މަހުގެ ކުޑަ ދަރިފުޅުވެސް އޭނާއާއިއެކު ކާރުގައި އެވަގުތު އިނެވެެ. އަޑުގަދަވުމުގެ ސަބަބުން ދަރިފުޅު ބިރުގަނެފާނެތީ އެލިއަން ހުރީ ވަރަށް ކަންބޮޑުވެފައެވެ. ނަމަވެސް ކަންތައްވީ މުޅިން ތަފާތު ގޮތަކަށެވެ. މުޒާހަރާގެ ބައިވެރިން އޭނާގެ ކާރު ވަށާލައި ކިޔަން ފެށީ ބޭބީ ޝާކެވެ. އެ ތުއްތު ކުއްޖާއަށް ބިރުވެރި ވަގުތެއްގައި ހިނިތުންވުން ގެނެސްދިނުމަށް ބޭނުންކުރީ ޕިންގުފޮންގުގެ ލަވައިގައި ފެންނަ ޙަރަކާތްތަކެވެ. އެ ހާދިޘާގެ ވީޑިއޯއެއްވަނީ މީސްމީޑިޔާގައި ދައުރުވެފައެވެ. އެ ވީޑިއޯ ވެގެން ދިޔައީ ލުބުނާނުގައި ހިންގަމުން ދިޔަ މުޒާހަރާތަކުގައި އުންމީދު ގެނެސްދިން މަންޒަރަކަށެވެ.


Mathee Thauleemaai Thamreenu Hoadhan Dhookuraa Loanah Kurimathi...\nމަތީ ތަޢުލީމާއި ތަމްރީނު ހޯދަން ދޫކުރާ ލޯނަށް ކުރިމަތިލުމުގެ ފުރުސަތު އަލުން ހުޅުވާލައިފި\n2 މަސް, 1 ހަފްތާ, 10 ގަޑި, 57 މިނެޓް, 36 ސިކުންތު ކުރިން 840މަރިޔަމް އިސްއާދާ\nމަތީ ތަޢުލީމުގެ ލޯނަށް ކުރިމަތިލުމުގެ ފުރުޞަތު ހުޅުވާލާފައި ވަނީ މިމަހުގެ 24 ވަނަ ދުވަހުގެ 13.30 ގެ ނިޔަލަށެވެ. މަތީ ތަޢުލީމުގެ ލޯނަށް ކުރިމަތި ލެވޭނީ އެކަމަށް ޤާއިމްކޮށްފައިވާ އޮންލައިން ޕޯޓަލްއެއް މެދުވެރިކޮށެވެ.\nހަޔާ އެޑިއުކޭޝަން މިނިސްޓްރީން މިފަހަރު ހުޅުވާލާފައި ވަނީ 163 ލޯން ފުރުސަތެވެ. އެއީ ފުރަތަމަ ހުޅުވާލި 242 ލޯނު ފުރުސަތުގެ ތެރެއިން 79 ފަރާތަކަށް ލޯން ހަމަޖެއްސުމަށް ފަހު ބާކީ އޮތް މިންވަރެވެ.\nފުރަތަމަ ލޯނަށް ހުޅުވާލުމުން 993 ދަރިވަރަކު ވަނީ ފޯމު ހުށަހަޅާފައެވެ. މަތީ ތަޢުލީމުގެ ލޯނަށް ކުރިމަތިލެވޭނީ ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ފެންވަރު ފަހަކުން ފެށިގެން ފެންވަރު ދިހައެއްގެ ކޯހެއް ފުރިހަމަ ކުރަން ނުވަތަ ލައިސަންސް ޕްރޮގްރާމްތަކުގައި ބައިވެރިވާ ދަރިވަރުންނަށެވެ.\nލޯނު ދޫކުރާނީ "ރާއްޖެއިން ބޭރުން މަތީ ތަޢުލީމާއި ތަމްރީނު ހޯދަން ލޯނު ދިނުމުގެ އުޞޫލު 2019 ޖޫން" މަހުގެ ޖަދުވަލު 1 ގައި ހިމަނާފައިވާ ދާއިރާތަކަށް އެކަންޏެވެ. މިހާރު ކިޔަވަމުންދާ ދަރިވަރެއް ނަމަ، އިސްކަންދޭނީ ކޯސް ފުރިހަމަކުރުމަށް ކުރު މުއްދަތެއް އޮތް ފަރާތްތަކަށެވެ. މިގޮތުން އެއްވަރު ވެއްޖެ ހާލަތެއްގައި ބެލެވޭނީ މެރިޓް އުޞޫލަށެވެ.\nމިއަހަރު ސަރުކާރުން ލޯނު ދޫކުރަން ނިންމާފައި ވަނީ ފާއިތުވި އަހަރުތަކަށް ވުރެ ވަރަށް ބޮޑަށް މަދު އަދަދެއްކަން ފާހަގަކޮށްލެވެއެވެ. މިދިޔަ އަހަރު ރައީސް ޔާމީންގެ ސަރުކާރުން 600 ދަރިވަރުންނަށް ލޯނު ދެއްވިއެވެ. އަދި 2017 ވަނަ އަހަރު 500 ދަރިވަރުންނަށް 2016 ވަނަ އަހަރު 400 ދަރިވަރުންނަށް ލޯނު ދެއްވިއެވެ.


galehiri: ޢަބްދުﷲ ޢަފީފުގެ ބުރިހަންނެގުން- މުޙައްމަދު އަމީން ނާއިންޞާފުން ކުރެއްވި ކަމެއް\nޢަބްދުﷲ ޢަފީފުގެ ބުރިހަންނެގުން- މުޙައްމަދު އަމީން ނާއިންޞާފުން ކުރެއްވި ކަމެއް\nބުރިހަންނެގުމަކީ، ބަނޑު ބިންމަތީޖައްސައިގެން ހަތަރުފަށް އެއްތެލުން ބުރިކަށީގައި ތެޅުމެވެ. މިއީ އިހުގައި ސިޔާސީ ކުށްކުށަށް ދައުލަތުން ދެއްވި އެންމެބޮޑު ޢުޤޫބާތެވެ.\nދުވަސްވަރަކީ ދެވަނަ ބޮޑު ހަނގުރާމައިގެ ދުވަސްވަރެވެ. އައްޑުއަތޮޅަށް އިނގިރޭސި ސިފައިން ފައިބައިފިއެވެ. ކަނޑުގެ ސިފައިންގެ ބަޔަކު ކާނަލް ޖޯންސްގެ ވެރިކަމުގެ ދަށުގައި ފުރަތަމަ ފޭބީ އެއަތޮޅު ވިލިގިއްޔަށެވެ. އެއީ 29 ސެޕްޓެމްބަރ 1941 ގައެވެ.\nރޯޔަލް އެއަރފޯސް އާރު.އޭ.އެފްގެ މަރުކަޒު ހުރީ މާމެންދޫގައެވެ. މާމެންދޫއަކީ ހިތަދޫގެ ބައެކެވެ. ގަމަކީ އެއަތޮޅުގައި ގާއިމްކުރި ދިފާއީ ބާރުތަކުގެ ވެރިރަށެވެ. މަރަދޫގެ ހުޅަގުކޮޅަކީ ސިފައިންގެ "ކަބުރުގެ" އެވެ. ހިތަދޫ ކޯއްޓޭ ތެރޭގައި ވަނީ ސިފައިންތިބުމަށް ފޭލިގެތައް ޖަހާފައެވެ. ފެންމުލިމަތީގައި ބޮޑުބަޑީގެ ދެބަޑި ދުއްވާފަ އޮތެވެ. ފެންމުއްޔަކީ ހިތަދޫ އޮޑައްސަލު ތެރޭގައި އޮންނަ ސަރަހައްދަކަށް ކިޔާ ނަމެކެވެ. މީދޫގެ ފުއްޓަރުފަރާތު މާއެޅުވެސް އޮތީ ދިފާއުގެ ގޮތުން ތައްޔާރުކޮށްފައެވެ. ކުރުގޮތަކަށް ދަންނަވާނަމަ މުޅި އައްޑުއަތޮޅު އޮތީ ވަޔާއި ކަނޑުގެ ސިފައިންގެ މަރުކަޒަކަށެވެ.\nއެދުވަސްވަރު ސިލޯނުގައިހުންނެވި ދިވެހިދައުލަތުގެ ރެޕްރެޒެންޓެޓިވްއަކީ އފ. ކަކާގޭ ހުސެން ހިލްމީ ދީދީއެވެ. ނަމަވެސް ފަހުން އެމަގާމުގައި ހުންނެވީ - ހަމައެދުވަސްވަރު - އަލްއަމީރު ހަސަން ފަރީދު ދީދީއެވެ.\nމުޙައްމަދު އަމީން ލިޔުއްވައެވެ. "އަލްއަމީރު ހަސަން ފަރީދުގެ އަނެއް ބޭނުންފުޅަކީ އައްޑުއަތޮޅުގައި ހިގިކަމުގައި އޭނާއަށް އިވިވަޑައިގެންފައިވާ ގަޑުބަޑަކާމެދު ތަހުގީގު ކުރައްވައިގެން އެކަން ހަމަޖެއްސުމެވެ. (ދިވެހިރާއްޖެ ހަނގުރާމައިގެ ވިލާގަނޑެއްގެ ދަށުގައި)\nމިދަތުރު ހަސަން ފަރީދު އައްޑުއަތޮޅަށް ވަޑައިގަތީ އެޗް.އެމް.އެސް "މާލޮއި" ކިޔާ އިނގިރޭސި މަނަވަރެއްގައެވެ. އޭނާގެ އަރިހުގައި ސިއްކަ އަލިމަނިކުފާނު ގެންދެވިއެވެ. މިދަތުރު އައްޑޫ ހިތަދުއަށްވަޑައިގެން މުޙައްމަދު އަމީން ވިދާޅުވާ ގަޑުބަޑު ހަމަޖައްސެވުމަށްފަހު ހަސަން ފަރީދު "މާލޮއި"ގައި ގަމުން ފުރާވަޑައިގަތީ ސީދާ ސިލޯނަށެވެ. ފުރާވަޑައިގަތީ ސަރުކާރުން ހިތަދޫގައި ބައިތިއްބާފައި ތިބި ބުޗާ ހަސަން ކަލޭފާނާއި, މައުލަވީ މުހައްމަދު ޙަސަން ނަދްވީ ގޮވައިގެންނެވެ. ބުޗާ ހަސަން ކަލޭފާނު ބަހައްޓާފައިހުރީ އައްޑުއަތޮޅަށް އިނގިރޭސިން ފޭބުމުން ދިވެހިންނަށް ސަރުކާރުން ހައްދަވާފައި ހުރި ގަވައިދުތައް ހިންގަވާށެވެ. މިދެބޭކަލުން ތިއްބެވީ އަތިރެއެޅެގެ- މިހާރުގެ "ސީވިއު"ގައެވެ. ހިތަދޫގައި ހިނގި ގަޑުބަޑަކީ ބުޗާ ހަސަން ކަލޭފާނެވެ. އޭނާ އަތޮޅުގެ ރައްޔިތުންނާމެދު ކަންތައްތައް ކުރައްވަމުން ގެންދެވި ހަރުކަށިގޮތެވެ. ލިބެމުންދިޔަ އަނިޔާއެވެ.\n"މާލޮއި" ހައްދުންމަތިން ކޮޅުމަޑުލުގައި ޖައްސައި އަރިހުގައި ގެންނެވި ދެބޭކަލުން އެރަށަށް ބޭލުއްވީއެވެ. އަދި އެންމެ އަވަހަށް މާލެ ފުރާ އެއްޗަކުން އެދެބޭކަލުން މާލެ ފޮނުވުމަށް އަތޮޅުވެރިޔާއަށް އެންގެވުމަށްފަހު ފުރާވަޑައިގަތީއެވެ. "މާލޮއި" ކޮޅުމަޑުލުން ނުކުމެ ހައްދުންމަތީ މަތިން - ދެކުނުން - ހުވަދޫ ކަނޑުތެރެއަށް ގޮސް ހައްދުންމައްޗަށް ކައިރިކޮށް މިސްރާބުޖެހީ ސިލޯނަށެވެ. އައްޑޫން ފުރާވަޑައިގަތީ 1944ވަނަ އަހަރުގެ މާރޗް މަހުގެ ތެރޭގައެވެ.\nއައްޑޫގައި ގަޑުބަޑެއް ހިނގިކަމަށް މުޙައްމަދު އަމީނު ލިޔުއްވި ނަމަވެސް އެހިނގި ގަޑުބަޑަކީ ކޮބައިކަމެއް ނުލިޔުއްވައެވެ. އެހިނގި ގަޑުބަޑު ރަނގަޅަށް ދަންނަމީހުން އެއަތޮޅު ހިތަދޫގައި މިހާރުވެސް އެބަތިއްބެވެ. އަދި ހިތަދޫ ސިއްކަގޭ ދޮންމަނިކުފާނު މިގަޑުބަޑާބެހޭ ގޮތުން ލިޔުއްވާފައިވެސްވެއެވެ. ދޮންމަނިކުފާނަކީ އެއަތޮޅުގެ ތާރީޚަށް ޚިދުމަތް ކުރެއްވި މުޙައްރިރެކެވެ. މިގަޑުބަޑުގެ ތަފްޞީލު ހޯދަން އަޅުގަނޑު ހިތަދޫގެ މުސްކުޅިންކުރެން އިތުބާރުހުރި އެތައް ބަޔަކާއި އިންޓަވިއުކުރީމެވެ.\nގަޑުބަޑެއް ހަމަހުރެފައެއް ނުހިނގައެވެ. ކޮންމެ ގަޑުބަޑެއްވެސް ހިނގަނީ ކަންތައްތަކެއް ދިމާވެގެންނެވެ. ގަޑުބަޑެއް ހިނގާއިރު އޭގެ ފަހަތުގައި ސަބަބުތަކެއް ހުރެއެވެ. ތާރީޚު ދިރާސާކުރުމަކީ އެސަބަބުތަކާއެކު ދިރާސާކުރުމެވެ.\nދުވަސްވަރަކީ ކުރިންވެސް ދެންނެވިހެން ދެވަނަ ބޮޑުހަނގުރާމައިގެ ދުވަސްވަރެވެ. ރާއްޖެއޮތީ ބަޑަށް ޖެހިފައެވެ. ގަމަށް އަންނަ އިނގިރޭސި ބޯޓް ފަހަރުން ކާބޯތައްޗާއި އެނޫންވެސްތަކެތި އާދެއެވެ. ބޯޓްދޮށަށް ދިވެހިންދިއުން ސަރުކާރުން އޮތީ މަނާކޮށްފައެވެ. މިކަން ބަލަން ސަރުކާރުން ބަހައްޓާފައި ހުރީ ބުޗާ ހަސަންކަލޭފާނެވެ. ވަގަށް ނަމަވެސް އައްޑޫގެ ބައެއް މީހުން ބޯޓްދޮށަށް ގޮސް އެނޫންވެސް ބައެއްތަކެތި ހޯދައެވެ. ވިޔަފާރިކޮށް ހަދައެވެ. މިކަން އެނގޭއިރަށް އެބަޔަކު ގެނެސް ބަންދުކޮށް ތަޅާ ހަދައެވެ. މިކަން ކުރައްވަނީ ބުޗާ ޙަސަން ކަލޭފާނެވެ.\nބުޗާ ހަސަން ކަލޭފާނުގެ އަނިޔާވެރިކަމާ ހެދި އެއްދުވަހަކު ހިތަދޫގެބަޔަކު ނުކުމެ "އެޅެގެ" ހަސަންކަލޭފާނު ހުންނަވާ ގެއަށްގޮސް އެގޭ ގުދަނުގައި ހުރި2ގަޑުފޮށީގައި ހުރި ތަށިތައް ތަޅާލައި ލިޔެކިޔުންތައް ވީދާލައި ހަސަން ކަލޭފާނު ދުއްވަވާ ބައިސްކަލް ފުނޑުފުނޑުކޮށް ހެދިއެވެ. މިކަން ހިނގިއިރު ހަސަން ކަލޭފާނު ހުންނެވީ އާދަވެގެން އެއަތޮޅު ތެރެއަށް ކުރައްވާ ދަތުރުމަތީގައެވެ. މިކަން ހިނގިކަން ހަސަން ކަލޭފާނަށް އެންގެވީ މޫސާ އަލިދީދީއެވެ. މިޚަބަރު ލިބިލެއްވުމުން ޙަސަން ކަލޭފާނު އިންނެވި ބައްތެލި ގާތްކުރީ މާމެންދޫ ގަން ފަންނަށެވެ. ހިތަދުއަކަށް ނޫނެވެ.\nފަހުދުވަހު ހަސަން ކަލޭފާނުގެ އަނިޔާވެރިކަމާ ދެކޮޅަށްނިކުތީ ހިތަދޫ ރައްޔިތުންނެވެ. ލީޑަރަކަށް ހުންނެވީ ވާރުގޭ ޙަސަންދީދީއެވެ. މިމީހުން ފޭދުއަށްގޮސް ފޭދޫ މުޙައްމަދު ކަތީބު ހައްޔަރުކުރިއެވެ. އަދި ފޭދޫގައި ގަމު މީހުން ތިބޭ އަވަށްގަނޑުގައި ހުރި ގެއެއް ކަމަށްވާ "މާވަށްގެ"އަށް ގޮސް ހަސަން މަނިކުފާނު (ހަސަނާބެއާ) ހިތަދުއަށް ގެނެސް ތަނބެއްގައި ބަނެވެ. މިބައިގަނޑު އާރުއޭއެފް އަށް ގޮސް ބުޗާ ހަސަން ކަލޭފާނު ކޮބައިހޭ؟ އޭނަ ދޭށޭ ބުންޏެވެ. ނަމަވެސް އިނގިރޭސިން ހަސަން ކަލޭފާނެއް ނުދިނެވެ. ހިނގި ގަޑުބަޑަކީ މިއެވެ. ހަސަން ފަރީދުދީދީ އައްޑުއަށް ވަޑައިގަތީ މިގަޑުބަޑާ ގުޅިގެންނެވެ. ހިތަދުއަށް ވަޑައިގެން އޭނަ ފުރަތަމަވެސް ވަޑައިގަތީ "ފިނިފެންމާގެ" އަށެވެ. އެޅަދީދީގެ އަލިދީދީގެ ގެއަށެވެ. އެގޭ އުނދޯލީގައި އިށީދެވަޑައިގެން އިންނަވާ ވެރިންނާ ވާހަކަ ދެއްކުމަށްފަހު ގަން, ފޭދޫ ހިތަދޫ ތިން ރަށުގެ ފިރިހެނުން ހިތަދޫ ބޮޑުހަރުގޭ ކުރިމައްޗަށް އެއްކުރައްވައި އެމީހުންނާ ވާހަކަ ދެއްކުމަށްފަހު ހިނގާދިޔަ ގަޑުބަޑާ ގުޅިގެން އަތޮޅުގެ ރައްޔިތުންނަށް މާފު ދެއްވިއެވެ.\nހަސަން ފަރީދު ޝަހީދުވުމުން ހިތަދޫގެ ބަޔަކު ފިތުނަވެރި ހުޅުގަނޑެއް ރޯކޮއްލިއެވެ. މިކަމުގައި އިސްކޮށްހުރީ ސަގަރު އަލިތައްޚާނެވެ. އަލިތައްޚާނު ފެތުރުއްވި ޚަބަރަކީ ޢަބްދުﷲ ޢަފީފުމެން ހަސަން ފަރީދު އަވަހާރަކޮށްލަން ސިހުރު ހެދިއެވެ.\nޑަންގީގައި މުޙައްމަދު އަމީން ހުވަދުއަތޮޅަށް ވަޑައިގެން ދެ މަސްދޯނީގައި އައްޑުއަށް ވަޑައިގަތެވެ. އެއީ 26 ޖޫން 1944 ދުވަހު އިރުއޮއްސި އަނދިރިވީތަނާއެވެ. މުޙައްމަދު އަމީން ވަޑައިގަތީ ސީދާ މަރަދޫއަށެވެ. ސަގަރު އަލިތައްޚާނު ދޮންރަހާބެއާގެ އިބްރާހިމްދީދީ ބުގެ އަލިދީދީ މި މީސްމީހުން މިގަޑުބަޑުގެ ލީޑަރުންކަމުގައި މުޙައްމަދު އަމީނަށް ދެންނެވީ މީސްމީހުން މި މީސްމީހުންގެ ދޮގު ހެކިބަހުގެމައްޗަށް މުޙައްމަދު އަމީން މާލެ ގެންދެވިއެވެ.\nމިމީސްމީހުން މުޙައްމަދު އަމީނަށް ދެންނެވި މީސްމީހުން މާލެ ގެންދަވައި ބަނޑޭރިގޭ އަށިގޭގައި ހައްޔަރުކުރެއްވުމަށްފަހު މި މީސްމީހުންގެމައްޗަށް ޝަރީޢަތް ހިންގުނެވެ. ޙުކުމްކުރީ އެއަހަރު ޝައްވާލް މަހުގެ 18 ވަނަ ދުވަހުއެވެ. މީލާދީގޮތުންނަމަ އެއީ 1944 ވަނަ އަހަރުގެ އޮކްޓޯބަރުން6އެވެ. ޙުކުމް ކުރެއްވީ ޢަބްދުﷲ ފަހުމީދީދީ އެވެ.\nބުރިން ހަންނަގާ އަރުވާލަން ޙުކުމް ކުރި މީސްމީހުންނަކީ :\n* ޢަބްދުﷲ އަފީފު 26 އެތިފަހަރުން ތަޅައި 26 އަހަރަށް އަރުވާލުން ކ. ގާފަރަށް\n* އައްޝައިޚު ތުއްބީގެ އަލިދީދީ 26 އެތިފަހަރުން ތަޅައި 26 އަހަރަށް އަރުވާލުމަށް ފ. މަގޫދޫއަށް\n* ހިތަދޫ ކަތީބު ސިއްކަގޭ ޢަބްދުﷲ މަނިކުފާނު 26 އެތިފަހަރުން ތަޅައި 26 އަހަރަށް އަރުވާލަން ހއ. ތުރާކުނަށް\n* ޢަބްދުލް މަޖީދު އަލިދީދީ 26 އެތިފަހަރުން ތަޅައި 26 އަހަރަށް އަރުވާލުމަށް.\n* ކަތްދާފާނުގެ މުޙައްމަދު ސަލީމް 26 އެތިފަހަރުން ތަޅައި 26 އަހަރަށް އަރުވާލުމަށް\nތަޢުޒީރުކޮށް އަރުވާލުމަށް ޙުކުމް ކުރެވުނު މީހުން:\n* ފަޟީލަތުއް ޝައިޚު ހުސަން ރަހާ އަލްއަޒްހަރީ2އެތިފަހަރު 1 އަހަރާއި6މަހަށް އއ. ތޮއްޑުއަށް\n* އެޅަދީދީގެ އަލިދީދީ (އަފީފުގެ ބައްޕަ)3އެތިފަހަރު3އަހަރަށް ކ. ގުޅިއަށް\n* ހިތަދޫގެ އިސްކަތީބު އައްޝައިޚު މާވަޑިބެއްޔާގެ އިބްރާހިމްމަނިކު 8 އެތިފަހަރު 8 އަހަރަށް ހއ. ތުރާކުނަށް\n* އަބުދުލްމަޖީދު މުޙައްމަދު ދީދީ 8 އެތިފަހަރު 8 އަހަރަށް\nއައްޝައިޚު މާވަޑިބެއްޔާގެ އިބްރާހިމް މަނިކު ބުނުއްވިކަމަށް ސިއްކަގޭ ދޮންމަނިކުފާނު ލިޔުއްވާފައިވެއެވެ.\n"އެމީހުން ރަށަށް ފޮނުއްވިދުވަހު މުޙައްމަދު އަމީން ވިދާޅުވިއެވެ.\n"ކަލޭމެނަށް ސަރުކާރުން މިދެއްވި އަދަބަކީ ނުޙައްގު އަދަބެއްކަން އެނގުމުން ދޫކޮށްލީއެވެ. މިއީ ބަޔަކުފެށި ވަރަށް ބޮޑު ފިތުނައެއްކަން ސަރުކާރަށް ސާބިތުވުމުން ކަލޭމެން ދޫކޮށްލީއެވެ." އަދި އެންމެންގެ ކައިރިން މުޙައްމަދު އަމީނު ޙައްޤު ކެނޑުއްވިއެވެ."\nމަސްދަރު: "ޖަޒީރާ ޑެއިލީ"\n19 ފެބްރުއަރީ 2008 - 14:27


ބެލިސްޓިކް މިސައިލްތައް ވަށައިލައްވައިގެން ހުންނަވާ އެމެރިކާއަށާއި ދެކުނު ކޮރެއާއަށް ކިމް ޙަމަލާ ދެއްވައިފި |\nބެލިސްޓިކް މިސައިލްތައް ވަށައިލައްވައިގެން ހުންނަވާ އެމެރިކާއަށާއި ދެކުނު ކޮރެއާއަށް ކިމް ޙަމަލާ ދެއްވައިފި\nއުތުރު ކޮރެޔާގެ ޒަޢީމު ކިމް ޖޮންގް އިލް އޭނާގެ ޤައުމުގައި ހުރި އެންމެ ވަރުގަދަ ބެލިސްޓިކް މިސައިލް ކައިރީގައި ހުންނަވައިގެން އެމެރިކާއަށާއި ދެކުނު ކޮރެއާއަށް ބަހުގެ ޙަމަލާތަކެއް ދެއްވައިފިއެވެ. އޭނާ ތުހްމަތު ކުރެއްވި ގޮތުގައި ދުނިޔޭގެ ޞުލްޙައަށް ބިރު ދައްކަނީ މި ދެ ޤައުމުންނެވެ.\nކިމް ވިދާޅުވިގޮތުގައި އުތުރު ކޮރެއާއިން ހަތިޔާރު އުފައްދާ ތަރައްޤީ ކުރަނީ އެމެރިކާގެ ޢުދްވާނީ ސިޔާސަތާއި ދެކުނު ކޮރެއާގައި ޖަމާކޮށްފައިވާ ލަޝްކަރުތަކާ ކުރިމަތިލުމަށް ޓަކައެވެ.\nއުތުރު ކޮރެއާގެ ނޫސް އޭޖެންސީ ކިމް ޖޮންގާ ޙަވާލާދީ އިއްޔެ ބުނިގޮތުގައި އުތުރު ކޮރެއާއިން ޢަސްކަރީ ބާރު ވަރުގަދަ ކުރަނީ އަމިއްލަ ނަފްސުގެ ދިފާޢުގައެވެ. އެއީ ހަނގުރާމައެއް ކުރަންވެގެން ކުރާ ކަމެއްނޫނެވެ. އޭނާ ވިދާޅުވިއެވެ. "ހަނގުރާމައާ ބެހޭގޮތުން އެއްވެސް މީހަކާ ވާހަކައެއް ނުދައްކާނަމެވެ. އެކަމަކު ވާހަކަ ދައްކާނީ ހަނގުރާމަ މަނާކުރުމާ ބެހޭގޮތުންނެވެ. އަހުރެމެން މައިތިރި ކުރުމުގެ ބާރު ވަރުގަދަ މި ކުރަނީ ޤައުމީ ސިޔާދަތަށް ޓަކައެވެ."\nކިމް މި މޭރުމުން ވާހަކަފުޅު ދެއްކެވީ ދިފާޢީ ތަރައްޤީއާ ބެހޭ މަޢުރަޟު ބައްލަވައިލައްވަމުންނެވެ. މި މަޢުރަޟު ބައްލަވައިލައްވަން ވަޑައިގެން އުޅުއްވަނިކޮށް ނަގާފައިވާ ބައެއް ފޮޓޯތައް އުތުރު ކޮރެއާގެ ވެރިކަން ކުރާ ޕާޓީގެ ދުވަހު ނޫސް ރޯޑޮންގް ސިންމޫންގައި މިއަދު ވަނީ ޝާއިޢުކޮށްފައެވެ. ކިމް ބައެއް ފޮޓޯތައް ނަންގަވާފައި ވަނީ އުތުރު ކޮރެއާގައި ހުރި އެންމެ ވަރުގަދަ ބެލިސްޓިކް މިސައިލް ކައިރީގައި ހުންނަވައިގެންނެވެ. އޭގެތެރޭގައި ހުވަސުންގް– 16 ނަމަކަށް ކިޔާ މިސައިލް ވެއެވެ. މި މިސައިލް އަދި ތަޖްރިބާ ނުކުރެވޭ ކަމަށް ހުޅަނގުން ބުނެއެވެ.\nދެކުނު ކޮރެއާގެ ދިފާޢީ ވުޒާރާގެ ތަރްޖަމާނު ވިދާޅުވިގޮތުގައި އެމެރިކާއާއި ދެކުނު ކޮރެއާގެ ޖާސޫސީ އިދާރާތަކުން މިހާރު ދަނީ މި މަޢުރަޟުން ފެނިފައިވާ ހަތިޔާރުތައް ދިރާސާ ކުރަމުންނެވެ.\nއަނެއްކޮޅުން އެމެރިކާ ބުނާގޮތުގައި އުތުރު ކޮރެއާއެކު ސިޔާސީ ވާހަކަދެއްކުންތައް ބޭއްވުމަށް އެމެރިކާ އޮތީ ތައްޔާރަށެވެ. ވޮޝިންގްޓަނުން އުތުރު ކޮރެއާއަށް ދަތިކުރުމަށް އަޅާފައިވާ ފިޔަވަޅުތައް ދަމަހައްޓައިގެން އޮވެ ވާހަކަ ދެއްކުމުގެ ބޭނުންމެއްނެތް ކަމަށް އުތުރު ކޮރެއާއިން ބުނެއެވެ.\nކިމް ވިދާޅުވިއެވެ. "އުތުރު ކޮރެއާއާ ދެކޮޅަށް ދަތި ކުރުމުގެ ފިޔަވަޅުތައް ދަމަހައްޓައިގެން އޮވެ އުތުރު ކޮރެއާއާ ދެކޮޅަށް އެއްވެސް ޢުދްވާނީ ޝުޢޫރުތަކެއް ނުގެންގުޅޭ ކަމަށް ބުންޏަސް އެބަސް ޤަބޫލު ކުރަން ވަރަށް ދަތިވާނެއެވެ."\nއުތުރު ކޮރެއާއާ އެމެރިކާއާ ދެމެދުގައި ސިޔާސީ ވާހަކަދެއްކުންތައް ދެ އަހަރެއްހާ ދުވަސް ވަންދެން ބޭއްވިފައިވާކަން ފާހަގަ ކުރެވެއެވެ. އުތުރު ކޮރެއާގެ ނިޔުކްލިއަރ ހަތިޔާރުތައް ނައްތައިލައިފިނަމަ ދަތި ކުރުމުގެ ފިޔަވަޅުތައް ނައްތާލައިނެ ކަމަށް އެމެރިކާއިން ބުނާބުނުމާ އެމެރިކާގެ ޢަމަލުތައް ސީދާ ނުވާތީ އެ ވާހަކަދެއްކުންތައް ވަނީ ފޭލްވެފައެވެ.\nއެމެރިކާއިން އުތުރު ކޮރެއާއަށް ގޮވައިލަނީ އެއްވެސް ޝަރްޠަކާ ނުލައި ވާހަކަދެއްކުންތަކަށް ރުޖޫޢަވުމަށެވެ. އެހެނަސް އުތުރު ކޮރެއާ ބުނާގޮތުގައި އެމެރިކާއިން ގެންގުޅޭ ޢުދްވާނީ ސިޔާސަތު އެއްކިބާ ނުކުރާނަމަ އެމެރިކާއާއެކު ވާހަކަދެއްކުމެއް ނޯންނާނެއެވެ.\nއަނެއްކޮޅުން ދެކުނު ކޮރެއާއަށް ބަލާއިރު އެ ޤައުމުން ވެސް މިހާރު ދަނީ ހަތިޔާރުގެ މައިދާނުގައި އަވަށްޓެރި އުތުރާ ވާދަކުރަމުންނެވެ. ފަހަކަށް އައިސް ދެކުނު ކޮރެއާއިން ވަނީ ކުރު ރާސްތާ ބޮލިސްޓިކް މިސައިލާއި ތަފާތު ބާވަތްތަކުގެ ހަތިޔާރުތަކެއް ތަޖްރިބާކޮށްފައެވެ. ދެކުނު ކޮރެއާއިން ދާދި މިދާކަށް ދުވަހު ތަޖްރިބާ ކުރި ބެލިސްޓިކް މިސައިލް ތަޖްރިބާކޮށްފައި ވަނީ އަޑިންދާ ބޯޓެއްގައެވެ. ދެކުނު ކޮރެއާ ބުނާގޮތުގައި އެ ޤައުމުން ވަރަށް އަވަހަށް މަތިންދާބޯޓު އުފުލާ މަނަވަރެއް ބަންނާނެއެވެ. މީގެއިތުރަށް ދެކުނު ކޮރެއާ ވަނީ އެމެރިކާ އަތުން އެފް- 35 މަރުކާގެ ހަނގުރާމަމަތީ މަތިންދާ ބޯޓްތަކެއް ގަނެފައެވެ.\nސަލާމަތީ މަޖިލީހުން އެތުރު ކޮރެއާއާ ދެކޮޅަށް ފާސްކޮށްފައިވާ ޤަރާރުތައް ބުނާގޮތުގައި އެ ޤައުމުގައި ބެލިސްޓިކް ހަތިޔާރާއި ނިޔުކްލިއަރ ހަތިޔާރު އުފެއްދުމަކީ މަނާކަމެކެވެ. އެހެންނަމަވެސް އުތުރު ކޮރެއާއިން މި ކަމަށް އަޅައިނުލައި ހަތިޔާރު އުފެއްދުމުގައި ދަނީ ކުރިއަށެވެ. އުތުރު ކޮރެއާ ބުނާގޮތުގައި އެމެރިކާއާއި އަވަށްޓެރި ދެކުނު ކޮރެއާއިން ދީފާނެ ޙަމަލާއަކުން އަމިއްލަ ނަފްސު ދިފާޢު ކުރުމަށް ޓަކައި އެ ޤައުމަށް ހަތިޔާރު ބޭނުންވެއެވެ. ދެކުނު ކޮރެއާގައި އެމެރިކާގެ 28،500 ސިފައިން ތިބިކަން ފާހަގަކުރެވެއެވެ. މިއީ އުތުރު ކޮރެއާއިން ދީފާނެ ޙަމަލާއަކުން ދެކުނު ކޮރެއާ ޙިމާޔަތް ކުރުމަށް ޓަކައި ބާއްވާފައިވާ ބާރެއްކަމަށް ވޮޝިންގްޓަން ބުނެއެވެ.


އަޅުގަނޑުމެން ދިވެހި ރައްޔިތުންނަށް ތާހިރު ދިރިއުޅުމެއް ހޯދައިދޭނަން : ރައީސް ނަޝީދު – Maldivian Democratic Party\nއަޅުގަނޑުމެން ދިވެހި ރައްޔިތުންނަށް ތާހިރު ދިރިއުޅުމެއް ހޯދައިދޭނަން : ރައީސް ނަޝީދު\nދިވެހި ރައްޔިތުންގެ ޑިމޮކްރަޓިކް ޕާޓީ (އެމްޑީޕީ)ގެ ވެރިކަމެއްގައި ދިވެހި ރައްޔިތުންނަށް ތާހިރު ދިރިއުޅުމެއް ހޯދައިދޭނެކަމަށް ޕާޓީގެ ރިޔާސީ ކެނޑިޑޭޓު ރައީސް މުހައްމަދު ނަޝީދު ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ސްރީލަންކާގައި ދިރިއުޅެމުންދާ ދިވެހި ރައްޔިތުންނާއި ބައްދަލުކުރެއްވުމަށް ކޮލޮމްބޯގައި ބެޭއްވުނު ޖަލްސާގައި ވާހަަފުޅު ދައްކަވަމުންނެވެ. ރައީސް ނަޝީދުގެ ވާހަކަފުޅުގައި 30 އަހަރުގެ ވެރިކަމުގައި މަޑުޖެހިގެން އައި ކުރިއެރުމާއި، އެމްޑީޕީގެ3އަހަރު ތެރޭއައި ހަލުވި ތަރައްގީ އަޅައިކިޔުއްވިއެވެ.\nމިގޮތުން އުމްރާނީ ތަރައްގީއަށް އަލިއަޅުވައިލައްވަމުން ރައީސް ނަޝީދު ވިދާޅުވީ 30 އަހަރުގެ ވެރިކަމުގައި ގާއިމްކުރެވިފައިވަނީ 38 ބަނދަރުކަމަށާއި އެމްޑީޕީގެ ވެރިކަމުގައި 46 ބަނދަރު ބިނާކުރިކަމަށެވެ. ފެނާއި ނަރުދަމާއަށް ބައްލަވައިލައްވަމުން ރައީސް ނަޝީދު ފާހަގަކުރެއްވިގޮތުގައި ފެން ތަޣައްޔަރުވެފައިވާ 62 ރަށް އޮތްކަމަށެވެ. ސާފު ބޯފެން ފޯރުކޮށްދެވެމުން އައީ ހަމައެކަނި މާލެއަށް ކަމަށް ރައީސް ނަޝީދު ވިދާޅުވިއެވެ. އެހެންނަމަވެސް އެމްޑީޕީގެ ވެރިކަމުގައި 17 ރަށެއްގައި ނަރުދަމާ ގާއިމްކުރިކަމަށް އެމަނިކުފާނު ވިދާޅުވިއެވެ. އަދި6ރަށަކަށް ސާފު ބޯފެން ފޯރުކޮށްދިންކަމަށްވެސް ވިދާޅުވިއެވެ.\nދިވެހި ދައުލަތުން އިޖުތިމާއީ ރައްކާތެރިކަމުގެ ގޮތުން ޒަކާތް ފިޔަވައި އިތުރު އެހީއެއް މީގެކުރިން ނުލިބޭ ކަމަށާއި ފަހަރެއްގައި ގާތްތިމާގެކަމުގެ ސަބަބުން އެހީ ލިބުނަސް އުސޫލެއްގެ ގޮތުން އިތުރު އެހީއެއް ނުލިބޭކަމަށް ރައީސް ނަޝީދު ވިދާޅުވިއެވެ. އެމްޑީޕީން ވެރިކަމަށް އައީ އިޖުތިމާއީ ރައްކާތެރިކަމުގެ ވައުދަކާއި އެކީ ކަމަށާއި އެވައުދުވެސް ފުއްދަފައިވާނޭކަން ރައީސް ނަޝީދު ފާހަގަ ކުރެއްވިއެވެ.\nމީގެ ކުރިން ރާއްޖޭގެ ތައުލީމީ ހާލަތާއި ބެހޭގޮތުން ވާހަކަދައްކަވަމުން ރައީސް ނަޝީދު ވިދާޅުވީ އިނގިރޭސި މީޑިއަމަށް ކިޔަވައިދެމުން އައީ ކުރިން ހަމައެކަނި މާލޭގައި ކަމަށާއި 90ގެ އަހަރުތަކުގައި ބެލެނިވެރިންގެ އިހުތިޖާޖަށްފަހު ގްރޭޑް 7ކަށް ރާއްޖެތެރޭ ކިޔަވައިދޭން ފެށުނުކަމަށެވެ. ގްރޭޑް 10އަކާއި ހަމައަށް މުޅި ރާއްޖޭގައި ކިޔަވައިދޭން ފެށުނީ އެމްޑީޕީ ރާއްޖޭގައި އުފެދުނު ފަހުންކަމަށް ރައީސް ނަޝީދު ވިދާޅުވިއެވެ. މަދަރުސާތައް އެއްދަންފަޅި އަށް ހަދާ ވަށައިޖެހޭ ތައުލީމީ ނިޒާމެއް ގާއިމްކޮށް ތައުލީމި ނިޒާމް ޒަމާނީ ފެންވަރަށް ބަދަލުކުރަން އެމްޑީޕީ ސަރުކާރުން މަސައްކަތް ފަށައިފައިވާކަމަށް ރައީސް ނަޝީދު ވިދާޅުވިއެވެ.\nސިޔާސީ ބޭނުމަށް ދިވެހިންގެ ހިތްތަކާއި ކުޅެލަން ބޭނުންވީމާ އެކިއިރުއިރު އެކިވެރިން އިސްލާމްދީން ކުރިއަށް ނެރޭކަމަށާއި އެހެންނަމަވެސް އެކަން ރައްޔިތުންނަށް މިހާރު އެނގޭކަމަށް ރައީސް ނަޝީދު ވިދާޅުވިއެވެ. ދިގު 30 އަހަރު ބިނާކުރެވިފައިވަނީ 31 މިސްކިތްކަމަށާއި އެމްޑީޕީގެ3އަހަރު 47 މިސްކިތް އެޅިކަމަށާއި އަދި 150 ރަށުގައި ގުރުއާން ޓީޗަރެއް ނެތުމުން 150 ޓީޗަރުން އުފައްދައި އެރަށްރަށުގައި ކިޔަވައިދެމުންދާކަމަށް އެމަނިކުފާނު ވިދާޅުވިއެވެ.\n1700ގެ އަހަރުތަކުގެ ތެރޭގައި އަޅުން ގެންގުޅުން ރާއްޖޭގައި މަނާކުރެވުނަސް ފަހަކާއިޖެހެންދެންވެސް މަސައްކަތްކުރާ މީހުންގެ ހައްގު ހިމާޔަތްކޮށްދީފައިނުވާކަމަށް ރައީސް ނަޝީދު ވިދާޅުވިއެވެ. އެހެންނަމަވެސް އެމްޑީޕީގެ ވެރިކަމުގައި އިންޓަރނޭޝަނަލް ލޭބަރ އެސޯސިއޭޝަންގެ މެންބަރުކަން ލިބުނުކަމަށާއި އަދި މަސައްކަތްތެރީންގެ ހައްގުތައް ހިމާޔަތްކުރުމަށް ގާނޫނުތައް ސަރުކާރުން ތައްޔާރުކުރަމުންދިޔަކަމަށް އެމަނިކުފާނުވިދާޅުވިއެވެ.\nރާއްޖޭގެ ރައްޔިތުން އަބަދުވެސް ޑިމޮކްރަސީއަށާއި ޚިޔާލުފާޅުކުރުމުގެ މިނިވަންކަން ބޭނުންވާކަން ފާހަގަކުރައްވަމުން 2008ގެ ކުރިން ރާއްޖޭގައި ޑިމޮކްރެޓިކް ވެރިކަމެއް އެެއްވެސް އިރެއްގައި ނެތްކަމަށް ވިދާޅުވިއެވެ. އަދި ރާއްޖޭގެ ރައްޔިތުންނާއި އެއްވަރަށް ޑިމޮކްރެސީގެ އުސޫލްތަކަށް ބަދަލު، ފައްކާވެގެން އައިބަޔަކު އިންސާނީ ހަޔާތުގައިވެސް ހޯދަން އުނދަގޫވާނޭކަމަށް އެމަނިކުފާނު ވިދާޅުވިއެވެ. ރާއްޖޭ ރައްޔިތުން އެއްބުރުން އެމްޑީޕީއަށް އިންތިޚާބު ކާމިޔާބުކޮށްދިނުމުގެ އަޒުމުގައި ތިބީ ހެޔޮ ބަދަލު ގެނެސްދިން ބަޔަކީ މިޕާޓީކަމުގައިވާތީކަމަށް ވިދާޅުވިއެވެ. އަދި ރައްޔިތުން ވެރިކަން ވައްޓާލިގޮތުން ތިބީ ރުޅިއައިސްފައިކަމަށްވެސް ރައީސް ނަޝީދު ވިދާޅުވިއެވެ.\nމިހާރުކުރެވެމުންދަނީ ހަރާމްވެރިކަމެއްކަމެއްކަމަށާއި ނޮވެމްބަރު 11ގެ ކުރިން ވަހީދު ވެރިކަމުން ފައިބަން ޖެހޭނެކަމަށް ރައީސް ނަޝީދު ވިދާޅުވިއެވެ. ރާއްޖެގެ ރައްޔިތުން ދަރީން ތަރުބިއްޔަތުކޮށް ހެޔޮ ދިރިއުޅުމެއް އުޅެން ބޭނުންވާކަމަށާއި އެކަން ފުރިހަމަ ވާނީ ޑިމޮކްރަސީ ގާއިމްވެގެންކަން އެމަނިކުފާނު ފާހަގަކުރެއްވިއެވެ. އަދި މިއަދު ބަންދުވެގެން ރާއްޖޭގައި ތިބެންޖެހިގެން ނުވާނޭކަމަށާއި ލާމެހިފައިވާ ދުނިޔެއެއްގައި އުޅެންޖެހޭ ކަމަށް ވިދާޅުވިއެވެ. ވާހަކަފުޅު ނިންމަވާލެއްވުމުގެ ކުރިން ސްރީލަންކާގައި ދިރިއުޅެމުންދާ ދިވެހީން ރައީސް ނަޝީދަށްކީ ފުރިހަމަ މެހެމާންދާރީއަށް އެމަނިކުފާނު ޝުކުރު އަދާކުރެއްވިއެވެ.


Fuppaameyge Cancer Jehifaiva Majeedhu Ehee Akah Edhi Edhi\nފުއްޕާމޭގެ ކެންސަރު ޖެހިފައިވާ މަޖީދު އެހީއަކަށް އެދި އެދި--\n5 އޯގަސްޓު 20187ކޮމެންޓް\nތ. ތިމަރަފުއްޓަށް އުފަން އުމުރުން 59 އަހަރުގެ އަބްދުލް މަޖީދު މާހިރަކީ އުފާވެރި ދުވަސްތަކެއް ވޭތުކުރަމުން އައި މީހެކެވެ. އެހެންނަމަވެސް އޭނާ އާއި އޭނާގެ މުޅި އާއިލާ ދިރިއުޅެމުން އައި އުފާވެރި ދިރިއުޅުން ބަނަވެ ހަޔާތަށް އުދާސްކަން ގެނުވީ މީގެ އަހަރެއްހާ ދުވަސްކުރިން މާޖިދަށް ފުއްޕާމޭގެ ކެންސަރު ޖެހިފައިވާކަން އެނގުނު ހިސާބުންނެވެ.\nހަތް ކުދިންގެ ބައްޕައެއްކަމަށްވާ މާޖިދުގެ ބަލި ހާލަތާއި ގުޅޭގޮތުން ވީއެފްޕީއާ ވާހަކަ ދައްކަމުން އޭނާގެ އެންމެ ދޮށީ އަންހެން ދަރިފުޅު އައިމިނަތު ނަސްވާ ބުނީ އެންމެ ފުރަތަމަ އޭނާގެ ބައްޕަ މަސައްކަތްކުރަމުން އައި ހޮޓާ ތެރެއަށް އަނބުރައިގަނެގެން ވެއްޓުނީ ކަމަށެވެ. އަދި އެހިސާބުން ސިއްހީ މަރުކަޒަށް ގެންގޮސް ފަރުވާ ދިނުމުން ފުއްޕާމޭގައި އެއްޗެއް އިންކަމަށް ޑޮކްޓަރު ބުނިކަމަށެވެ.\n"އެންމެ ފުރަތަމަ ބައްޕަ އަނބުރައިގަނެގެން ވެއްޓުނީ އޭރު ބައްޕަ މަސައްކަތް ކުރާ ހޮޓާ ތެރެއަށް. ދެން ޑޮކްޓަރަށް ދެއްކީމަ ބުނީ ފުއްޕާމޭގައި އެއްޗެއް ހެދިފައި އެބަ އިނޭ އަވަހަށް މާލެ ދާށޭ." ނަސްވާ އޭނާގެ ބައްޕަގެ ހާލަތާއި ގުޅޭގޮތުން ކިޔައިދިނެވެ.\nމީގެ އަހަރެއްހާ ދުވަސްކުރިން ފުއްޕާމޭގެ ކެންސަރުގެ ޝިކާރައަކަށް މާޖިދުވެފައިވާކަމަށް ޑޮކްޓަރުން ބުނެފައިވާއިރު އޭނާއަށް މިހާރު އަންނަނީ ކީމޯ އާއި ރޭޑިއޭޝަންގެ ފަރުވާ ވެސް ދެމުންނެވެ. އެގޮތުން އެފަރުވާތައް އޭނާއަށް ދެމުން އައިސްފައިވަނީ ހުޅުމާލޭ ހޮސްޕިޓަލުންނާއި އިންޑީއާގެ ރީޖަނަލް ކެންސަރު ސެންޓަރުންނެވެ. އެހޮސްޕިޓަލުތަކަކީ އާސަންދަ ލިބޭ ހޮސްޕިޓަލުތަކެއް ނަމަވެސް ކެންސަރުގެ ފަރުވާއަށް ބޭނުންކުރާ ބޭހަށް އާސަންދަ ނުލިބޭކަމަށް މާޖިދުގެ ދަރިފުޅު ބުނެއެވެ.\n"އެންމެ ފަހުން އިންޑިއާއަށް ގޮސް ބައްޕައަށް ރޭޑިއޭޝަން ފަރުވާގެ ފަސް ޑޮޒް ދިނީ މިދިޔަ މަހު. އާސަންދައިން ބަލިމީހާގެ ޓިކެޓާއި ބައެއް ހަރަދުތައް ކަވަރުކޮށްދޭ. އެކަމަކު ކެންސަރު ފަރުވާއަށް ބޭނުންކުރާ ބޭހަށް އާސަންދަ ނުލިބޭއިރު އެބޭސްތައް ވަރަށް އަގުބޮޑު." ނަސްވާ ބުނެއެވެ.\nހޮޓަލެއްގައި މަސައްކަތްކުރަމުން އައި މާޖިދު، ފުއްޕާމޭގެ ކެންސަރުގެ ޝިކާރައަކަށްވި ނަމަވެސް މާލީހާލަތު ތަން ނުދިނުމުގެ ސަބަބުން އެކަށީގެންވާ ގޮތެއްގައި މާޖިދަށް ފަރުވާ ހޯދުމަށް އެ އާއިލާއަށް ވަނީ ދަތިތަކަކާއި ކުރިމަތިވެފައެވެ. މާޖިދުގެ ފުރާނަ ސަލާމަތް ކުރުމަށް މިއަދު އެއާއިލާއިން ތިއެންމެ ފަރާތްތަކުގެ ދީލެތި އެހީއަކަށް އެދިއެދިތިބިއިރު މާޖިދަށް އެހީވުމަށް ތިއެންމެ ފަރާތްތަކުގެ ފަރާތުން ލިބޭ ކުޑަކުޑަ އެހީއަކީ ވެސް އެއާއިލާއަށް ވަރަށް ބޮޑު އެހީއަކަށް ވެގެންދާނެއެވެ.\nއަބްދުލް މަޖީދު މާހިރަށް އެހީވުމަށް އެދޭ ފަރާތްތަކުން އެ އާއިލާ އާއި ގުޅައިގެން އެކަން ކުރިއަށް ގެންދިއުން އެދެމެވެ.\nއަބްދުލް މަޖީދު މާހިރަށް އެހީވުމަށް\nނަމްބަރު: 9968215 (އައިމިނަތު ނަސްވާ/ ދޮށީ ދަރި)\nއެކައުންޓް ނަމްބަރު: 7730000133664 (ނަސްވާގެ ދަރި އަލީ ފަރުހާންގެ އެކައުންޓް ނަމްބަރު)\nނޯޓް: ވީއެފްޕީ އެހީ މި ސެގްމަންޓްގެ ދަށުން ގެނެސްދެވޭ ފަރާތްތަކަށް އެހީތެރިވުމަށް އެދޭ ފަރާތްތަކުން އެ އާއިލާ އާއި ގުޅުއްވައިގެން އެހީގެ ކަންކަން ކުރިއަށް ގެންދިއުން އެދެމެވެ.\nކެންސަރު ތ.ތިމަރަފުށި ސީއެންއެމް އެހީ\nإِنَّا لِلّهِ وَإِنَّـا إِلَيْهِ رَاجِعو\nބޭބެ މިއަދު ނިޔާވެއްޖެ...\nޅޭއް ތައް ކާކު ދިން ދެރައެއް.\nބްރިޛް މަތީ ކައިވެނި ކުރީމަ ހުންނާނީ ރަނގަޅަށް ! މި ފަދަ މީހުންނަށް އަޅާލާނަމަދޯ!\nމިފަދަ މީހުންނަށް ސަރުކާރުން އެހީތެރިވާެންޖެހޭ. ބޭސްފަރުވާއަށް އެއްކޮށް ސަރުކާރުން ހަރަދުކުރަންޖެހޭނެ\nހުސްނުވާ އާސަންދައިގެ ފެންވަރަކީ ކެންސަރުފަދަ ނާޒުކު ބަލިމީހަކަސް ރާއްޖެއިން ލިބޭ އިންޖެކްޝަނެއް ޖަހާލަ ނުދެވޭ އެހެންނޫންވާނީ ސްކީމަށް އެންމެ ރުފިޔާއަށްވެސް އިތުރުނުކޮށް ހުސްނުވާ އާސަންދައަށް ބަދަލްވީ އެކަމަކު ޖީއެސްތީ 6% އަށް އިތުރުވީ


މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމާބެހޭ\nމަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ޚާއްޞަ އިނާމަށް މިއަހަރު ހުޅުވައިލެވުނު ގިންތިތަކުގެ ތެރޭގައި ހިމެނޭ، މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތިއަށް ނަންހުށަހެޅުމުގެ ފުރުސަތު އިތުރަށް ފުޅާކުރުމަށްޓަކައި އެ ގިންތީގެ ޝަރުޠަށް، ޚާއްޞަ އިނާމާބެހޭ ކޮމިޓީން ބަދަލުގެންނަވައިފިއެވެ. މިގޮތުން ގެންނެވި ބަދަލަކީ، އެ ޝަރުޠުގައި ހިމެނޭ ކޯހުގެ ކޮންމެ މާއްދާއަކުން ނުވަތަ މޮޑިއުލަކުން އެންމެމަތީ ދަރަޖަ ލިބިފައިވުން ކަމަށް އޮންނަ ޝަރުޠު އުނިކުރެއްވުމެވެ. މިބަދަލު ގެންނަވައި މި ގިންތިއަށް އަލުން ނަން ހުށަހެޅުމުގެ ފުރުޞަތު، ޚާއްޞަ އިނާމާބެހޭ ކޮމިޓީން މިއަދު ހުޅުއްވައިލައްވައިފިއެވެ. މި ފުރުޞަތު ހުޅުއްވައިލައްވާފައިވަނީ، މިއަދުން ފެށިގެން އަންނަ އޮކްޓޫބަރު މަހުގެ 14ވާ އަންގާރަ ދުވަހުގެ ހަވީރު 4:00ގެ ނިޔަލަށެވެ.\nމި ފުރުސަތު ހުޅުއްވައިލެއްވި ކަމުގައިވިޔަސް، މިހާރު އިނާމަށް ނަން ހުށަހަޅާފައިވާ ކެންޑިޑޭޓުން އަލުން ފޯމު ހުށަހަޅަން ނުޖެހޭގޮތަށް އެކޮމިޓީން ވަނީ ނިންމަވާފައެވެ.\nޚާއްޞަ އިނާމާބެހޭ ކޮމިޓީން މިގެންނެވި އިޞްލާޙާއެކު، މަތީ ތަޢުލީމާއި ތަމްރީނުގެ ކޯހަކުން އެންމެމަތީ ވަނަ ހޯދުމުގެ ގިންތިން އިނާމު ދިނުމަށް ހަމަޖެހިފައިވާ ޝަރުޠު، ތިރީގައި މިވަނީއެވެ.\n(ހ) ފުރިހަމަކޮށްފައިވާ ކޯހުން، ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ލެވެލްގެ ސަނަދެއް ލިބިފައިވުން. (އޯޑިނަރީ ބެޗްލަރސް ޑިގްރީއަކީ، ޤައުމީ ސަނަދުތަކުގެ އޮނިގަނޑުގެ ލެވެލް 7ގެ ސަނަދެކެވެ.)\n(ރ) ހާސިލުކޮށްފައިވާ ސަނަދުން ހޯދާފައިވާ މާކްސްގެ ނުވަތަ ގްރޭޑުގެ އެވްރެޖް، އެސަނަދުގައި ދެވޭ އެންމެ މަތީ ދަރަޖައިގައި ހިމެނިފައިވުން. އެވްރެޖް މާކްސް ދަރަޖަ ކުރެވިފައި ނުވާނަމަ، 85 އިންސައްތަ ނުވަތަ އެއަށްވުރެ މަތިން އެވްރެޖް މާކްސް ހޯދާފައިވުން.\n(ކ) ފުރިހަމަކުރި ކޯހަކީ، ޤައުމީ ސަނަދުތަކުގެ އޮނިގަނޑުގެ ލެވެލް 7ގެ ކޯހެއްނަމަ، އިނާމަށް ކުރިމަތިލާ ދަރިވަރާއެކު މަދުވެގެން 10 ދަރިވަރުން އެ ކޯހުން، އެ ބެޗުގައި ކޯސް ފުރިހަމަކޮށް ފާސްވުން. ފުރިހަމަކުރި ކޯހަކީ، ޤައުމީ ސަނަދުތަކުގެ އޮނިގަނޑުގެ ލެވެލް 8 ނުވަތަ އެއަށްވުރެ މަތީ ކޯހެއްނަމަ، އިނާމަށް ކުރިމަތިލާ ދަރިވަރާއެކު މަދުވެގެން5ދަރިވަރުން އެ ކޯހުން، އެ ބެޗުގައި ކޯސް ފުރިހަމަކޮށް ފާސްވުން. އެއް ކެންޕަހަށްވުރެ ގިނަ ކެންޕަހުގައި އެއް ކޯހެއް ހިންގިނަމަ، ކޮންމެ ކެންޕަހެއްގައި އެކުގައި ކިޔެވި ދަރިވަރުންގެ ގުރޫޕް ބެޗެއް ކަމަށް ބެލެވޭނެއެވެ.


Manadhoo in 26 meehaku quarantine koffi | Mihaaru\n14 ސެޕްޓެމްބަރ 2020 - 23:42 1 comment\nނޫސްވެރިންގެ ބައްދަލުވުމުގައި އެތަނުގެ ތަރުޖަމާން، ޑރ. ނަޒްލާ ރަފީގް ވިދާޅުވީ މަނަދޫން ޕޮޒިޓިވްވި ކޭސްއާ ގުޅިގެން އެކްޓިވް ސަވައިލެންސްގެ މަސައްކަތް ވެސް ކުރިއަށްދާ ކަމަށެވެ. މިހާތަނަށް އެކްޓިވް ސަވައިލެންސްގެ ގޮތުގައި 38 ސާމްޕަލް ނަގައިފައިވާ ކަމަށް އޭނާ ވިދާޅުވި އެވެ.\nއެ ސާމްޕަލްތައް މާދަމާ މާލެ ގެންނާނެ އެވެ.\nމަނަދޫން ޕޮޒިޓިވްވީ ހޯމް ކަރަންޓީނަށް ފަހު ޓެސްޓު ހެދި ފިރިހެނެކެވެ. މިދިޔަ އަންގާރަ ދުވަހު ނެގި ސާމްޕަލްގެ ނަތީޖާ ލިބުނު އިރު އޭނާ ހުރީ ގެއިން ބޭރުގަ އެވެ.\nފުރަބަންދު ހޯމް ކަރަންޓީނުގައި އަމަލުކުރަން އެޗްޕީއޭ އިން ކަނޑައަޅާފައި އޮންނަ އުސޫލަކީ 14 ދުވަސް ވުމުން ސާމްޕަލް ނަގައި ނަަތީޖާ ލިބެންދެން މަޑުކުރުމެވެ. ކަރަންޓީނު ނިމުމަކަށް އަންނާނީ ސާމްޕަލް ނެގެޓިވްވުމުންނެވެ.\nއެޗްޕީއޭގެ ގައިޑްލައިނާ ހިލާފުވުމުން ފުލުހުން ވަނީ އެ މީހާ ޖޫރިމަނާކޮށްފަ އެވެ. އޭނާ މިވަގުތު ހުރީ ހޯމް އައިސޮލޭޝަންގަ އެވެ. ކޮވިޑުގައި އެއް ރަށަކުން އެންމެ ގިނަ ޕޮޒިޓިވް ކޭސް މިހާތަނަށް ފެނުނު ގދ. ހޯނޑެއްދޫގައި މިހާރު ޖުމްލަ 64 ގެއެއް ކަރަންޓީންކޮށްފައިވާ ކަމަށް ނަޒްލާ ވިދާޅުވި އެވެ. އެ ރަށުން 38 މީހަކު ޕޮޒިޓިވްވެފައިވާ އިރު 100 އަށް ވުރެން ގިނަ ކޮންޓެކްޓުން ވަނީ ފެނިފަ އެވެ.\nއެ ރަށުގެ ގޭގެއަށް ކުރި ޒިޔާރަތުގައި ސިމްޓޮމެޓިކް އަށް މީހުން ފާހަގަވެފައިވާ ކަމަށާއި އެ މީހުންގެ ސާމްޕަލް މާދަމާ ނަގާނެ ކަމަށް ވެސް ނަޒްލާ ވިދާޅުވި އެވެ.\nހޯނޑެއްދުއާ ކޯޒްވޭއަކުން ގުޅާލާފައިވާ މަޑަވެލި ވެސް ވަނީ މޮނިޓަރިންގެ ހާލަތުގަ އެވެ. އެހެންނަމަވެސް މަޑަވެލިން ނެގި އެއްވެސް ސާމްޕަލް އެއް ޕޮޒިޓިވެއް ނުވެ އެވެ. ކޮވިޑު-19 އަށް ރާއްޖެ އިން މިހާތަނަށް ވަނީ 9،000 އަށް ވުރެން ގިނަ މީހުން ޕޮޒިޓިވްވެފަ އެވެ. މި ބަލީގައި 33 މީހަކު ވަނީ މަރުވެފަ އެވެ.\nއިތުރު ލިޔުންތައް ގދ. މަޑަވެލި ނ. މަނަދޫ ސިއްހަތު ބަލިތައް ހެލްތު ޕްރޮޓެކްޝަން އެޖެންސީ\nޕޮޒިޓިވްވީ 70، ބަލިން ރަނގަޅުވީ 210


Ungoofaaru Regional Hospital ah gina adhadhehge Specialist Doctarun hoadhanee | ungoofaaru.com\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލަށް ގިނަ އަދަދެއްގެ ސްޕެޝަލިސްޓް ދިވެހި ޑޮކްޓަރުން ހޯދަނީ\nއިބްރާހީމް ޒަޔާން 28 ޖުލައި 2019\nއުނގޫފާރު ރީޖަނަލް ހޮސްޕިޓަލަށް ސްޕެޝަލިސްޓް ޑޮކްޓަރުން ހޯދަން ހެލްތު މިނިސްޓްރީން އިއުލާންކޮށްފިއެވެ.\nމިދިޔަ ހަފްތާ ތެރޭގައި ހެލްތް މިނިސްޓްރީން ކޮށްފައިވާ އިއުލާނުގައި އުނގޫފާރު ރީޖަނަލް ހޮސްޕިޓަލްގެ އިތުރުން ލ. ގަން ރީޖަނަލް ހޮސްޕިޓަލާއި، އަދި ޑރ. އަބްދުއް ސަމަދު މެމޯރިއަލް ހޮސްޕިޓަލަށް ޑޮކްޓަރުން ހޯދަންވެސް އިއުލާނު ކޮށްފައިވެއެވެ.\nއުނގޫފާރު ރީޖަނަލް ހޮށްޕިޓަލުގެ އިތުރުން އަނެއް ދެހޮސްޕިޓަލަށްވެސް ހޯދަން އިއުލާނުކޮށްފައިވަނީ ދިވެހިން ޑޮކްޓަރުންނެވެ. އަދި މިއީ ދާއިމީ މަގާމުތަކެކެވެ. މި އިއުލާނުގައި ބުނެފައިވާ ގޮތުން އުނގޫފާރު ރީޖަނަލް ހޮސްޕިޓަލަށް 18 ދާއިރާއަކަށް ޖުމްލަ 21 ޑޮކްޓަރުން ހޯދުމަށްވަނީ ހަމަޖެހިފައެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ އަންނަ 05 އޮގަސްޓް ވަނަ ދުވަހުގެ 13:30 ގެ ކުރިން، މަސައްކަތް ކުރުމަށް ބޭނުންވާ ހޮސްޕިޓަލަކަށެވެ. އަދި މަޤާމުތަކަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، އޮގަސްޓް މަހުގައި ވަޒީފާއަށް އެދޭ ހޮސްޕިޓަލެއް ގައި ކަމަށް އެ އެއުލާނުގައި ވެއެވެ.\nއިއުލާނާއި ގުޅޭ އިތުރު ތަފްސީލް މި ލިންކުން ލިބިވަޑައި ގަންނަވާނެއެވެ.


Covid Jehigen Meehaku Maruvumun Doctorunah Hamalaa Dheefi - Vaguthu\nކޮވިޑް ޖެހިގެން މީހަކު މަރުވުމުން ޑޮކްޓަރުންނަށް ހަމަލާ ދީފި\nއިންޑިއާގެ ނިއުދިއްލީގައި ކޮވިޑް-19 ޖެހިގެން މީހަކު މަރުވުމާއެކު އޭނާގެ އައިލާގެ މެމްބަރުން ހޮސްޕިޓަލްގައި ތިބި ޑޮކްޓަރުންނަށް ހަމަލާދީފިއެވެ.\nއުމުރުން 67 އަހަރުގެ އަންހެން މީހާ މަރުވެފައި ވަނީ އައިސީޔޫ އިން އެނދު ނުލިބިގެންނެވެ. އެޕޯލޯ ހޮސްޕިޓަލްގެ ބޭރުގައި އޮއްވައި އެމީހާ މަރުވި އިރު، އާއިލާގެ މެމްބަރުން ވަނީ ހޮސްޕިޓަލްގެ މުވައްޒަފުންނަށް ވެސް ހަމަލާދީ މާރާމާރީ ހިންގައިފައެވެ.\nމި މާރާމާރީގައި ބައެއް މީހުންނަށް އަނިޔާވި އިރު، އެ ތަނަށް ފުލުހުން ދިޔައީ އެކަން ހިނގިތާ ގަޑިއިރެއް ފަހުން ކަމަށް ރިޕޯޓުތައް ބުނެއެވެ.\n''އަހަރުމެންނަށް ކޯލެއް އައީ ހެނދުނު ނުވައެއް ޖެހި އިރު، އޭރު ދިޔަ އިރު އަންހެނަކު މަރުވެފައި އޮއްވާ ފެނުނު. މަރުވެފައިވާ މީހާގެ އާއިލާ މީހުން ޒުވާބު ކުރަމުންދޭ." ދިއްލީގައި މަސައްކަތް ކުރާ ފުލުހަކު އިންޑިއާގެ ނޫހަކަށް ބުންޏެވެ.\nހޮސްޕިޓަލްގެ ކެެމެރާއިން ފިރިހެނުން ހިމެނޭ ގްރޫޕަކުން ތަޅާފޮޅަމުންދާ މަންޒަރު ވެސް ފެނިފައިވެއެވެ.\nއިންޑިއާގައި ކޮވިޑް-19 ގެ ހާލަތު އޮތީ ވަރަށް ގޯސްކޮށެވެ. އެގޮތުން ކޮންމެ ދުވަހަކު ހެން އެ ގައުމުން ކޮވިޑަށް ފައްސިވާ މީހުންގެ އަދަދު އުޅެނީ ތިން ލައްކަ އަށް ވުރެ މަތީގައެވެ. މި ބަލީގައި ކޮންމެ ދުވަހަކު ހެން މިހާރު 2،000 އަށް ވުރެ ގިނަ މީހުން މަރުވެއެވެ.\nކޮވިޑްގެ ބަލިމަޑުކަން ނިމޭނީ ކޮންދުވަހަކުން؟\nކޮވިޑް ޖެހިގެން އަންހެނަކު ނިޔާވެއްޖެ